অসমৰ ভূগোল দশম শ্ৰেণী | সমাজ বিজ্ঞান | Social Science | Class X\nSeptember 16, 2021 September 26, 2021 AdminClass X, NCERT Solutions- অসমীয়া মাধ্যম, সমাজ বিজ্ঞান - দশম শ্ৰেণীclass 10, class x, geography, notes, social science, solution, অসমৰ ভূগোল, অসমীয়া মাধ্যম, টোকা, দশম শ্ৰেণী, ভূগোল, সমাজ বিজ্ঞান, সমাধান\nইয়াত অসমীয়া মাধ্যমৰ, সমাজ বিজ্ঞান বিষয়ৰ, প্ৰশ্নৰ উত্তৰ সমূহ দিয়া হৈছে ৷ দশম শ্ৰেণীৰ, ভূগোল খণ্ডৰ অধ্যায়- ৪ অসমৰ ভূগোল দশম শ্ৰেণী (Geography of Assam) পাঠটিত থকা প্ৰশ্নৰ উত্তৰ সমূহ ইয়াত পাব |\nঅসমৰ ভূগোল দশম শ্ৰেণী – অনুশীলনী\nউত্তৰ – অসমৰ মাটিকালি প্ৰায় ৭৮,৪৩৮ বৰ্গ কি.মি ৷ অসমে ভাৰত বৰ্ষৰ মুঠ মাটিকালিৰ ২.৪ শতাংশ সামৰি আছে ৷\n২০১১ চনৰ ভাৰতৰ লোকপিয়লৰ তথ্যমতে ভাৰতৰ মুঠ জনসংখ্যাৰ প্ৰায় ২.৬ শতাংশ লোকে অসমত বাস কৰি আছে ৷ অসমৰ মুঠ জনসংখ্যা হৈছে ৩১২.০৫ লাখ আৰু ইয়াৰে ১৫৯.৩৯ লাখ পুৰুষ আৰু ১৫২.৬৬ লাখ মহিলা ৷\nভাৰতৰ লোকপিয়লৰ তথ্য মতে ১৯০১ চনত অসমৰ জনসংখ্যাৰ ঘনত্ব আছিল প্ৰতি বৰ্গ কিলোমিটাৰত মাত্ৰ ৪২ জন ৷ স্বাধীনতাৰ ঠিক পিছতে অৰ্থাৎ ১৯৫১ চনত অসমৰ জনসংখ্যাৰ ঘনত্ব প্ৰতি বৰ্গ কিলোমিটাৰত ১০২ জনলৈ বৃদ্ধি পালে ৷ একেদৰে ২০০১ আৰু ২০১১ চনৰ লোকপিয়ল অনুসৰি অসমৰ জনসংখ্যাৰ ঘনত্ব প্ৰতি বৰ্গ কিলোমিটাৰত ক্ৰমে ৩৪০ জন আৰু ৩৯৮ জনলৈ বৃদ্ধি হৈছে ৷\nউত্তৰ – ২০০১ চনৰ লোকপিয়ল অনুসৰি অসমৰ শিক্ষিতৰ হাৰ আছিল ৬৩.২৫ শতাংশ ৷ ২০১১ চনৰ লোকপিয়লত দেখা গ’ল যে অসমৰ শিক্ষিতৰ হাৰ বৃদ্ধি পাই ৭২.১৯ শতাংশ হয় ৷\nউত্তৰ – ২০১১ চনৰ তথ্য মতে অসমত ৭খন প্রথম শ্রেণীৰ আৰু ৬খন দ্বিতীয় শ্রেণীৰ চহৰ আছে ৷\n8। ১৯০১ চনৰপৰা ২০১১ চনলৈ অসমৰ জনসংখ্যা বৃদ্ধিৰ বিষয়ে আলোচনা কৰা।\nউত্তৰ – ১৯০১ চনত অসমৰ জনসংখ্যা আছিল ৩,২৮৯,৬৮০ ৷ ৰাজ্যখনত ১৯০১ চনৰপৰা প্রতি দশকতে জনসংখ্যা ক্রমাগতভাৱে বৃদ্ধি হৈ ১৯৪১ চনত মুঠ জনসংখ্যা হয়গৈ ৬,৬৯৪,৭৯০ জন। মন কৰিবলগীয়া যে ১৯০১ চনৰ পৰা ১৯৪১ চনলৈ চাৰিটা দশকৰ ভিতৰত অসমৰ জনসংখ্যা দুগুণতকৈও অধিক বৃদ্ধি পাইছে।জনসংখ্যাৰ দশকীয় বৃদ্ধি লক্ষ্য কৰিলে দেখা যায় যে অসমত ১৯০১-১১ দশকত জনসংখ্যা বৃদ্ধিৰ হাৰ আছিল ১৬.৯৯ শতাংশ। কিন্তু ইয়াৰ পিছৰ দশকত অর্থাৎ ১৯১১-২১ দশকত ২০.৪৮ শতাংশলৈ বৃদ্ধি হয়। পৰৱর্তী তিনিটা দশকত জনসংখ্যা বৃদ্ধিৰ হাৰ মোটামুটিভাৱে প্রায় একে থাকে, যেনে— ১৯২১-৩১ দশকত ১৯.৯০ শতাংশ, ১৯৩১-৪১ দশকত ২০.৪০ শতাংশ আৰু ১৯৪১-৫১ দশকত ১৯.৯৩ শতাংশ । কিন্তু স্বাধীনোত্তৰ কালত অর্থাৎ ১৯৫১ চনৰপৰা অসমৰ জনসংখ্যা দ্রুত হাৰত বৃদ্ধি পোৱা দেখা গৈছে। বিশেষকৈ ১৯৫১-৬১ আৰু ১৯৬১-৭১ দশক দুটাত ৰাজ্যখনৰ জনসংখ্যা পূর্বৰ ১৯ বা ২০ শতাংশ বৃদ্ধিৰ তুলনাত ক্রমে ৩৪.৯৮ শতাংশ আৰু ৩৪.৯৫ শতাংশলৈ বৃদ্ধি পাইছিল। অৱশ্যে ইয়াৰ পৰৱর্তী দশকবিলাকত জনসংখ্যা বৃদ্ধি ক্রমশঃ নিম্নগামী হৈছে। ১৯৭১-৮১, ১৯৮১-৯১, ১৯৯১-২০০১ আৰু ২০০১-১১ দশকৰ জনসংখ্যা বৃদ্ধিৰ শতাংশ ক্ৰমে ২৩.৩৬, ২৪.২৪, ১৮.৯২ আৰু ১৭.০৭ আছিল ৷\nঅসমৰ ভূগোল দশম শ্ৰেণী\n৫। ভৌগোলিক অঞ্চলভেদে উপযুক্ত মানচিত্রৰ সহায়ত অসমৰ জনসংখ্যাৰ বিতৰণ পর্যালোচনা কৰা।\nউত্তৰ – অসমৰ বিভিন্ন অঞ্চলৰ ভিন্ন প্রাকৃতিক পৰিৱেশ অনুসৰি ৰাজ্যখনৰ জনসংখ্যা সকলো অঞ্চলতে সমান নহয়। সেয়ে অঞ্চলভেদে জনসংখ্যা ঘনত্বও একে নহয়।\nব্ৰহ্মপুত্র উপত্যকাত অসমৰ মুঠ জনসংখ্যাৰ ৮৫ শতাংশ লোকে বসবাস কৰে। ইয়াত জনসংখ্যা ঘনত্ব ২০০১ চনত প্রতি বর্গ কিলোমিটাৰত ৪০৩ জন আৰু ২০১১ চনত ৪৭০ জনলৈ বৃদ্ধি পাইছে। ব্রহ্মপুত্র উপত্যকাৰ ভিতৰতে আকৌ ইয়াৰ উজনি অংশত উপত্যকাটোৰ মুঠ জনসংখ্যা প্রায় ২১ শতাংশ লোকে বসবাস কৰে আৰু ২০১১ চনৰ তথ্যমতে জনসংখ্যা ঘনত্ব হৈছে প্রতি বর্গ কিলোমিটাৰত ৩০৫ জন। আনহাতে, মধ্য ব্রহ্মপুত্র উপত্যকা অঞ্চলত উপত্যকাটোৰ মুঠ জনসংখ্যা প্রায় ২৭ শতাংশ লোকে বাস কৰে আৰু ২০১১ চনত এই অঞ্চলত জনসংখ্যা ঘনত্ব হৈছে প্রতি বর্গ কি.মিটাৰত ৫৯৫ জন। সেইদৰে নামনি ব্রহ্মপুত্র উপত্যকা অঞ্চলত ব্ৰহ্মপুত্ৰ উপত্যকাৰ প্রায় ৩৬ শতাংশ লোকে বাস কৰে। ইয়াত জনসংখ্যা ঘনত্ব কিছু বেছি অর্থাৎ প্রতি বর্গ কিলোমিটাৰত ৫৫৮ জন।\nআনহাতে ২০১১ চনৰ তথ্যমতে বৰাক উপত্যকাত জনসংখ্যা ঘনত্ব হৈছে প্রতি বর্গ কিলোমিটাৰত ৫২৪ জন আৰু অসমৰ মুঠ জনসংখ্যা প্রায় ১১ শতাংশ লোকে এই বৰাক উপত্যকত বাস কৰে। ইয়াৰ বিপৰীতে, ব্ৰহ্মপুত্ৰ আৰু বৰাক উপত্যকাৰ মাজত অৱস্থিত কাৰ্বি আংলং আৰু ডিমা হাছাও পার্বত্য জিলা দুখনক সামৰি লোৱা পার্বত্য অঞ্চলটোৰ অসমৰ মুঠ জনসংখ্যা প্রায় ৩.৭৫ শতাংশ লোকে বাস কৰে। ইয়াত জনসংখ্যা ঘনত্ব অসমৰ আনকেইটা অঞ্চলৰ তুলনাত নিচেই কম। লোকপিয়ল ২০০১ চনৰ তথ্যমতে পার্বত্য অঞ্চলটোত জনসংখ্যা ঘনত্ব আছিল প্রতি বর্গ কিলোমিটাৰত মাত্র ৬৫ জন আৰু ২০১১ চনত সামান্যভাৱে ৭৬ জনলৈ বৃদ্ধি পাইছে।\n৬। অসমৰ জনসংখ্যা বিতৰণৰ ভিন্নতাৰ কাৰণবোৰ উদাহৰণসহ চমুকৈ আলোচনা কৰা।\nউত্তৰ – অসমৰ বিভিন্ন অঞ্চলৰ ভিন্ন প্রাকৃতিক পৰিৱেশ অনুসৰি ৰাজ্যখনৰ জনসংখ্যা সকলো অঞ্চলতে সমান হয়। সেয়ে অঞ্চলভেদে জনসংখ্যা ঘনত্বও একে নহয়। সাধাৰণতে যিবিলাক অঞ্চলৰ প্ৰাকৃতিক পৰিৱেশ অনুকূল নহয়, যাতায়াত আৰু অর্থনৈতিক অৱস্থা উন্নত নহয়, সেইবিলাক অঞ্চলত জনবসতি সেৰেঙা আৰু জনসংখ্যা কম হয়। ইয়াৰ বিপৰীতে, অনুকূল প্রাকৃতিক আৰু অর্থনৈতিক অৱস্থা বিৰাজ কৰা অঞ্চলবোৰত জনবসতি ঘন হয়। উদাহৰণ স্বৰূপে ব্ৰহ্মপুত্ৰ উপত্যকাৰ সমতল ভূমি, সাৰুৱা মাটি, সুচল কৃষিকাৰ্য আৰু যাতায়াত ব্যৱস্থাৰ বাবে তাত জনবসতি ঘন। সেয়েহে ব্ৰহ্মপুত্র উপত্যকাত অসমৰ মুঠ জনসংখ্যাৰ ৮৫ শতাংশ লোকে বসবাস কৰে।\nএকেদৰে বৰাক উপত্যকাৰ সাৰুৱা সমভূমি অঞ্চলটো কৃষি আৰু যাতায়াতৰ বাবে সুফল হোৱাৰ কাৰণে এই অঞ্চলতো জনবসতি ঘন। ২০১১ চনৰ তথ্যমতে ইয়াত জনসংখ্যা ঘনত্ব হৈছে প্রতি বর্গ কিলোমিটাৰত ৫২৪ জন আৰু অসমৰ মুঠ জনসংখ্যা প্রায় ১১ শতাংশ লোকে এই বৰাক উপত্যকত বাস কৰে।ইয়াৰ বিপৰীতে, ব্ৰহ্মপুত্ৰ আৰু বৰাক উপত্যকাৰ মাজত অৱস্থিত কাৰ্বি আংলং আৰু ডিমা হাছাও পার্বত্য জিলা দুখনক সামৰি লোৱা পার্বত্য অঞ্চলটোৰ প্রতিকূল ভূপ্রাকৃতিক অৱস্থাৰ কাৰণে তাত জনবসতি পাতল আৰু জনসংখ্যাও কম। এই পার্বত্য অঞ্চলটোত অসমৰ মুঠ জনসংখ্যা প্রায় ৩.৭৫ শতাংশ লোকে বাস কৰে। ইয়াত জনসংখ্যা ঘনত্ব অসমৰ আনকেইটা অঞ্চলৰ তুলনাত নিচেই কম।\n৭। ২০১১ চনৰ তথ্য মতে অসমৰ জিলাসমূহৰ ভিতৰত আটাইতকৈ বেছি জনসংখ্যা আৰু জনসংখ্যা ঘনত্ব থকা আৰু আটাইতকৈ কম জনসংখ্যা আৰু জনসংখ্যা ঘনত্ব থকা জিলাৰ নাম উল্লেখ কৰা।\nউত্তৰ – ২০১১ চনৰ তথ্য মতে অসমৰ জিলাসমূহৰ ভিতৰত,\nআটাইতকৈ বেছি জনসংখ্যা থকা জিলা – নগাওঁ;\nআটাইতকৈ বেছি জনসংখ্যা ঘনত্বথকা জিলা – কামৰূপ (মহানগৰ) ;\nআটাইতকৈ কম জনসংখ্যা থকা জিলা – ডিমা হাচাও ;\nআটাইতকৈ কম জনসংখ্যা ঘনত্বথকা জিলা – ডিমা হাচাও ৷\n৮। অসমৰ জনসংখ্যা বৃদ্ধিৰ কাৰণবোৰ চমুকৈ আলোচনা কৰা।\nউত্তৰ – অসমত উচ্চ হাৰত হোৱা জনসংখ্যা বৃদ্ধিৰ কাৰণ হৈছে মূলতঃ দুটা। ইয়াৰে এটা হৈছে জনসংখ্যাৰ প্রাকৃতিক বৃদ্ধি আৰু আনটো হৈছে বাহিৰৰ পৰা ৰাজ্যখনলৈ অধিক মাত্ৰাত হোৱা জনপ্রব্রজন।\n(i) জনসংখ্যাৰ প্রাকৃতিক বৃদ্ধি – জনসংখ্যাৰ প্রাকৃতিক বৃদ্ধি দৰাচলতে জন্ম আৰু মৃত্যুৰ হাৰৰ ওপৰত নিৰ্ভৰশীল। অসমৰ জনসংখ্যাৰ জন্ম আৰু মৃত্যুৰ হাৰ ভাৰতৰ গড় হাৰৰ মাজত বেছি পার্থক্য নাই। ইয়াৰ অৰ্থ এইটোৱেই যে অসমৰ জনসংখ্যাৰ প্রাকৃতিক বৃদ্ধিৰ ফলত ৰাজ্যখনত যি হাৰত জনসংখ্যা বাঢ়িছে সেই প্রায় একেই হাৰত ভাৰতবৰ্ষৰ জনসংখ্যাও বৃদ্ধি পাইছে। গতিকে বর্তমান সময়ত অধিক মাত্রাত হোৱা জনসংখ্যা বৃদ্ধিৰ ক্ষেত্ৰত এই কথা প্রতিপন্ন হৈছে যে যদি অসমলৈ বুজন পৰিমাণে জনপ্ৰব্ৰজন নঘটিলহেঁতেন, তেনেহ’লে অসমৰ জনসংখ্যা স্বাভাৱিকভাৱেই বৃদ্ধি হৈ থাকিলহেঁতেন।\n(ii) জনপ্রব্রজন – জনপ্ৰব্ৰজন অসমৰ জনসংখ্যা বৃদ্ধিৰ এটা প্রধান কাৰণ বুলি চিহ্নিত হৈছে। ব্রিটিছে দেশৰ শাসনভাৰ লোৱাৰ সময়ৰ পৰা অর্থাৎ ১৮২৬ চনৰপৰা অসমলৈ কম পৰিমাণে জনপ্রব্রজন হৈ আছিল। কিন্তু যোৱা শতিকাৰ আৰম্ভণিৰ পৰা অধিক সক্রিয় ৰূপত ৰাজ্যখনলৈ জনপ্রব্রজন হ’বলৈ ধৰিলে। ১৯৪৭ চনত দেশ বিভাজনৰ সময়ত বহু সংখ্যক হিন্দু শৰণার্থী তেতিয়াৰ পূব পাকিস্তান (এতিয়া বাংলাদেশ)ৰপৰা অসমলৈ প্ৰব্ৰজন কৰে। আকৌ ভাৰতৰ স্বাধীনতাৰ পৰৱৰ্তী কালছোৱাত (১৯৫১-২০০১) অসমৰ জনসংখ্যা দ্রুত গতিত বৃদ্ধি পাবলৈ ধৰে। এই কালছোৱাত দেশৰ জনসংখ্যাৰ ১৮৫ শতাংশ বৃদ্ধিৰ বিপৰীতে অসমৰ জনসংখ্যা প্রায় ২৩২ শতাংশ বৃদ্ধি পাইছিল। জনসংখ্যাৰ এই অস্বাভাৱিক বৃদ্ধিৰ মূল কাৰণ হৈছে বাংলাদেশৰ পৰা অসমলৈ অবাধ গতিত হোৱা অনুপ্রৱেশ।\n৯। অসমলৈ প্রাচীন কালৰপৰা বর্তমান সময়লৈকে হোৱা জনপ্ৰব্ৰজনৰ সোঁতবোৰ একাদিক্রমে উল্লেখ কৰা।\nউত্তৰ – অসমলৈ নানা ঠাইৰপৰা বিভিন্ন সময়ত ঘটা জনপ্ৰব্ৰজনক একো একোটা জনস্রোত হিচাবে চিনাক্ত কৰিব পাৰি। অসমলৈ প্রাচীন কালৰপৰা বর্তমান সময়লৈকে হোৱা জনপ্ৰব্ৰজনৰ সোঁতবোৰ একাদিক্রমে উল্লেখ কৰা হ’ল –\n(i) অষ্ট্রিক জনোগষ্ঠী – সমাজবিজ্ঞানীসকলে অনুমান কৰা মতে সম্ভৱতঃ অসমলৈ আগমন ঘটা প্রথমটো জনস্রোত আছিল অষ্ট্রিক জনগোষ্ঠীৰ লোকসকল। এওঁলোক দক্ষিণ-পূব এছিয়াৰ পৰা আহিছিল। অসমৰ চুবুৰীয়া ৰাজ্য মেঘালয়ত বিস্তৃতভাৱে বাস কৰা খাছিয়া আৰু জয়ন্তীয়াসকল এই অষ্ট্রিক জনগোষ্ঠীৰ লোক। এই লোকসকলৰ কিছু সংখ্যক লোক মেঘালয়ৰ সীমামূৰীয়া অসমৰ কাৰ্বি আংলং, ডিমা হাছাও আৰু কাছাৰ জিলাত বসবাস কৰি আছে।\n(ii) মংগোলীয়সকল – অষ্ট্রিকসকলৰ পিছত অসমলৈ আগমন ঘটা দ্বিতীয়টো জনস্রোত আছিল তিবতীয়-বর্মণ ভাষা কোৱা মংগোলীয়সকল। এওঁলোক মধ্য এছিয়াৰ পৰা হিমালয় পর্বত অতিক্ৰম কৰি অসমলৈ আহিছিল আৰু অসমৰ বিভিন্ন ঠাইত থিতাপি লৈছিলহি। বর্তমান সময়ত অসমত বাস কৰা খাছিয়া লোকসকলৰ বাহিৰে প্রায় সকলাো জনজাতি মূলতঃ মংগোলীয় গোষ্ঠীৰ অন্তৰ্গত। এই জনগোষ্ঠীৰ অন্তৰ্গত প্ৰধান জনজাতিসকল হৈছে ভৈয়ামৰ বড়ো, মিছিং, ৰাভা, তিৱা, দেউৰী, সোণোৱাল কছাৰী, মেছ, কাছাৰৰ বর্মণসকল আৰু পাৰ্বত্য জনজাতি সকল হ’ল কাৰ্বি, ডিমাছা কছাৰী, গাৰো, কুকি, মাৰ, হাজং, ৰেংমা নাগা আৰু জেমি নাগাসকল ।\n(iii)আৰ্যসকল – সম্ভৱতঃ মংগোলীয় জনগোষ্ঠীৰ লোকসকল অহাৰ পিছত সিন্ধু-আর্য্যমূলৰ ভাষা কোৱা লোকসকল গংগা সমভূমি অঞ্চলৰ পৰা অসমলৈ আহিছিল। এওঁলোক আছিল মূলতঃ ক’কেছীয় জনগোষ্ঠীৰ লোক। অসমত বর্তমান বাস কৰা সৰহ সংখ্যক অজনজাতীয় লোকেই ক’কেছীয় জনগোষ্ঠীৰ। ব্রাহ্মণ, কায়স্থ, কলিতা, নাথ-যোগী, কৈৱৰ্ত্ত আদি জাতিৰ লোকসকল এই জনগোষ্ঠীৰ অন্তৰ্গত। এওঁলোকে ব্ৰহ্মপুত্ৰ আৰু বৰাক উপত্যকাত বসতি বিস্তাৰ কৰি অসমত বৈদিক সভ্যতা আৰু সংস্কৃতিৰ ভেটি স্থাপন কৰে।\n(iv) সিন্ধু-আৰ্য্যমূলৰ ইছলাম ধৰ্মাৱলম্বী লোক সকল – প্রায় ১৩ শতিকাৰ আৰম্ভণিতে সিন্ধু-আৰ্য্যমূলৰ ইছলাম ধৰ্মাৱলম্বী এদল লোক (সৈন্য) কুটুবুদ্দিনৰ সেনাপতি মহম্মদ বিন বখতিয়াৰ খিলীজিৰ নেতৃত্বত তিব্বতলৈ বুলি অগ্ৰসৰ হোৱাৰ পথত পোন প্রথমে অসমত প্ৰৱেশ কৰে। ইয়াৰ পিছত বিভিন্ন সময়ত উত্তৰ ভাৰতৰ মোগল সম্রাটসকলৰ পৃষ্ঠপোষকতাত অসম আক্ৰমণ কৰিবলৈ অহা মুছলমান সৈন্যসকলৰ লগতে ভিন্ন কাৰিকৰী দক্ষতাৰ লোকসকল বন্দীৰূপে বা স্থানীয় লোকৰ প্ৰয়োজনত অসমত থাকি যায়। পিছলৈ এওঁলোকে অসমত মুছলমান সম্প্রদায়ৰ সমাজ আৰু সংস্কৃতি গঢ়ি তোলে।\n(v) আহোমসকল – আহোমসকলে চীনদেশৰপৰা আহি ম্যানমাৰত সোমায় আৰু তাৰ পিছত ১২২৮ খ্রীষ্টাব্দত চুকাফাৰ নেতৃত্বত উত্তৰ ম্যানমাৰৰ চান মালভূমিৰ পৰা পাটকাই পর্বত পাৰ হৈ আহোমসকল অসমলৈ আহে। এওঁলোকে প্রথমে উজনি অসমত থিতাপি লৈ আহোম ৰাজ্য স্থাপন কৰে। আহোমসকলে অসমত প্রায় ছয়শ বছৰকাল ৰাজত্ব কৰি অসমৰ সমাজ-সংস্কৃতিলৈ বলিষ্ঠ অৱদান আগবঢ়াই গৈছে। সম্প্রতি আহোমসকলে উজনি অসমৰ তিনিচুকীয়া, ডিব্ৰুগড়, শিৱসাগৰ, যোৰহাট, গোলাঘাট, লখিমপুৰ আৰু ধেমাজি জিলাৰ উপৰিও মধ্য অসমৰ মৰিগাঁও, নগাঁও আৰু শোণিতপুৰ জিলাত প্ৰধানকৈ বসতি কৰি আছে।\n(vi) কোচ ৰাজবংশীসকল – কোচ ৰজা বিশ্বসিংহৰ নেতৃত্বত কোচসকলে অসমৰ পশ্চিম প্রান্তত ৰাজ্য স্থাপন কৰি পিছত নামনি অসমৰ বৰনদীলৈকে সাম্রাজ্য বিস্তাৰ কৰে। বিশ্বসিংহৰ মৃত্যুৰ পিছত তেওঁৰ পুত্ৰ ৰজা নৰনাৰায়ণ আৰু মহাবীৰ চিলাৰায়ৰ পৰাক্ৰমী নেতৃত্বত কোঁচসকলে নামনি অসমৰপৰা উজনি অসম পৰ্য্যন্ত সাম্রাজ্য বিস্তাৰ কৰে।বর্তমান কোচ-ৰাজবংশী জনগোষ্ঠীৰ লোকসকল ধুবুৰী, কোকৰাঝাৰ, বঙাইগাঁও, গোৱালপাৰা, চিৰাং, বৰপেটা, নলবাৰী, কামৰূপ, বাক্সা, ওদালগুৰি, কামৰূপ (মেট্র’), দৰং, মৰিগাঁও, নগাঁও, শোণিতপুৰ, লক্ষীমপুৰ, গোলাঘাট জিলাত প্রধানকৈ বসবাস কৰি আছে।\n(vii) ব্রিটিছসকলৰ অসম শাসনৰ সময়ৰ জনপ্রব্রজন – ব্রিটিছসকলে অসমৰ শাসনভাৰ লোৱাৰ পিছত তেওঁলোকৰ প্ৰশাসনীয়, অর্থনৈতিক আৰু বাণিজ্যিক কাম-কাজ চলাৰৰ বাবে সেই সময়ত বেংগল, বিহাৰ, উত্তৰ প্ৰদেশ, ৰাজস্থান পৰা দক্ষলোকক আনিছিল। আনকি নেপালৰ পৰাও কিছু নেপালী সম্প্রদায়ৰ লোকক বিশেষকৈ সৈন্যবাহিনীত নিয়োগ কৰিবলৈ অনা হৈছিল। পিছলৈ অন্য বহুতো নেপালী লোক জীৱিকাৰ সন্ধানত ৰাজ্যখনলৈ আহিছিল আৰু প্ৰধানকৈ কৃষি আৰু পশুপালন কার্যত আত্মনিয়োগ কৰিছিল। ব্রিটিছসকলে মধ্য ভাৰতৰ চোটানাগপুৰ মালভূমি অঞ্চলৰ জনজাতিসকলক চাহ বনুৱা হিচাপে অসমলৈ আনে। পিছলৈ এই লোকসকল চাহ জনজাতি বুলি স্বীকৃত হয়।\n(viii) পূর্ব বংগৰ বা বাংলাদেশৰ পৰা হোৱা জনপ্রব্রজন – অসমলৈ আগমন ঘটা আন এটা উল্লেখযোগ্য জনস্রোত হৈছে তেতিয়াৰ পূর্ব বংগৰ (এতিয়া বাংলাদেশ) পৰা অহা ভূমিহীন মুছলমান কৃষকসকল। প্রায় উনৈশ শতিকাৰ শেষৰ দশকৰপৰা দেশে স্বাধীনতা লাভ কৰাৰ আগলৈকে এই প্রব্রজন অব্যাহত আছিল। প্রথমে অসমৰ অবিভক্ত গোৱালপাৰা জিলাৰ জমীদাৰসকলৰ পৃষ্ঠপোষকতা আৰু পিছলৈ শাসকসকলৰ অনুগ্ৰহত অসমৰ বিস্তৃর্ণ সাৰুৱা পথাৰ আৰু সেৰেঙা জনবসতিৰ অঞ্চলবোৰলৈ পূর্ব বংগৰ ভূমিহীন কৃষকৰ অবাধ প্রব্রজন ঘটিছিল। ইয়াৰ পিছত দেশ স্বাধীন হোৱাৰ সময়ত দেশ বিভাজনৰ ফলত বহু সংখ্যক হিন্দু শৰণার্থী সেই সময়ৰ পূব-পাকিস্তানৰ পৰা ভাৰতত প্ৰৱেশ কৰে আৰু কালক্রমে ইয়াৰে একাংশই অসমত বসতি স্থাপন কৰে।\n১০। অসমৰ আহোমসকলৰ জনগোষ্ঠীয় পৰিচয় দাঙি ধৰা।\nউত্তৰ – আহোমসকল মূলতঃ মংগোলীয় জনগোষ্ঠীৰ লোক। এওঁলোক চীনদেশৰপৰা আহি ম্যানমাৰত সোমায় আৰু তাৰ পিছত ১২২৮ খ্রীষ্টাব্দত চুকাফাৰ নেতৃত্বত উত্তৰ ম্যানমাৰৰ চান মালভূমিৰ পৰা পাটকাই পর্বত পাৰ হৈ আহোমসকল অসমলৈ আহে। এওঁলোকে প্রথমে উজনি অসমত থিতাপি লৈ আহোম ৰাজ্য স্থাপন কৰে। পৰৱৰ্তী সময়ত এওঁলোকে প্রায় গোটেই ব্রহ্মপুত্র উপত্যকা নিজৰ শাসনলৈ আনে। আহোমসকলে অসমত প্রায় ছয়শ বছৰকাল ৰাজত্ব কৰি অসমৰ সমাজ-সংস্কৃতিলৈ বলিষ্ঠ অৱদান আগবঢ়াই গৈছে। সম্প্রতি আহোমসকলে উজনি অসমৰ তিনিচুকীয়া, ডিব্ৰুগড়, শিৱসাগৰ, যোৰহাট, গোলাঘাট, লখিমপুৰ আৰু ধেমাজি জিলাৰ উপৰিও মধ্য অসমৰ মৰিগাঁও, নগাঁও আৰু শোণিতপুৰ জিলাত প্ৰধানকৈ বসতি কৰি আছে।\n১১। পৰিবহণ ব্যৱস্থাই অসমৰ অর্থনৈতিক উন্নতিত কিদৰে সহায় কৰিছে চমুকৈ আলোচনা কৰা।\nউত্তৰ – পৰিবহণ বর্তমান সময়ৰ অর্থনৈতিক উন্নয়নৰ অপৰিহাৰ্য্য উপাদান। ভাল পৰিবহণ ব্যৱস্থাৰ যোগেদি বিভিন্ন অঞ্চলৰ মাজত সংযোগ স্থাপন হোৱাৰ উপৰিও সম্পদ, জ্ঞান আৰু সভ্যতা-সংস্কৃতিৰ আদান-প্রদান হয়।\nঅসম উত্তৰ-পূব ভাৰতৰ দুৱাৰমুখ। এই দুৱাৰমুগৰ জৰিয়তে সমগ্ৰ ভাৰতবৰ্ষৰ লগত উত্তৰ-পূব ভাৰতৰ ৰাজ্যসমূহে সংযোগ স্থাপন কৰি আছে। সেয়েহে অসমৰ পৰিবহণ ব্যৱস্থাৰ উন্নতিৰ লগত উত্তৰ-পূৰ্বাঞ্চলৰ অর্থনৈতিক উন্নতি ওতঃপ্রোতভাৱে জড়িত হৈ আছে। আকৌ অসম ভাৰতৰ পৰা ভৌগোলিকভাৱে দূৰত হোৱাৰ বাবে পৰিবহণ ব্যৱস্থা অসমৰ অর্থনৈতিক উন্নয়নৰ অন্যতম অপৰিহাৰ্য আহিলাৰূপে পৰিগণিত হৈছে। অসমৰ পৰিবহণ ব্যৱস্থাবোৰ হৈছে— পথ পৰিবহণ, ৰে’ল পৰিবহণ, জল পৰিবহণ, আৰু বিমান পৰিবহণ।\nপথ পৰিবহণ – অসমৰ পথ পৰিবহণ ব্যৱস্থাৰ ভিতৰত মুঠ সাত প্ৰকাৰৰ পথ আছে, যেনে পকীপথ, পকী নোহোৱা পথ, ৰাষ্ট্ৰীয় ঘাই পথ, ৰাজ্যিক পথ, জিলাৰ প্রধান পথ, গাঁৱলীয়া পথ আৰু নগৰৰ পথ। অসমৰ আভ্যন্তৰীণ পথ পৰিবহণ ব্যৱস্থাত ৰাষ্ট্ৰীয় ঘাই পথৰ উপৰি আন পথসমূহৰ সক্রিয় ভূমিকা আছে। আনহাতে, ৰাষ্ট্ৰীয় ঘাই পথে অসমক উত্তৰ-পূবৰ ৰাজ্যসমূহৰ লগতে ভাৰতৰ অন্যান্য ৰাজ্যৰ সৈতে সংযোগ কৰি উন্নয়নৰ পথ সুগম কৰি তুলিছে।\nৰেল পৰিবহন – পৰিবহণ ব্যৱস্থাৰ এটা প্রধান অংগ হৈছে ৰে’ল পৰিবহণ। ভাৰতবৰ্ষৰ আন ৰাজ্যৰ নিচিকৈ অসমতো ৰে’ল পৰিবহণ ব্যৱস্থাৰ উন্নতি ঘটিছে আৰু অসমৰ অর্থনৈতিক উন্নয়নত প্ৰভাৱ পেলাবলৈ সক্ষম হৈছে।\nজল পৰিবহণ – অসমৰ জল পৰিবহণ ব্যবস্থা মূলতঃ আভ্যন্তৰীণ জল পৰিবহণ ব্যৱস্থা। অসম নদী প্রধান ৰাজ্য। ভাৰতৰ মুঠ জলসম্পদৰ প্রায় ৩২ শতাংশ জলসম্পদৰ অধিকাৰী ব্রহ্মপুত্র, বৰাক আৰু ইহঁতৰ অসংখ্য উপনৈ মিলি বিস্তৃত জলপথ সৃষ্টি কৰিছে। ব্ৰহ্মপুত্ৰৰ নাব্য জলপথটো (৮৯১ কি.মি.) ১৯৮৮ চনত দেশৰ দ্বিতীয়টা ৰাষ্ট্ৰীয় জলপথ হিচাপে ঘোষণা কৰা হৈছিল। এই জলপথটোৱে অসমৰ লগতে সমগ্র উওৰ পূব ভাৰতৰ অর্থনৈতিক উন্নয়নত অৰিহণা যোগাই আহিছে।\nবিমান পৰিবহণ – বিমান পৰিবহণ আধুনিক পৰিবহণ ব্যৱস্থাৰ এক অপৰিহাৰ্য্য অংগ। বর্তমান সময়ত অসমৰ বিমান পৰিবহণ ব্যৱস্থাই কিছু উন্নতি লাভ কৰিছে। বিমান পৰিবহণৰ যোগেদি ভাৰতৰ বিভিন্ন ঠাইৰ সৈতে অসমৰ সংযোগ ঘটিছে।\n১২। অসমৰ জলপৰিবহণৰ বিষয়ে এটি চমু টোকা লিখা।\nউত্তৰ – অসম এখন নদী প্রধান ৰাজ্য। ভাৰতৰ মুঠ জলসম্পদৰ প্রায় ৩২ শতাংশ জলসম্পদৰ অধিকাৰী ব্রহ্মপুত্র, বৰাক আৰু ইহঁতৰ অসংখ্য উপনৈ মিলি বিস্তৃত জলপথ সৃষ্টি কৰিছে। শদিয়াৰপৰা ধুবুৰীলৈ ব্ৰহ্মপুত্ৰৰ ৮৯১ কি.মি. নাব্য জলপথ আৰু বৰাকৰ ১২১ কি.মি. নাব্য জলপথ আছে। ব্ৰহ্মপুত্ৰৰ নাব্য জলপথটো (৮৯১ কি.মি.) ১৯৮৮ চনত দেশৰ দ্বিতীয়টা ৰাষ্ট্ৰীয় জলপথ হিচাপে ঘোষণা কৰা হৈছিল। আনহাতে, বৰাক নদীৰ লখিপুৰৰপৰা ভাংগালৈ মুঠ ১২১ কি.মি. নাব্য জলপথছোৱাক ভাৰত চৰকাৰে ২০১৩ চনত দেশৰ ষষ্ঠ ৰাষ্ট্ৰীয় জলপথ হিচাপে স্বীকৃতি দিছে। এই দুটা জলপথেৰে চলাচল কৰা জাহাজৰ সহায়ত কম খৰচতে মাল বস্তু পৰিবহণ কৰি সমগ্ৰ উত্তৰ-পূব ভাৰত বিশেষকৈ অসম, নাগালেণ্ড, মেঘালয়, মিজোৰাম, মণিপুৰ, ত্ৰিপুৰা আৰু অৰুণাচল প্রদেশৰ উন্নতি হ’ব বুলি আশা কৰা হৈছে। পাণ্ডুকে ধৰি ব্ৰহ্মপুত্ৰৰ কেইবাটাও সৰু নদী-বন্দৰ আছে। ইয়াৰ উপৰিও যাত্রী আৰু মাল-বস্তু কঢ়িয়াবলৈ ব্ৰহ্মপুত্ৰৰ দুয়োপাৰত ৩০ যোৰতকৈও বেছি ফেৰীঘাট, জলপৰিবহণ বিভাগৰ তিনিটা মণ্ডলত সৰ্বমুঠ ৯৬ খন ফেৰী, ৬১ খন জাহাজ আছে। তাৰোপৰি ব্যক্তিগত মালিকানাধীন ভালেমান ফেৰী সেৱা আৰু ভুটভূটী সেৱা যাত্রী আৰু মাল-বস্তু পৰিবহণৰ বাবে অসংগঠিত খণ্ডত চলি আছে।\nঅসমৰ আভ্যন্তৰীণ জল পৰিবহণৰ সুবিধাসমূহ হৈছে—\n(ঘ) আভ্যন্তৰীণ জল পৰিবহণে ৰাজ্যখনৰ ভিতৰতে মানুহ আৰু মালবস্তু পৰিবহণৰ ক্ষেত্ৰত সুবিধা আগবঢ়াই আহিছে, (ঙ) পথ পৰিবহণৰ দৰে জল পৰিবহণত বায়ু প্ৰদূষণৰ সমস্যা নাথাকে,\n(চ) পথ পৰিবহণৰ ক্ষেত্ৰত পিছপৰা ঠাইসমূহৰ জনসাধাৰণৰ যাতায়াত আৰু মালবস্তু\nঅনা-নিয়াৰ বাবে জল পৰিবহণ ব্যৱস্থাই সহায় কৰি আহিছে,\nউত্তৰ – অসমৰ পৰিবহণ ব্যৱস্থাৰ উন্নয়নৰ অন্তৰায় হিচাপে দেখা দিয়া পাঁচটা প্রধান কাৰণ তলত উল্লেখ কৰা হ’ল –\n(ক) পাহাৰ, মালভূমি, সমভূমি, প্লাৱন ভূমি, জলাশয় আদিৰে বৈশিষ্ট্যপূর্ণ অসমৰ ভিন্ন ভূপ্রকৃতিৰ বাবে যাতায়াত ব্যৱস্থা সম্প্ৰসাৰণ কৰাৰ ক্ষেত্ৰত যথেষ্ট অসুবিধা হয় ৷\n(খ) অসম ৰাজ্যখন ইয়াৰ পশ্চিমৰ ঠেক ভূখণ্ডৰ দ্বাৰা ভাৰতৰ সৈতে সংলগ্ন হৈছে আৰু সেইবাবে পৰিবহণৰ ক্ষেত্ৰত কিছু অসুবিধাৰ সৃষ্টি হৈছে ৷\n(গ) বাট-পথ নির্মাণ আৰু মৰামতিৰ বাবে অসমৰ মাটিৰ গুণাগুণ ঠাই বিশেষে সিমান উপযুক্ত নহয়। তাৰোপৰি বাৰিষা কালত হোৱা প্ৰচুৰ বৰষুণৰ বাবে বাট-পথ সহজে নষ্ট হয়। আনহাতে, বাট-পথ নিমাণৰ ক্ষেত্ৰত উপযুক্ত আধুনিক প্রযুক্তি আৰু কৌশল প্রয়োগ নকৰাৰ ফলত কম দিনৰ ভিতৰতে বাট-পথৰ অৱস্থা শোচনীয় হৈ পৰে।\n(ঘ) উদ্যোগিক বিকাশৰ ক্ষেত্ৰত অসম ভাৰতৰ আন কিছুমান ৰাজ্যৰ তুলনাত এতিয়াও পিছ পৰি আছে। ইয়াৰ এটা প্ৰধান কাৰণ হৈছে অসমৰ অনুন্নত পৰিবহণ ব্যৱস্থা। আনহাতে, উদ্যোগিক বিকাশ হলে স্বাভাৱিকতে পৰিবহণ ব্যৱস্থাটোৱেও সমান্তৰালভাৱে উন্নতি লাভ কৰিব।\n(ঙ) অসমত পৰ্যটন উদ্যোগৰ বিকাশৰ বাবে প্ৰচুৰ সম্ভাৱনা আছে যদিও ইয়াৰ উন্নয়নৰ বাবে এতিয়াও যথোপযুক্ত ব্যৱস্থা গ্ৰহণ কৰা হোৱা নাই। পৰ্যটন উদ্যোগৰ বিকাশৰ ক্ষেত্ৰত গুৰুত্ব দিলে নিশ্চিতভাৱে ৰাজ্যখনৰ পৰিবহণ ব্যৱস্থাটোৱেও উন্নতি লাভ কৰিব ৷\n১৪। সম্পদ বুলিলে কি বুজায় ? অসমৰ প্রধান প্রাকৃতিক সম্পদবোৰ কি কি?\nউত্তৰ – সম্পদ বুলিলে আমাৰ পৰিৱেশত থকা সেইবিলাক দ্রব্য বা বস্তুকে বুজায় যিবিলাক ব্যৱহাৰ কৰি আমি আমাৰ অভাৱ আৰু অভিলাষ পূৰণ কৰিব পাৰো।\nঅসমৰ প্রধান প্রাকৃতিক সম্পদবোৰ হৈছে ভূমি সম্পদ, বন সম্পদ, খনিজ সম্পদ আৰু জলসম্পদ।\n(i) ভূমি সম্পদ – ভূমি সম্পদ জীৱজগতৰ বাবে অতি অপৰিহাৰ্য সম্পদ ৷ ভূমিয়ে প্ৰাণীআৰু উদ্ভিদক আশ্ৰয় দি জীৱজগত বৰ্তাই ৰাখিছে ৷ অসমৰ ভূমিৰ গুণাগুণ বিচাৰ কৰিলে দেখা যায় যে ইয়াৰ ভূমি চাৰি প্ৰকাৰৰ মৃত্তিকাৰে গঠিত। এই চাৰিপ্ৰকাৰৰ মৃত্তিকা হৈছে— (ক) নদী সমভূমিৰ পলসুৱা মৃত্তিকা, (খ) গিৰিপদ মৃত্তিকা, (গ) পাহাৰীয়া মৃত্তিকা আৰু (ঘ) কংকৰ মৃত্তিকা। ইয়াৰ ভিতৰত অর্থনৈতিক দিশৰপৰা পলসুৱা মাটি (মৃত্তিকা) বিশেষভাৱে গুৰুত্বপূর্ণ।\n(ii) বন সম্পদ -আজিৰপৰা চাৰি-পাঁচ দশক আগলৈকে অসম বন সম্পদত অতি চহকী আছিল। কিন্তু পৰৱৰ্তী সময়ত দ্রুত জনসংখ্যা বৃদ্ধি আৰু বনাঞ্চলত হোৱা বেদখলৰ ফলত অসমৰ বন সম্পদ যথেষ্ট হ্রাস পাইছে। তথাপি ভাৰতবৰ্ষৰ অন্য কিছুমান ৰাজ্যৰ তুলনাত অসম বন সম্পদত এতিয়াও চহকী বুলি ক’ব পাৰি। অসমৰ সমভূমি, মালভূমি, পাহাৰ আদি প্রাকৃতিক অঞ্চলবোৰত কেইবাপ্রকাৰৰ অৰণ্য পোৱা যায়, যেনে— (ক) ক্রান্তীয় চিৰসেউজীয়া অৰণ্য, (খ) ক্রান্তীয় অর্ধচিৰসেউজীয়া অৰণ্য, (গ) নদীকাষৰীয়া অৰণ্য, (ঘ) ক্রান্তীয় আর্দ্র পর্ণপাতী অৰণ্য আৰু (ঙ) ক্রান্তীয় শুষ্ক পর্ণপাতী অৰণ্য।\n(iii) খনিজ সম্পদ – অসম খনিজ সম্পদত চহকী। মূলতঃ অসুবিধাজনক অৱস্থিতি আৰু প্রতিকূল প্রাকৃতিক পৰিৱেশৰ বাবে খনিজ সম্পদবোৰ ভালদৰে আহৰণ কৰিব পৰা নাই। অসমৰ প্রধান খনিজ সম্পদসমূহ হৈছে— কয়লা, খনিজ তেল, প্রাকৃতিক গেছ আৰু চূণশিল ৷\n(iv) জলসম্পদ- অসম এখন জলসম্পদৰ ফালৰ পৰা চহকী ৰাজ্য । অসমত পর্যাপ্ত পৃষ্ঠজল সম্পদ আৰু ভূ-তল জলসম্পদ আছে। প্রচুৰ বৰষুণ, গাোটেই বছৰ ধৰি বৈ থকা নদ-নদীৰ জলপ্রবাহ, খাল, পিতনি, জলাহ, আৰ্দ্রভূমি আদিৰ জলৰাশিয়ে অসমৰ পৃষ্ঠ-জল সম্পদ সমৃদ্ধ কৰিছে।\n১৫। অসমৰ প্রধান তৈলক্ষেত্রসমূহ উল্লেখ কৰা।\nউত্তৰ – অসমৰ প্রধান তৈলক্ষেত্রসমূহ হ’ল ডিগবৈ, নাহৰকটীয়া, মৰাণ, হুগ্ৰীজান, ৰুদ্ৰসাগৰ, লাকোৱা, গেলেকী, বৰহোলা আৰু আমগুৰি তৈলক্ষেত্র৷\n১৬। অসমৰ জলসম্পদৰ বিষয়ে চমুকৈ লিখা।\nউত্তৰ –অসম এখন জলসম্পদৰ ফালৰ পৰা চহকী ৰাজ্য । অসমত পর্যাপ্ত পৃষ্ঠজল সম্পদ আৰু ভূ-তল জলসম্পদ আছে। প্রচুৰ বৰষুণ, গাোটেই বছৰ ধৰি বৈ থকা নদ-নদীৰ জলপ্রবাহ, খাল, পিতনি, জলাহ, আৰ্দ্রভূমি আদিৰ জলৰাশিয়ে অসমৰ পৃষ্ঠ-জল সম্পদ সমৃদ্ধ কৰিছে। ৰাজ্যখনৰ দুই প্রধান নদী— ব্রহ্মপুত্ৰ আৰু ব্ৰক আৰু ইহঁতৰ অসংখ্য উপনৈবোৰে দেশৰ প্রায় এক তৃতীয়াংশ জলসম্পদ বহন কৰিছে। ৰাজ্যখনত অলেখ সৰু-বৰ পিতনি আৰু জলাহৰ উপৰি প্রায় তিনি হেজাৰৰো অধিক আর্দ্রভূমি আছে। এইবোৰত প্ৰধানকৈ নানা প্রকাৰৰ মাছ আৰু ভিন্ন প্রজাতিৰ জলজ উদ্ভিদ পোৱা যায়। পৃষ্ঠ জলভাগ বিশেষকৈ বোৱতী নদ-নদীৰ জলৰাশি কৃষি কাৰ্যৰ লগতে ঘৰুৱা প্রয়োজনত আৰু উদ্যোগ আৰু জল পৰিবহণ খণ্ডত ব্যৱহাৰ কৰা হৈছে। আনহাতে, সমগ্র ব্রহ্মপুত্র আৰু বৰাক উপত্যকাত ভূ-তল জলসম্পদ প্ৰচুৰ পৰিমাণে সঞ্চিত হৈ আছে। সমভূমি অঞ্চলত ভূপৃষ্ঠৰপৰা প্রায় ৫ মিটাৰ গভীৰতাৰ ভিতৰতে ভূ-তল জলস্তৰ পোৱা যায়। পৃষ্ঠ জলৰাশিৰ দৰে ভূ-তল জলৰাশি ৰাজ্যখনৰ কৃষিৰ উপৰি ঘৰুৱা আৰু ঔদ্যোগিক ক্ষেত্ৰত ব্যৱহাৰ কৰা হৈছে। কিন্তু মন কৰিবলগীয়া কথা এয়ে যে অসমত প্ৰচুৰ পৃষ্ঠজল সম্পদ আৰু ভূ-তল জলসম্পদ আছে যদিও ইয়াৰ উপযুক্ত ব্যৱহাৰ এতিয়াও হোৱা নাই।\n১৭। অসমৰ প্রাকৃতিক সম্পদসমূহৰ অৱক্ষয়ৰ কাৰণবোৰ কি কি?\nউত্তৰ – অসমৰ প্রাকৃতিক সম্পদসমূহৰ অৱক্ষয়ৰ কাৰণ প্ৰকৃতিক আৰু মানৱজনিত ৷ বর্তমান সময়ত প্রাকৃতিক কাৰকতকৈ মানৱজনিত কাৰবোৰ বেছি প্ৰভাৱশালী ৰূপত সক্রিয় হৈ পৰিছে। এই বিষয়ে তলত আলোচনা কৰা হ’ল –\n(i) যোৱা কেইটামান দশকত অসমৰ জনসংখ্যা দ্রুতগতিৰে বৃদ্ধি পাইছে ৷ জনসংখ্যা বৃদ্ধিৰ ফলত কোনো ঠাইত হাবি-জংঘল পৰিষ্কাৰ কৰি আকৌ কোনো ঠাইত জলাশয় আদি পুতি মানুহে বসতি কৰিবলৈ লৈছে। এইদৰে জনবসতি সম্প্রসাৰণৰ ফলত বনাঞ্চল, জলাশয়, আর্দভূমি, কৃষিভূমি আদি মূল্যৱান সম্পদবোৰ ক্ৰমে হ্রাস পাই আহিছে।\n(ii) জনসংখ্যাৰ হেঁচাত ভুমিৰ ব্যৱহাৰৰ পৰিৱর্তন হৈছে আৰু অনুচিতভাৱে ভূমি ব্যৱহাৰ কৰা হৈছে। ইয়াৰ ফলত ভূমি ক্ষয়, ভূমিৰ উৰ্বৰতা হ্রাস, মৃত্তিকা প্ৰদূষণ আদি সমস্যাৰ সৃষ্টি হৈছে।\n(iii) মানুহে অধিক শস্য উৎপাদনৰ উদ্দেশ্যে কৃষিভূমিত অত্যধিক ৰাসায়নিক সাৰ প্ৰয়োগ কৰাৰ ফলত কৃষিভূমিৰ প্ৰাকৃতিক গুণাগুণ নষ্ট হৈ পৰিছে।\n(iv) ভূমি সম্পদৰ দৰে অসমৰ বন সম্পদে মানুহৰ কার্যকলাপৰ দ্বাৰা আক্ৰান্ত হৈছে। বর্তমান চলি থকা বন ধ্বংস কার্য যদি এতিয়াই ৰোধ কৰিব পৰা নাযায়, তেন্তে অচিৰেই অসমৰ বনসম্পদ নিঃশেষ হৈ যাব।\n(v) বৰ্তমান ৰাজ্যখনৰ বিশেষকৈ পৰিবহণ, উদ্যোগ আৰু শক্তি খণ্ডৰ উন্নয়নৰ অৰ্থে খনিজ সম্পদবোৰৰ ব্যৱহাৰ ক্ৰমশঃ বৃদ্ধি পাইছে আৰু নিশ্চিতভাৱে এদিন এই অনৱীকৰণীয় সম্পদৰাজিৰ ভাণ্ডাৰ উদং হৈ পৰিব।\n(vi) বর্তমান সময়ত মানুহৰ অর্থনৈতিক কাম-কাজৰ পৰিসৰ বৃদ্ধি পাইছে। অসমত নগৰীকৰণ আৰু ঔদ্যোগীকৰণ প্রক্রিয়া ক্রমশঃ অগ্ৰসৰ হৈছে আৰু ফলত প্রাকৃতিক সম্পদসমূহৰ ওপৰত ইয়াৰ প্রত্যক্ষ আৰু পৰোক্ষ প্রভাৱ পৰিছে।\nউত্তৰ – যোৱা কেইটামান দশকত অসমৰ জনসংখ্যা দ্রুতগতিৰে বৃদ্ধি পাইছে। ফলস্বৰূপে প্রাকৃতিক পৰিৱেশৰ ওপৰত জনসংখ্যাৰ হেঁচা বাঢ়ি গৈছে। জনসংখ্যা বৃদ্ধিৰ ফলত বিশেষকৈ জনবসতিৰ প্ৰসাৰ ঘটিছে আৰু খাদ্য শস্যৰ উৎপাদন বৃদ্ধি কৰিবলগীয়া হৈছে। কোনো ঠাইত হাবি-জংঘল পৰিষ্কাৰ কৰি আকৌ কোনো ঠাইত জলাশয় আদি পুতি মানুহে বসতি কৰিবলৈ লৈছে। তদুপৰি সাৰুৱা পলসুৱা কৃষিভূমি বসতিৰ বাবে ব্যৱহাৰ কৰা হৈছে। এইদৰে জনবসতি সম্প্রসাৰণৰ ফলত বনাঞ্চল, জলাশয়, আর্দভূমি, কৃষিভূমি আদি মূল্যৱান সম্পদবোৰ ক্ৰমে হ্রাস পাই আহিছে। জনসংখ্যাৰ হেঁচাত ভুমিৰ ব্যৱহাৰৰ পৰিৱর্তন হৈছে আৰু অনুচিতভাৱে ভূমি ব্যৱহাৰ কৰা হৈছে। ইয়াৰ ফলত ভূমি ক্ষয়, ভূমিৰ উৰ্বৰতা হ্রাস, মৃত্তিকা প্ৰদূষণ আদি সমস্যাৰ সৃষ্টি হৈছে। আনহাতে, বৰ্ধিত জনসংখ্যাৰ বাবে অধিক খাদ্য শস্য উৎপাদনত গুৰুত্ব দিবলগীয়া হোৱাত কৃষিভূমিৰ প্রয়োজন হৈছে। কিন্তু জনবসতিৰ বাবেও কৃষিভূমি ব্যৱহাৰ হোৱাত ৰাজ্যখনত কৃষিভূমি হ্রাস হ’ব ধৰিছে। সেয়েহে মানুহে অৰণ্যভূমি আৰু আর্দ্রভূমি কৃষিভূমিলৈ পৰিৱৰ্তন কৰি কৃষিকাৰ্যৰ সম্প্ৰসাৰণ ঘটাইছে। আকৌ অধিক শস্য উৎপাদনৰ উদ্দেশ্যে কৃষিভূমিত অত্যধিক ৰাসায়নিক সাৰ প্ৰয়োগ কৰাৰ ফলতো কৃষিভূমিৰ প্ৰাকৃতিক গুণাগুণ নষ্ট হৈ পৰিছে।\n১৯। অসমৰ বৃহৎ জনসংখ্যা ৰাজ্যখনৰ বোজা (সমস্যা) নে সম্পদ ? আলোচনা কৰা।\nউত্তৰ – এই কথা নিশ্চয়কৈ সত্য যে অসমৰ দ্রুতগতিৰে বাঢ়ি অহা জনসংখ্যা ৰাজ্যখনৰ বাবে বোজা হৈ পৰিছে। কিন্তু অসমৰ বৃহৎ জনসংখ্যাক ৰাজ্যখনৰ বাবে বোজা হ’বলৈ নিদি আমি কিদৰে সম্পদ হিচাপে গঢ়ি তুলিব পাৰো তাৰেই পৰিকল্পনা কৰাৰ উচিত ৷\n২০১১ চনৰ লোকপিয়ল মতে অসমৰ জনসংখ্যা হৈছে প্রায় ৩১ নিযুত। ৰাজ্যখনৰ প্রায় ৭৩ শতাংশ লোক শিক্ষিত, ইয়াৰে পুৰুষৰ শিক্ষিত হাৰ প্রায় ৭৮ শতাংশ আৰু মহিলাৰ শিক্ষিত হাৰ প্রায় ৬৭ শতাংশ। আকৌ নগৰ আৰু গাৱৰ জনসংখ্যাৰ শিক্ষিতৰ হাৰ যথাক্ৰমে প্ৰায় ৮৮ শতাংশ আৰু ৭০ শতাংশ ৷ বয়সৰ ভিত্তিত দেখা যায় যে জাপান বা চীন দেশৰ দৰে অসমৰ জনসংখ্যা বয়সস্থ লোকৰ দ্বাৰা ভাৰাক্ৰান্ত নহয়। মন কৰিব লগীয়া যে ১৫ বছৰৰপৰা ৩৪ বছৰ বয়সৰ ভিতৰত অসমৰ মুঠ জনসংখ্যাৰ ৩৫ শতাংশ লোক আছে। ই এক আশাৰ বতৰা, কিয়নো অসমৰ জনসংখ্যাত যুৱ-প্ৰজন্মৰ পয়োভৰ ঘটিছে। অফুৰন্ত কর্মদক্ষতাৰ সম্ভাৱনা থকা ১৫ বছৰৰ পৰা ৩৪ বছৰৰ যুৱচামে ৰাজ্যখনৰ জনসংখ্যাৰ এক বুজন অংশ প্ৰতিনিধিত্ব কৰিছে ৷ এই বৃহৎ যুৱশক্তিক সঠিকভাবে পৰিচালিত কৰি শিক্ষা দীক্ষা, বুদ্ধি পৃথি, কাৰিকৰী দক্ষতা আদিৰ ক্ষেত্ৰত উপযুক্ত কৰি গঢ়ি তুলিব লাগিব। আনহাতে, সমাজৰ দুৰ্বল শৰণীৰ লোকসকল, বিশেষকৈ দৰিদ্ৰ জনসাধাৰণ, দৈহিকভাৱে অক্ষম লোকসকল আৰু মহিলাসকলৰ সৱলীকৰণৰ বাবে কার্যকৰী ব্যৱস্থা গ্ৰহণ কৰিলেহে প্রকৃতাৰ্থত মানব সম্পদ উন্নয়ন সম্ভৱ হ’ব।\nউত্তৰ – ভাৰতবৰ্ষৰ আন আন ৰাজ্যৰ দৰে অসমতো মানৱ সম্পদ উন্নয়নৰ প্ৰচুৰ সম্ভাৱনা আছে। অসমৰ জনসংখ্যাৰ বৃত্তিগত বৈশিষ্ট্য লক্ষ্য কৰিলে দেখা যায় যে প্রাথমিক বৃত্তিৰ বাহিৰে দ্বিতীয়ক, তৃতীয়ক আৰু চতুর্থক খণ্ডত ৰাজ্যখনে বিশেষ অগ্রগতি লাভ কৰিব পৰা নাই। ৰাজ্যখনৰ বৃহৎ জনসংখ্যাৰ যুৱশক্তিক সঠিকভাবে পৰিচালিত কৰি শিক্ষা দীক্ষা, বুদ্ধি- বৃত্তি, কাৰিকৰী দক্ষতা আদিৰ ক্ষেত্ৰত উপযুক্ত কৰি গঢ়ি তুলিব লাগিব। কর্মদক্ষতা বৃদ্ধি কৰি অর্থনৈতিক খণ্ডসমূহত নিয়োগৰ ব্যৱস্থা কৰিব পাৰিলেহে মানৱ সম্পদৰ উন্নতি আশা কৰিব পাৰি। ইয়াৰ উপৰি জনসাধাৰণৰ দুৰ্বল শ্ৰেণীৰ লোক, বিশেষকৈ দৰিদ্র, অক্ষম আৰু মহিলাসকলক উপযুক্তভাৱে সবলীকৰণ কৰিব লাগিব।\n২১। অসমৰ অৰ্থনীতিত কৃষিখণ্ডৰ ভূমিকা সম্পর্কে চমুকৈ আলোচনা কৰা।\nউত্তৰ – অসম এখন কৃষিপ্রধান ৰাজ্য। অসমৰ অর্থনৈতিক উন্নতিত কৃষিখণ্ডই গুৰুত্বপূর্ণ ভূমিকা পালন কৰি আহিছে। অসমৰ মুঠ কর্ম-নিয়োজিত লোকৰ ভিতৰত ৫৩ শতাংশতকৈয়ো অধিক লোক কৃষি খণ্ডত প্রত্যক্ষ আৰু পৰোক্ষভাৱে নিয়োজিত হৈ আছে।\nঅসমৰ কৃষি জৰীপৰ তথ্য মতে ২০১০-১১ বৰ্ষত অসমত মুঠ ২৮.১১ লাখ হেক্টৰ মাটিত খেতি কৰা হৈছিল। অর্থাৎ অসমৰ মুঠ খেতি কৰিব পৰা মাটিৰ প্রায় ৮৮ শতাংশ মাটিত খেতি কৰা হৈছিল। ভাৰতৰ অন্য ৰাজ্যৰ দৰে অসমতো খেতিয়কসকল অধিকাংশই অতি কম মাটিতে খেতি কৰে। ৰাজ্যখনৰ প্ৰায় ৮৫ শতাংশ খেতিয়ক ক্ষুদ্ৰ আৰু উপান্ত শ্ৰেণীৰ কৃষক।\nধান অসমৰ প্ৰধান শস্য। ৰাজ্যখনৰ আটাইকেইটা কৃষি-জলবায়ৱীয় অঞ্চলত অর্থাৎ সকলো জিলাতে ধান খেতি কৰা হয়। ২০১১-১২ চনত অসমত মুঠ ২৫.৪৫ লাখ হেক্টৰ মাটিত ধান খেতি কৰা হৈছিল আৰু প্রায় ৫০.৪৫ লাখ মেট্রিকটন ধান উৎপন্ন হৈছিল। ধানৰ উপৰি অসমৰ প্রধান খাদ্যশস্য হৈছে— ঘেঁহু, গোমধান আৰু নানাবিধ মাহ জাতীয় শস্য। মাটি মাহ, মগু মাহ, মচুৰ মাহ, মটৰ মাহ, ৰহৰ মাহ, বুট মাহ আদি মাহ জাতীয় শস্যৰ খেতি মুঠতে ১.৩২ লাখ হেক্টৰ মাটিত কৰি ০.৭৬ লাখ মেট্রিকটন শস্যৰ উৎপাদন হৈছিল (২০১১-১২)। আনহাতে, তেল জাতীয় শস্য, যেনে- সৰিয়হ, তিল, তিচি, এগুটি আদিৰ খেতি প্রায় ২.৭৬ লাখ হেক্টৰ মাটিত কৰি ১.৫৬ লাখ মেট্রিকটন শস্য উৎপাদন কৰা হৈছিল। আন শস্যবিলাকৰ ভিতৰত শাক-পাচলি, আলু, মচলা জাতীয় শস্য, ফল-মূল, কুঁহিয়াৰ আৰু মৰাপাটেই প্রধান। বাৰিষা কালত শালিধান আৰু মৰাপাটৰ খেতি কৰা হয় আৰু এই সময়ত মাহে গড় বৰষুণ ৩০০ মিলিমিটাৰতকৈ অধিক হয়। আনহাতে, শীতকালত বৰষুণৰ পৰিমাণ হ্রাস হৈ মাহে গড় বৰষুণ ১০ মিলিমিটাৰতকৈ কম হয় আৰু এই সময়ছোৱাতে সৰিয়হ, ঘেঁহু, আলু আৰু বিভিন্ন শাক-পাচলিৰ খেতি কৰা হয় । পার্বত্য অঞ্চলত আকৌ প্ৰধানকৈ ঝুম খেতি কৰা হয়।\n২২। অসমৰ কৃষি-জলবায়বীয় অঞ্চলকেইটা কি কি? এইকেইটাৰ বৈশিষ্ট্য চমুকৈ উল্লেখ কৰা।\nউত্তৰ – অসমৰ কৃষি-জলবায়বীয় অঞ্চলকেইটা হৈছে –\n(i) নামনি ব্রহ্মপুত্র উপত্যকা অঞ্চল,\n(ii) উত্তৰপাৰৰ সমভূমি অঞ্চল,\n(iii) মধ্য ব্রহ্মপুত্র উপত্যকা অঞ্চল,\n(iv) উজনি ব্রহ্মপুত্র উপত্যকা অঞ্চল,\n(v) বৰাক উপত্যকা অঞ্চল আৰু\n(vi) পার্বত্য অঞ্চল ৷\n(i) নামনি ব্রহ্মপুত্র উপত্যকা অঞ্চলৰ বৈশিষ্ট্য –\n(ক) এই অঞ্চলৰ অন্তৰ্গত জিলা কেইখন হ’ল – কামৰূপ, কামৰূপ (মহানগৰ), নলবাৰী, বাক্সা, বৰপেটা, বঙাইগাঁও, চিৰাং, কোকৰাঝাৰ, ধুবুৰী আৰু গোৱালপাৰা ৷\n(খ)এই অঞ্চলত মুঠ কৃষিভূমি আছে ৯.৩০ লাখ হেক্টৰ।\n(গ) ইয়াত এটাতকৈ অধিক শস্যৰ খেতি কৰা কৃষিভূমিৰ পৰিমাণ হৈছে ৪.৬৯ লাখ হেক্টৰ বা মুঠ কৃষিভূমিৰ ৫০.৪৩ শতাংশ।\n(ii) উত্তৰপাৰৰ সমভূমি অঞ্চলৰ বৈশিষ্ট্য –\n(ক)এই অঞ্চলৰ অন্তৰ্গত জিলা কেইখন হ’ল – দৰং, ওদালগুৰি, শোণিতপুৰ, লখিমপুৰ আৰু ধেমাজি৷\n(খ) এই অঞ্চলত মুঠ কৃষিভূমি আছে ৫.৩৭ লাখ হেক্টৰ।\n(গ) ইয়াত এটাতকৈ অধিক শস্যৰ খেতি কৰা কৃষিভূমিৰ পৰিমাণ হৈছে ৩.৩৬ লাখ হেক্টৰ বা মুঠ কৃষিভূমিৰ ৬২.৫৭ শতাংশ।\n(iii) মধ্য ব্রহ্মপুত্র উপত্যকা অঞ্চলৰ বৈশিষ্ট্য –\n(ক) এই অঞ্চলৰ অন্তৰ্গত জিলা কেইখন হ’ল – নগাঁও আৰু মৰিগাঁও ৷\n(খ) এই অঞ্চলত মুঠ কৃষিভূমি আছে ৩.২৮ লাখ হেক্টৰ।\n(গ) ইয়াত এটাতকৈ অধিক শস্যৰ খেতি কৰা কৃষিভূমিৰ পৰিমাণ হৈছে ০.৮৬ লাখ হেক্টৰ বা মুঠ কৃষিভূমিৰ ২৬.২১ শতাংশ।\n(iv) উজনি ব্রহ্মপুত্র উপত্যকা অঞ্চলৰ বৈশিষ্ট্য –\n(ক)এই অঞ্চলৰ অন্তৰ্গত জিলা কেইখন হ’ল – তিনিচুকীয়া, ডিব্ৰুগড়, শিৱসাগৰ, যোৰহাট আৰু গোলাঘাট ৷\n(খ) এই অঞ্চলত মুঠ কৃষিভূমি আছে ৬.২০ লাখ হেক্টৰ।\n(গ) ইয়াত এটাতকৈ অধিক শস্যৰ খেতি কৰা কৃষিভূমিৰ পৰিমাণ হৈছে ১.৯৪ লাখ হেক্টৰ বা মুঠ কৃষিভূমিৰ ৩১.২৯ শতাংশ।\n(v) বৰাক উপত্যকা অঞ্চলৰ বৈশিষ্ট্য –\n(ক) এই অঞ্চলৰ অন্তৰ্গত জিলা কেইখন হ’ল – কাছাৰ,কৰিমগঞ্জ আৰু হাইলাকান্দি ৷\n(খ) এই অঞ্চলত মুঠ কৃষিভূমি আছে ২.৪২ লাখ হেক্টৰ।\n(গ) ইয়াত এটাতকৈ অধিক শস্যৰ খেতি কৰা কৃষিভূমিৰ পৰিমাণ হৈছে ১.০২ লাখ হেক্টৰ বা মুঠ কৃষিভূমিৰ ৪২.১৫ শতাংশ।\n(vi) পার্বত্য অঞ্চলৰ বৈশিষ্ট্য –\n(ক) এই অঞ্চলৰ অন্তৰ্গত জিলা কেইখন হ’ল – কাৰ্বি আংলং আৰু ডিমা হাচাও ৷\n(খ) এই অঞ্চলত মুঠ কৃষিভূমি আছে ১.৫৪ লাখ হেক্টৰ।\n(গ) ইয়াত এটাতকৈ অধিক শস্যৰ খেতি কৰা কৃষিভূমিৰ পৰিমাণ হৈছে ১.০১ লাখ হেক্টৰ বা মুঠ কৃষিভূমিৰ ৬৫.৫৮ শতাংশ।\nউত্তৰ – অসমত তিনি প্রকাৰৰ ধানৰ খেতি কৰা হয়, যেনে- আহু ধান, শালি ধান আৰু বড়ো ধান।\nআহু ধান – আহু খেতি সমভূমিৰ সাৰুৱা মাটিত কৰা হয় আৰু বিশেষকৈ নামনি অসমত এই খেতি বিস্তৃতভাৱে কৰা হয়। আহু খেতি ৰোপণ আৰু সিঁচন দুই প্রকাৰে কৰা হয়। ফেব্ৰুৱাৰী-মার্চ মাহত আৰম্ভ কৰি জুন-জুলাই মাহত চপোৱা হয়।\nশালি ধান – অসমত শালি ধানৰ খেতি বিস্তৃতভাৱে কৰা হয়। অসমৰ মুঠ ধান খেতি কৰা মাটিৰ প্রায় ৭০ শতাংশ মাটিত শালি ধানৰ খেতি কৰা হয়। ব্ৰহ্মপুত্ৰ আৰু বৰাক উপত্যকাৰ সাৰুৱা পলসুৱা মাটিত শালি খেতি ভাল হয়। এই খেতি ৰোপণ পদ্ধতিৰে জুলাই-আগষ্ট মাহত আৰম্ভ কৰি নৱেম্বৰ-ডিচেম্বৰ মাহত চপোৱা হয়।\nবড়ো ধান – বড়ো ধান কম-বেছি পৰিমাণে অসমৰ আটাইকেইখন জিলাতে উৎপাদন কৰা হয়। এই ধানৰ খেতি সাধাৰণতে দ ঠাই বিলাকত শীতকালত আৰম্ভ কৰি বাৰিষা জুন-জুলাই মাহত বানপানী অহাৰ আগে আগে চপোৱা হয়। বানপীড়িত অঞ্চলৰ কৃষকসকলৰ মাজত বড়ো ধানৰ খেতি বর্তমান জনপ্রিয় হৈ পৰিছে, কাৰণ বানপানীয়ে শালি খেতি নষ্ট কৰি পেলায়।\nউত্তৰ – ধান অসমৰ প্ৰধান শস্য হিচাপে পৰিগণিত হৈছে কাৰণ –\n(i) ৰাজ্যখনৰ আটাইকেইটা কৃষি-জলবায়ৱীয় অঞ্চলত অর্থাৎ সকলো জিলাতে ধান খেতি কৰা হয়।\n(ii) অসমৰ বৰষুণ আৰু উত্তাপৰ পৰিমাণ, মাটিৰ প্ৰকাৰ আৰু পৃষ্ঠভূমিৰ বৈশিষ্ট্য ইত্যাদি ধান খেতিৰ বাবে অনুকুল৷ অসমত ধান খেতিৰ বাবে প্ৰয়োজনীয় জলবায়ু, পৰ্যাপ্ত পানী, উৰ্বৰ ভূমি, প্লাৱন ভূমি আদি উপলব্ধ ৷\nউত্তৰ – অসমত নানাবিধ মাহজাতীয় শস্যৰ খেতি কৰা হয় যেনে – মাটি মাহ, মগু মাহ, মচুৰ মাহ, মটৰ মাহ, ৰহৰ মাহ, বুট মাহ আদি ৷\nউত্তৰ – অসমৰ কাৰ্বি আংলং আৰু ডিমা হাচাও পার্বত্য জিলা দুখন সামৰি লোৱা পার্বত্য কৃষি-জলবায়ৱীয় অঞ্চলটোত ঝুম খেতি কৰা হয় ৷ কাৰ্বি আংলং জিলাত প্রায় ৫৪৫২ বর্গ কিলোমিটাৰ আৰু ডিমা হাচাও জিলাত প্রায় ২৫৯৭ বর্গ কিলোমিটাৰ মাটিত ঝুম খেতি কৰা হয়। সাধাৰণতে পাহাৰৰ সুচল ঢালত হাবি-জংঘল পুৰি খেতিৰ ঠাই মুকলি কৰি পৰম্পৰাগত পদ্ধতিৰে জনজাতীয় লোকসকলে ঝুম খেতি কৰে। একেডোখৰ মাটিতে কেইবাবছৰ ঝুম খেতি কৰাৰ পিছত মাটিৰ উৰ্বৰতা হ্রাস পালে আন এডোখৰ ঠাই নির্বাচন কৰি তাত ঝুম খেতি নতুনকৈ আৰম্ভ কৰে। এনেদৰে ঠাই সলাই কৰা ঝুম খেতি জনজাতীয় লোকসকলৰ সমাজ-সংস্কৃতি আৰু জীৱন ধাৰণ প্ৰণালীৰ লগত ওতঃপ্রোতভাৱে জড়িত হৈ আছে। ঝুম খেতি একপ্রকাৰৰ মিশ্রিত কৃষি পদ্ধতি হলেও ইয়াৰপৰা ভাল উৎপাদন পোৱা নাযায়। এই খেতিৰ ফলত বন ধ্বংস, ভূমি ক্ষয়, মাটিৰ উৰ্বৰতা হ্রাস আদি পাৰিৱেশিক সমস্যাৰ সৃষ্টি হৈছে। সেয়েহে ঝুম খেতি পৰিৱেশসন্মতভাৱে কৰাৰ প্রয়োজন হৈছে আৰু জনজাতীয় লোকসকলৰ মাজত ঝুম খেতিৰ পৰিৱর্তে বেদিকা কৃষি পদ্ধতি জনপ্রিয় কৰি তুলিবলৈ প্রচেষ্টা হাতত ল’ব লাগে।\n২৭। ২০১৪ চনৰ অসমৰ ঔদ্যোগিক আৰু বিনিয়োগ নীতিৰ প্রধান লক্ষ্যবোৰ কি কি?\nউত্তৰ – ২০১৪ চনৰ অসমৰ ঔদ্যোগিক আৰু বিনিয়োগ নীতিৰ প্রধান লক্ষ্যবোৰ হৈছে –\n(ক) ৰাজ্যখনত পণ্য উৎপাদনকাৰী খণ্ড আৰু সেৱা খণ্ডৰ লগতে বিভিন্ন অর্থনৈতিক কার্যকলাপৰ বিকাশ ঘটাই ৰাজ্যৰ মুঠ ঘৰুৱা উৎপাদন বৃদ্ধি কৰা।\n(খ) ৰাজ্যখনত বিশেষকৈ গ্রামাঞ্চলত জনমূৰি আয় আৰু নিয়োগৰ সুবিধা বৃদ্ধি কৰা।\n(গ) ৰাজ্যখনৰ অতি ক্ষুদ্র, ক্ষুদ্র আৰু মধ্যমীয়া উদ্যোগৰ বিকাশৰ বাবে বিনিয়োগ বৃদ্ধি কৰা।\n(ঘ) বৃহৎ সংখ্যক দক্ষ লোক সৃষ্টি কৰা।\nউত্তৰ – সেৱা খণ্ডৰ উদ্যোগ হ’ল সেইবোৰ উদ্যোগ যিবোৰ অস্পৰ্শনীয় সামগ্ৰী আৰু সেৱাসমূহৰ যোগানৰ জৰিয়তে ৰাজহ সংগ্ৰহ কৰে ৷ সেৱা খণ্ডৰ উদ্যোগৰ উদাহৰণ – যোগাযোগ আৰু পৰিবহণ উদ্যোগ, পৰ্যটন উদ্যোগ, হোটেল ব্যৱসায়, বেংক আৰু বীমা সেৱা ইত্যাদি ৷\n২৯। অসমৰ প্রধান কৃষিভিত্তিক উদ্যোগবোৰ কি কি?\nউত্তৰ – অসমৰ প্রধান কৃষিভিত্তিক উদ্যোগবোৰ হ’ল –বন উদ্যোগ, চাহ উদ্যোগ, ৰেচম উদ্যোগ, ৰবৰ উদ্যোগ, খাদ্য উদ্যোগ, খাদ্য প্ৰস্তুতকৰণ উদ্যোগ আৰু কাগজ উদ্যোগ ৷\n৩০। অসমৰ চাহ উদ্যোগৰ বিষয়ে চমুকৈ লিখা।\nউত্তৰ – চাহ উদ্যোগ অসমৰ আটাইতকৈ বৃহৎ কৃষি ভিত্তিক উদ্যোগ। কেৱল ভাৰততে নহয় সমগ্র পৃথিৱীতে অসমৰ চাহ উদ্যোগৰ এটা সুনাম আছে। অসমৰ অর্থনীতিত এই উদ্যোগে এক উল্লেখযোগ্য ভূমিকা পালন কৰি আহিছে। অসমে অকলেই ভাৰতৰ মুঠ চাহ উৎপাদনৰ আধাতকৈ বেছি উৎপাদন কৰে। চাহ খেতিৰ বাবে প্রয়োজনীয় অনুকুল প্রাকৃতিক পৰিৱেশৰ বাবেই ৰাজ্যখনত চাহ উদ্যোগ গঢ়ি উঠিছে। অসমত ২০১২ চনৰ তথ্য মতে, মুঠ ৭৬৫খন চাহ বাগিচা আৰু ৭৮০৯১খন ক্ষুদ্র চাহ বাগিচা আছে। অসমত মুঠ ৩১৮ হেজাৰ হেক্টৰ মাটিত চাহ খেতি কৰা হয়। চাহ উৎপাদনৰ ক্ষেত্ৰত দেখা যায় যে ২০০৯ চনত অসমে প্রায় ৫০০ হেজাৰ টন আৰু ২০১২ চনত প্রায় ৫৯০ হেজাৰ টন চাহ উৎপাদন কৰিছিল । চাহ উদ্যোগে এক বুজন সংখ্যক লোকক কর্মসংস্থাপন দিছে। অসমৰ চাহ উদ্যোগত গড়ে দৈনিক ৬.৮৬ লাখতকৈ অধিক লোক নিয়োজিত হৈ আছে।\n৩১। অসমৰ মীন উদ্যোগৰ বর্তমান অৱস্থা কেনেকুৱা ?\nউত্তৰ – বর্তমান সময়ত মীন উদ্যোগে অসমৰ অর্থনৈতিক খণ্ডত লাহে লাহে গুৰুত্ব পাবলৈ ধৰিছে । বৈজ্ঞানিক পদ্ধতি আৰু পৰিকল্পনাৰে অসমৰ বিল আৰু জলাশয়বোৰত মাছ পালন কৰি মাছৰ উৎপাদন বৃদ্ধি কৰিব পৰা যায়।\nঅসমত মাছৰ প্ৰচুৰ চাহিদাৰ লগতে মাছ উৎপাদনৰ প্ৰচুৰ সম্ভাৱনা থকা সত্ত্বেও ৰাজ্যখনৰ বিল-জলাশয়বোৰ মাছ উৎপাদনৰ বাবে উপযুক্তভাৱে ব্যৱহাৰ হোৱা নাই। অসমত ২০১১-১২ চনৰ মীন পালন তথ্য মতে প্রায় ৬০ হেজাৰ হেক্টৰ মাটিকালি সামৰি ৪৩০খন চৰকাৰী পঞ্জীয়নভুক্ত বিল আছে। আনহাতে, পঞ্জীয়ন নোহোৱা আন ৭৬৭খন বিল আছে যিবোৰে মুঠতে প্রায় ৪০ হেজাৰ হেক্টৰ মাটিকালি জুৰি আছে। এই বিলসমূহৰ লগতে ভালেসংখ্যক পুখুৰী, খাল, পিতনি, জলাশয় আদিক মৎস্য উৎপাদনৰ ক্ষেত্ৰ হিচাপে গণ্য কৰিব পাৰি। মুঠ ৩.৯৪ লাখ হেক্টৰ মীন উৎপাদন ক্ষেত্ৰৰপৰা ২০১১-১২ চনত প্রায় ৪৪৯০ নিযুত মাছৰ পোনা উৎপাদন কৰা হৈছে। সেই বৰ্ষতে ৰাজ্যখনত মুঠ ২.৪৪ লাখ টন মাছ উৎপাদন হৈছে। যোৱা দহ বছৰৰ ভিতৰত অসমত মাছৰ পোনা উৎপাদন প্রায় ২.৫ গুণ বৃদ্ধি পাইছে যদিও মাছৰ উৎপাদন কেৱল ১.৫ গুণহে বৃদ্ধি পাইছে। জিলা ভিত্তিত মাছৰ পোনা উৎপাদনৰ তথ্যৰপৰা দেখা যায় যে ২০১১-১২ বৰ্ষত বৰপেটা জিলাই সর্বাধিক সংখ্যক মাছৰ পোনা উৎপন্ন কৰিছে আৰু ইয়াৰ পিছতে দ্বিতীয় আৰু তৃতীয় স্থান লাভ কৰিছে ক্রমে কৰিমগঞ্জ আৰু নগাঁও জিলাই। সেইদৰে মাছ উৎপাদনত নগাঁও জিলা প্রথম স্থানত আৰু কাছাৰ আৰু ধুবুৰী জিলা যথাক্রমে দ্বিতীয় আৰু তৃতীয় স্থানত আছে।\nঅসমৰ মীন উদ্যোগ খণ্ডই ৰাজ্যখনৰ ঘৰুৱা উৎপাদনত বিশেষ অৰিহণা যোগাব পৰা নাই। ৰাজ্যৰ ঘৰুৱা উৎপাদনলৈ মীন উদ্যোগ খণ্ডৰ অৰিহণা হৈছে কেৱল দুই শতাংশ। মাছ উৎপাদনৰ প্ৰচুৰ সম্ভাৱনা থকা সত্ত্বেও অসমত মাছ উৎপাদন মুঠেই সন্তোষজনক নহয়।\n৩২। অসমৰ কৃষি উন্নয়নৰ সমস্যাবোৰ উল্লেখ কৰা।\nউত্তৰ – অসমৰ কৃষি উন্নয়নৰ সমস্যাবোৰ তলত উল্লেখ কৰা হ’ল –\n(ক) অসমৰ সমভূমি অঞ্চলত পৰম্পৰাগত কৃষি আৰু পাহাৰীয়া অঞ্চলত ঝুম খেতি এতিয়াও পুৰণিকলীয়া পদ্ধতিৰে প্ৰচলিত হৈ আছে,\n(খ) অসমৰ খেতিয়কসকলৰ খেতি মাটি সাধাৰণতে সৰু সৰু খণ্ডত বিভক্ত হোৱাৰ বাবে সেইবোৰত আধুনিক কৃষি সঁজুলি আৰু কৌশল প্রয়োগ কৰিবলৈ অসুবিধা,\n(গ) জলসিঞ্চন পদ্ধতি উন্নত নহয় আৰু জলসিঞ্চনৰ সুবিধা পর্যাপ্ত নহয়, অসমত ধান খেতি বিস্তৃতভাৱে কৰা হয় আৰু কৃষি অর্থনীতিত ইয়াৰ গুৰুত্ব অধিক। কিন্তু এই খেতিৰ উন্নতিৰ বাবে আধুনিক কৃষি পদ্ধতি প্রয়োগত গুৰুত্ব প্রদান কৰা হোৱা নাই,\n(ঙ) বানপানী আৰু গৰাখহনীয়াৰ দ্বাৰা অসমৰ কৃষি ক্ষতিগ্রস্ত হৈছে। ৰাজ্যখনৰ মুঠ খেতি কৰা মাটিৰ ২৫ শতাংশতকৈও অধিক মাটিৰ শস্য বছৰি বানপানীয়ে নষ্ট কৰে আৰু গৰাখহনীয়াৰ ফলত প্রতি বছৰে বুজন পৰিমাণৰ সাৰুৱা পলসুৱা মাটি নদীৰ বুকুত জাহ\n(চ) খৰাং বতৰৰ বাবে ক্ষতিগ্রস্ত হোৱা কৃষিকাৰ্যৰ লগতে কৃষকসকলক সুৰক্ষা দিবলৈ উপযুক্ত কৃষি পৰিকল্পনাৰ অভাৱ, শস্যৰ সুৰক্ষা ব্যৱস্থা আৰু শস্য চপোৱাৰ পদ্ধতি উন্নত নহয়,\n(জ) শস্য বিশেষকৈ খাদ্যশস্য সংৰক্ষণৰ সুবিধা অতি সীমিত,\n(ঝ) কৃষকে উৎপন্ন কৰা শস্যৰ উচিত মূল্য কৃষকে প্রত্যক্ষভাৱে লাভ কৰিব পৰা ব্যৱস্থা নোহোৱাৰ ফলত কৃষকসকল আর্থিকভাৱে দুৰ্বল হৈ আছে।\n(ঞ) কৃষকসকলে উন্নত মানৰ বীজ, প্রয়োজনীয় সাৰ, কৃষি-সঁজুলি আৰু কৃষি ঋণ ৰেহাই হাৰত সহজে পাব পৰা ব্যৱস্থাৰ অভাৱ,\n(ট) ভিতৰুৱা কৃষি অঞ্চল আৰু নগৰ-চহৰৰ বজাৰৰ মাজত উন্নত যাতায়াত আৰু পৰিবহণ ব্যৱস্থাৰ অভাৱ,\n(ঠ) কৃষিখণ্ড আৰু কৃষিভিত্তিক উদ্যোগ খণ্ডৰ উন্নয়ন সমান্তৰালভাৱে আগবঢ়া নাই,\n(ড) কৃষি যান্ত্রিকীকৰণৰ ক্ষেত্ৰত তুলনামূলকভাৱে কম খৰচী বিজুলী শক্তিৰ ব্যৱহাৰ তেনেই সীমিত হৈ আছে আৰু\n(ঢ) কৃষিখণ্ডৰ উন্নতিৰ বাবে ৰাজ্যখনত সামগ্রিক আন্তঃগাঁথনিৰ অভাৱ।\n৩৩। অসমৰ ঔদ্যোগিক বিকাশ এতিয়াও কিয় মন্থৰ হৈ আছে তাৰ কাৰণসমূহ লিখা।\nউত্তৰ – অসমত ঔদ্যোগিক বিকাশৰ বাবে প্ৰচুৰ সম্ভাৱনা থকা সত্ত্বেও ঔদ্যোগীকৰণ প্রক্রিয়া এতিয়াও মন্থৰ হৈ আছে। ইয়াৰ কাৰণসমূহ হৈছে প্ৰধানকৈ –\n(ক) ৰাজ্যখনৰ প্রাকৃতিক সম্পদৰ উপযুক্ত ব্যৱহাৰৰ জৰিয়তে ঔদ্যোগিক উন্নয়ন কৰিবলৈ সুসংহত পৰিকল্পনাৰ অভাৱ,\n(খ) প্ৰচুৰ সম্ভাৱনা থকা সত্ত্বেও কৃষিভিত্তিক উদ্যোগ খণ্ডৰ সীমিত আৰু লেহেমীয়া বিকাশ,\n(গ) অনুন্নত পৰিবহণ আৰু যোগাযোগ ব্যৱস্থা,\n(ঘ) মূলধনৰ অভাৱ,\n(ঙ) ৰাজ্যখনত শক্তিৰ চাহিদা অনুপাতে ইয়াৰ যোগান আৰু বিতৰণ নিয়মীয়া আৰু পর্যাপ্ত অভাৱ,\n(চ) স্থানীয় লোকৰ মাজত উদ্যোগী স্পৃহা বঢ়াবলৈ উপযুক্ত পৰিকল্পনাৰ উদ্যোগ স্থাপনৰ বাবে সৰল আৰু শিথিল উদ্যোগ নীতিৰ অভাৱ,\n(ছ) বিনিয়োগ সন্তোষজনক নহয়, বিশেষকৈ ৰাজ্যখনত উদ্ভৱ হোৱা বিদ্রোহী সমস্যাৰ বাবে অসমত বিনিয়োগ কৰিবলৈ বাহিৰৰ বিনিয়োগকাৰীসকল আগ্রহী নহয়,\n(জ) ৰাজ্যখনত প্ৰচুৰ সম্ভাৱনা থকা সত্ত্বেও পর্যটন খণ্ডত অপর্যাপ্ত মূলধন বিনিয়োগ, অনুন্নত পৰিবহণ ব্যৱস্থা, বিদেশী পর্যটকক আকৰ্ষণ কৰিব পৰা পৰিৱেশৰ অভাৱ, পর্যটনস্থলীসমূহৰ দুর্বল আন্তঃগাঁথনি আদি সমস্যাৰ বাবে পর্যটন উদ্যোগৰ আশানুৰূপ উন্নতি হোৱা নাই,\n(ঝ) সহজে পচনশীল কৃষিজাত শস্যৰ সংৰক্ষণৰ বাবে উপযুক্ত ভঁৰালৰ অভাৱত খাদ্য প্রস্তুতকৰণ উদ্যোগে আশা কৰা মতে উন্নতি লাভ কৰিব পৰা নাই,\n(ঞ) সর্বোপৰি ঔদ্যোগীকৰণৰ বাবে লাগতিয়াল আন্তঃগাঁথনিৰ অভাৱ।\n৩৪। অসমৰ পৰ্যটন উদ্যোগৰ সমস্যাবোৰ উল্লেখ কৰা।\nউত্তৰ – অসমৰ পৰ্যটন উদ্যোগৰ সমস্যাবোৰ তলত উল্লেখ কৰা হ’ল –\n(ক) অসমৰ পৰ্যটন ক্ষেত্ৰত মূলধনৰ বিনিয়োগ পর্যাপ্ত পৰিমাণৰ নহয়।\n(খ) ৰাজ্যখনৰ পর্যটন স্থলসমূহৰ বিষয়ে চলোৱা তেনেই সীমিত প্রচাৰ কাৰ্যসূচীৰ বাবে বিদেশী পৰ্যটকসকল আকৰ্ষিত নহয় ৷\n(গ) পর্যটন স্থলীসমূহলৈ যাবলৈ অনুন্নত পৰিবহণ ব্যৱস্থা।\n(ঘ)পর্যটন স্থলীসমূহৰ উপযুক্ত উন্নয়নৰ বাবে সু-পৰিকল্পনাৰ অভাৱ।\n(ঙ) ৰাজধানী চহৰখনৰ বাহিৰে জিলা সদৰ বা অন্য স্থানসমূহৰ বুনিয়াদী সা-সুবিধাৰ শোচনীয় অৱস্থা।\n(চ) ৰাজ্যখনৰ বিভিন্ন অংশলৈ আকাশী পৰিবহণ ব্যৱস্থাৰ অভাৱ।\n(ছ) অসমত প্ৰায়ে দেখা দিয়া বিদ্রোহী সমস্যাৰ বাবে অসম ভ্ৰমণ কৰাৰ ক্ষেত্ৰত পর্যটকসকলে কৰা শংকাবোধ।\n৩৫। অসমৰ অর্থনৈতিক উন্নয়নৰ সম্ভাৱনাবোৰ কি কি?\nউত্তৰ – অসমৰ অর্থনৈতিক উন্নয়নৰ অসংখ্য সমস্যা থাকিলেও ৰাজ্যখনত অর্থনৈতিক উন্নয়নৰ সম্ভাৱনা নথকা নহয়৷ অসম ৰাজ্যখন বহুতো সম্পদত চহকী। অসমত পর্যাপ্ত পৰিমাণৰ ভূমিজ, বনজ, খনিজ আৰু মানৱ সম্পদ আছে। ইয়াত বিস্তৃত সমতল ভূমি,’বৃহৎ নদ-নদী, বিশাল পৰিমাণৰ মাটিকালি আগুৰি থকা বৃহৎ অৰণ্য, বিশাল প্লাৱন ভূমি, অসংখ্য আর্দ্রভূমি, চাপৰ মালভূমিৰ দীঘলীয়া তথা বিস্তৃত ঢাল আদিৰ উপস্থিতি দেখা যায়।\nসম্প্রতি সীমিত পৰিসৰত কৃষিখণ্ডত কিছুমান আধুনিক পদ্ধতি প্রয়োগ লাহে লাহে হ’বলৈ ধৰিছে। ইয়াৰ ফলত কৃষি উৎপাদন কিছু পৰিমাণে বৃদ্ধি হৈছে। বর্তমান ফল-মূল আৰু শাক-পাচলিৰ খেতিয়ে প্রসাৰ লাভ কৰা দেখা গৈছে। ৰাজ্যখনত উৎপন্ন হোৱা অৰ্থকৰী শস্য বিলাকৰ ভিতৰত চাহ, মৰাপাট, কুঁহিয়াৰ আৰু ধঁপাতেই প্রধান। চাহ খেতিয়ে অসমৰ অর্থনীতিলৈ উল্লেখযোগ্য অৰিহণা যোগাইছে। এই ক্ষেত্ৰত ক্ষুদ্ৰ পৰিসৰৰ চাহ খেতিৰ ভূমিকা মন কৰিবলগীয়া।\nস্বাধীনতাৰ আগলৈকে অসমত চাহ উদ্যোগ আৰু একমাত্র ডিগবৈ তেল শোধনাগাৰৰ বাহিৰে তেনে কোনো উল্লেখযোগ্য উদ্যোগ নাছিল। কিন্তু যোৱা দুই-তিনি দশক ধৰি ৰাজ্যখনত ঔদ্যোগীকৰণৰ বাবে প্রয়োজনীয় আন্তঃগাঁথনি উন্নত কৰিবলৈ প্রচেষ্টা হাতত লোৱা হৈছে। ফলস্বৰূপে কিছুমান উদ্যোগ গঢ় লৈ উঠিছে। এই উদ্যোগসমূহৰ ভিতৰত তেল শোধনাগাৰ, পেট্র’ৰাসায়নিক উদ্যোগ, সাৰ কাৰখানা, কাগজ কল, চিমেন্ট উদ্যোগ, চেনি কল, কপাহ আৰু মৰাপাট কল আদিয়েই প্রধান। আনহাতে, হস্ততাত আৰু হস্তশিল্প, যেনে— এৰি, মুগা আৰু পাট শিল্প, বাঁহ-বেতৰ শিল্প, কাহ-পিতল শিল্পৰ ক্ষেত্ৰত অসম আগবঢ়া। মুগা সূতাৰ উৎপাদন অসমৰ এটা একচেতীয়া উদ্যোগ।\nখনিজ সম্পদত অসম এখন চহকী ৰাজ্য। কয়লা, তেল, প্রাকৃতিক গেছ আৰু চূণশিল অসমৰ প্রধান খনিজ সম্পদ। এই সম্পদৰাজিৰপৰা অসমে ভালেখিনি ৰাজহ লাভ কৰে। সেইদৰে বনজ সম্পদত চহকী ৰাজ্যখনে প্রতি বছৰে বিভিন্ন বনজাত সামগ্রী, যেনে— কাঠ, বাঁহ, বেত, খেৰ, খৰি আদিৰপৰা, বিল-খালৰ মৎস্য সম্পদৰপৰা আৰু নদীৰ বুকুৰ শিল-বালিৰপৰা বহুখিনি ৰাজহ সংগ্রহ কৰে। পর্যটন খণ্ডৰপৰাও ৰাজ্যখনে কিছু ৰাজহ লাভ কৰে। ভূমি আৰু জলসম্পদতো অসম চহকী ৷\nভাৰতবৰ্ষৰ আন আন ৰাজ্যৰ দৰে অসমতো মানৱ সম্পদ উন্নয়নৰ প্ৰচুৰ সম্ভাৱনা আছে। ৰাজ্যখনৰ বৃহৎ জনসংখ্যাৰ কর্মদক্ষতা বৃদ্ধি কৰি অর্থনৈতিক খণ্ডসমূহত নিয়োগৰ ব্যৱস্থা কৰিব পাৰিলেহে মানৱ সম্পদৰ উন্নতিআশা কৰিব পাৰি।\nএই সকলোবোৰৰ যদি উপযুক্তভাৱে বিকাশ সাধন কৰা হয় তেতিয়া ৰাজ্যখনৰ অর্থনৈতিক উন্নয়ন খৰতকীয়া হ’ব ৷\nPrevious Previous post: ভাৰত আৰু উত্তৰ পূৰ্বাঞ্চলৰ সাংস্কৃতিক ঐতিহ্য\nNext Next post: ভূ-পৃষ্ঠৰ পৰিৱৰ্তন – Notes


অনুভৱৰ পৃথিৱী - অসমীয়াৰ সুখ-দুখ\nHome Unlabelled অনুভৱৰ পৃথিৱী\nডিজিটেল ডায়েৰীত ফাগুনৰ প্ৰথমটো দিন\n- অয়ন উত্তম\n‘প্ৰেমৰ দিন’— ৰঙা দিন, ৰঙীন দিন … বতৰটোও ৰোমাণ্টিক … ‘ৰিমঝিম বৰষুণ’ৰ টোপালবোৰ গালে-মুখে পৰিছে … ফাগুনৰ প্ৰথম দিন অৰ্থাৎ ১ ফাগুন, ১৯৩৫ শক (ইংৰাজী ১৪ ফেব্ৰুৱাৰী, ২০১৪ চন), শুকুৰবাৰ … নতুন মাহৰ প্ৰথম দিনটোত আৰু এটা বিশেষত্ব, বীৰ চিলাৰায় দিৱস … যি কি নহওক … ফাগুনক ঠেলি-হেচুকি ওলাই গ’লোঁ বাইকখন লৈ।\nগুৱাহাটী প্ৰেছ ক্লাব … পৰাগ দেৱ চৌধুৰী ৰ আমন্ত্ৰণ মৰ্মে উপস্থিত হ’লোঁ নষ্টালজিক ক্লাবটোত … ইতিমধ্যে সভাৰ কাৰ্যসূচী আৰম্ভ হৈছে … দিনৰ ১.৩০ বজাত উন্মোচন হ’ল ‘তোমাক ভালপাওঁ বুলিবলে মোৰ লাজ নালাগে’ নামৰ কবিতাৰ অডিঅ’ চিডিটো …. নামটোৱেই কয় ভেলেণ্টাইন ডে’ত উন্মোচন কৰাৰ কাৰণ আৰু প্ৰাংসগিকতা … সংগীত পৰিচালক দেৱজিৎ চৌধুৰী, সংগীত ব্যৱস্থাপনা মৌচম বৰা, আবৃত্তিকাৰ কপিল বৰা, জেৰিফা ৱাহিদ, অৰ্পণা দেৱচৌধুৰী, বিশ্বজিৎ ওজা, বিভূতি ভূষণ হাজৰিকা, ডাঃ বিজুজ জাহান চালেহা বেগম, হেমেন ৰাজবংশী আৰু দেৱজিৎ চৌধুৰী … মুঠ পাঁচজন উদীয়মান কবিৰ কবিতাৰে সমৃদ্ধ অডিঅ’ চিডিটোৰ কবিসকল ক্ৰমে— পৰাগ দেৱ চৌধুৰী, নিৱেদন দাস পাটোৱাৰী, হেমেন ৰাজবংশী আৰু ডাঃ বিজুজ জাহান চালেহা বেগম … মুঠ একুৰি কবিতা সন্নিৱিষ্ট সংকলনতি উন্মোচন কৰে বিশিষ্ট কবি আনিছ্ উজ জামান, নীলিম কুমাৰ আৰু বহুতো গণ্য-মান্য ব্যক্তিয়ে … তিনিটামান কবিতাৰ আবৃত্তি শুনাৰ সৌভাগ্য ঘটিল … মন চুই গ’ল ‘মাতাল নক্ষত্ৰ’ শীৰ্ষক কবিতাৰ আবৃত্তিয়ে … পাঠকে নিশ্চিতভাৱেই আকোঁৱালি ল’ব … পঞ্চম প্ৰডাকশ্যনৰ কবিতা সংকলনটিৰ লক্ষ্যণীয় দিশ— শব্দ-চয়ন, শব্দৰ প্ৰয়োগ আৰু কাণত ভাঁহি থকা ‘থলুৱা শব্দৰে ভৰপূৰ’ গীতৰ দৰে কথাখিনি …\nদিনৰ ২.৩০ বজা … স্থান কাছাৰীঘাট …. ‘জীৱন চিলা মহোৎসৱ’…. ‘কাইট ফেষ্টিভেল’ … উন্মোচনৰ সময় ১২.৩০ যদিও পলম হৈছিল … বিগত বৰ্ষসমূহৰ দৰে এইবাৰ আকাশত চিলা উৰি থকা দেখিবলৈ পোৱা নগ’ল … বতৰৰ পৰিৱৰ্তন … আনহাতে, বিগত বৰ্ষসমূহৰ দৰে এইবাৰ যেন কিবা এটা ‘নাই নাই’ ভাব … কি নাই সেয়া তাত উপস্থিত থকাসকলেও অনুভৱ কৰিছে … নিশ্চিতভাৱে বিঘ্নিত বতৰ, তদুপৰি ‘ষ্টল’সমূহত দৰ্শকৰ সেৰেঙা উপস্থিতি … আশাকৰোঁ ১৬ ফেব্ৰুৱাৰীলৈকে চলিবলগীয়া ‘চিলা মহোৎসৱ’ৰ অন্যান্য কাৰ্যসূচীয়ে দৰ্শকৰ মনোযোগ আকৰ্ষণ কৰিব … ইয়াৰ মাজতে ‘একাডেমী অৱ এৰ’ মডেলিঙ’ৰ ষ্টলখনে বিশেষ পদক্ষেপ লৈছে শিশুসকলৰ উদ্দেশ্যে … ইয়াত প্ৰশিক্ষণ দিয়া হয়— মডেল এভিয়েশ্যন, ৰ’ব’টিকছ্, মডেল ৰকেটৰী, কেৰীয়াৰ গাইডেন্স … এয়াৰক্ৰাফট ডিজাইন এণ্ড ফ্লায়িং, ৰবট ডিজাইন এণ্ড প্ৰগেমিং, এভিয়েশ্যন এণ্ড ষ্টীম কেৰিয়াৰছ্, পাব্লিক স্পিকিং, ডিবেট এণ্ড কুইজ, নেশ্যনেল এণ্ড ইণ্টাৰনেশ্যনেল কম্পিটিশ্যনৰ ওপৰত বিশেষভাৱে দৃষ্টি দিয়া হৈছে বুলি ‘হক’ উপাধিৰ ষ্টলখনৰ স্বত্ত্বাধিকাৰে জানিবলৈ দিয়ে …. লগতে দুজনমান বিশিষ্ট নৱ-প্ৰজন্মৰ চিত্ৰকৰৰ চিত্ৰই মন মুহি নিয়ে ….\nসময় ৪.৩০ বজা … স্থান নেহৰু পাৰ্ক …. ‘অনুৰাধা’ৰ মিউজিক ৰিলিজ … এখন অসমীয়া চলচ্চিত্ৰ … অনুৰাধা— এগৰাকী নাৰী, এখন নৈ, প্ৰেম আৰু সংঘাত …. কাহিনীৰ বিষয়ে বিশেষ নাজানিলেও ইমানখিনি জানিলোঁ, নৱ-প্ৰজন্ম ছবি জগতৰ সৈতে ওতপ্ৰোতভাৱে জড়িত হৈ পৰিছে … ‘অসমীয়া চিনেমা নচলে’ — ইয়াৰ প্ৰতিবাদত এইবাৰ ওলাই আহিছে নতুন চাম … আৰু দেখুৱাই দিছে তেওঁলোকৰ প্ৰতিভা … সম্পূৰ্ণ স্বাধীনতা দিছে প্ৰযোজক লুইত বৰ্মনে…. আচৰিত লাগিল— পৰিচালকৰ পৰা অভিনেতা-অভিনেত্ৰী, সংগীত পৰিচালক, গায়ক, কলা, নৃত্য, সম্পাদনা, কেমেৰা, লাইটবয়— প্ৰতিজনেই নৱ-প্ৰজন্মৰ, প্ৰতিজনৰেই ‘প্ৰথম’ আৰু প্ৰতিজনেই ‘টক্কৰ’ দিব পৰা …. স্বনামধন্য গায়ক জুবিন গাৰ্গ, পাপনে দুটি গীতত কণ্ঠদান কৰাৰ উপৰি আন বহুতো উদীয়মান গায়ক-গায়িকাই কণ্ঠ নিগৰাইছে ‘অনুৰাধা’ত … ‘চেলেঞ্জ’ কৰিবলগীয়া বিষয়— এতিয়ালৈকে চোৱা অসমীয়া ছবিৰ ভিতৰত এই ছবিৰ দৃশ্যগ্ৰহণ, কেমেৰাৰ কাম আনৰ সৈতে তুলনা কৰিব নোৱাৰি …. প্ৰম’ই মুগ্ধ কৰিলে উপস্থিত থকা প্ৰতিজন দৰ্শকক …. লগতে গীতৰ ঝংকাৰ, সুৰে … সাৱলীল আৰু সুগভীৰ অৰ্থৱহ গীতবোৰ শ্ৰোতাই আকোঁৱালি লোৱাৰ লগতে ছবিখনো দৰ্শকে নিশ্চিতভাৱেই আকোঁৱালি ল’ব …. মিউজিক ৰিলিজ কৰে প্ৰাক্তন মুখ্যমন্ত্ৰী প্ৰফুল্ল কুমাৰ মহন্ত, বিশিষ্ট গায়ক জে পি দাস, বিশিষ্ট অভিনেতা তথা নাট্যজগতৰ স্বনামধন্য পৰিচালক উপকূল বৰদলৈ আৰু বহুতো গণ্য-মান্য ব্যক্তিয়ে …. সকলোৱে একেমুখে স্বীকাৰ কৰে— নৱ-প্ৰজন্মৰ নতুন প্ৰতিভাই এইবাৰ কিবা এটা কৰি দেখুৱাব আৰু দৰ্শকে তাকেই বিচাৰে… লাগে নতুনত্ব …\nসময় ৫.৪৫ বজা…. স্থান নেহৰু পাৰ্ক …. আৰু মুক্তিলৈ অপেক্ষাত থকা ‘চুমা পৰশতে’ৰ মিউজিক ৰিলিজ …. ছবিখনৰ কথা ইতিমধ্যে লিখা হৈছে …. এইবাৰ লিখিবলগীয়া কথাখিনি হৈছে প্ৰম’ … যদি এই প্ৰম’ প্ৰতিজন দৰ্শকৰ হৃদয়ত সোমাই যায়, তেন্তে ছবিখন ‘হিট’ … বিশেষকৈ চাহ জনগোষ্ঠীয় ডমকচ গীতৰ আধাৰত সন্নিৱিষ্ট হোৱা ‘আইটেম গীত’টোৱে দৰ্শকক হললৈ টানি নিবই …. লগতে আছে দৰ্শকে বিচৰা ‘মছলা’ …. ৰাজনৈতিক থ্ৰীলাৰ ছবিখনৰ পৰিচালক জোনমণি দেৱী খাউণ্ডে ছবিখনক লৈ বহুত আশা কৰিছে …. এয়া তেখেতৰ দ্বিতীয় ছবি …. লক্ষ্যণীয় দিশ— একেই, প্ৰতিটো ক্ষেত্ৰতে নৱ-প্ৰজন্মৰ উপস্থিতি … অভিনয়ত প্ৰতিজনেই নতুন, কিন্তু অপূৰ্ব অভিনয় … প্ৰম’টো উপভোগ কৰি উপস্থিত সকলোৱে হাতচাপৰিয়ে আদৰণি জনায় ‘চুমা পৰশতে’ক …. এয়া নৱ-প্ৰজন্মৰ বাবে শুভ-লক্ষণ …. অহা মে’ মাহত ছবিখন ছবিঘৰলৈ আহিব বুলি জানিবলৈ দিয়ে পৰিচালকে …\nপ্ৰেমৰ দিনটোত চাৰিটাকৈ ভাল কাম হৈছে— ইয়াতকৈ আৰু কি লাগে? কিয় নালাগে আমাক প্ৰেমৰ দিন? লাগে— যদিহে ইয়াত থাকে প্ৰাণ, যদিহে ইয়াত থাকে ‘চেলেঞ্জ’, যদিহে ইয়াত থাকে ‘কল্যাণ’ …\nৰঙীন দিনটোত ৰঙীন মন এটা লৈ ঘৰলৈ ঘূৰি আহোঁতে ভাবিছিলোঁ, প্ৰেমৰ দিন উদ্‌যাপন কৰাসকলে বাৰু এই মুহূৰ্তবোৰ উপভোগ কৰিলেনে?


Vastu Tips : জোতা পিন্ধাৰ ক্ষেত্ৰতো আছে নিয়ম, নাজানিলে বিপদ আপোনাৰ, ঘৰত কেনেকৈ ৰাখিব লাগে জোতা?\nWrong Ways of Wearing Shoes : দৰাচলতে, বাস্তুশাস্ত্ৰত বিশ্বাস কৰা হয় যে যিকোনো মানুহৰ ভৰিয়ে তেওঁক সফলতাৰ জখলা বগাবলৈ সহায় কৰে। গতিকে যদি আপুনি ভৰিৰ স্বাস্থ্যৰ সঠিক যত্ন লয় তেন্তে বহুতো ভাল সুযোগ আহিব আৰু জীৱনৰ দুৰ্যোগবোৰো এৰাই চলিব পাৰিব।...\n| News18 Assam | May 5, 2022,12:24 pm IST\nThe World Count Report : মাত্ৰ ২৭ বছৰৰ ভিতৰত পৃথিৱীৰ সকলো খাদ্য সমাপ্ত হ'ব ! হাতত যিমানেই টকা নাথাকক খাদ্য ক্ৰয় কৰিব নোৱাৰিব ...\nThe World Count Report : মাত্ৰ ২৭ বছৰৰ ভিতৰত পৃথিৱীৰ সকলো খাদ্য সমাপ্ত হ'ব ! আনকি হাতত বিলিয়ন ডলাৰ থাকিলেও, কোনেও খাদ্য ক্ৰয় কৰিব নোৱাৰে ! এই প্ৰতিবেদনখনে এক ভয়ানক দাবী কৰিছে।...\n| News18 Assam | May 4, 2022,1:05 pm IST\n৩০ এপ্ৰিলত বছৰৰ প্ৰথমটো সূৰ্যগ্ৰহণ! এপ্ৰিলৰ শেষ দিনটো কিয় ৰহস্যময়?\nSolar Eclipse : এই গ্ৰহণ ভাৰতৰ পৰা দেখা যাব নেকি ?...\n| News18 Assam | April 30, 2022,11:47 am IST\nPassport: ভাৰতীয়সকলৰ পাছপোৰ্ট থাকিলে এই দেশলৈ যাত্ৰা কৰিবলৈ ট্ৰেঞ্জিট ভিছাৰ প্ৰয়োজন নাই ...\nPassport :- ভাৰতীয়সকলৰ পাছপোৰ্ট থাকিলে 'এই' দেশলৈ যাত্ৰা কৰিবলৈ ট্ৰেঞ্জিট ভিছাৰ প্ৰয়োজন নাই। ভাৰতীয়সকলৰ ওচৰত সমগ্ৰ ইউৰোপ ভ্ৰমণ কৰিবলৈ কেৱল এখন বৈধ পাছপোৰ্ট থাকিলেই যথেষ্ট ।...\n| News18 Assam | April 26, 2022,5:47 pm IST\nকোটিপতি হোৱাৰ ফান্দ! পাকিস্তানৰ পৰা অহা এই নম্বৰত ফোন কৰিলেই সৰ্বস্বান্ত হ’ব পাৰে আপুনি!\nPakistan WhatsApp Video Message Scam : দিল্লী আৰক্ষীৰ চাইবাৰ অপৰাধ শাখাৰ বিষয়াসকলে কৈছিল যে বাৰ্তাটো শেহতীয়াকৈ পাকিস্তানৰ এটা মোবাইল নম্বৰৰ পৰা প্ৰেৰণ কৰা হৈছিল।...\n| News18 Assam | April 24, 2022,8:44 am IST\nHigh Blood Pressure: ৰক্তচাপ সকলো সময়তে বেছি থাকে কিয় ? এই কথাবোৰ মানি চলিবই লাগিব ...\nHigh Blood Pressure : ৰক্তচাপ সকলো সময়তে বেছি থাকে কিয় ? এই বস্তুবোৰ মানি চলিবই লাগিব । দীৰ্ঘম্যাদী ৰোগৰ ফলত উচ্চ ৰক্তচাপ হয়। সেইকাৰণে চিকিৎসকসকলে ইয়াক "নীৰৱ হত্যাকাৰী" বুলি কয়।...\n| News18 Assam | April 23, 2022,6:36 pm IST\nWorld's Finest Spice: জটিল ৰোগত মহৌষধ ! পৃথিৱীৰ এই সৰ্বশ্ৰেষ্ঠ মচলাৰ খেতি মেঘালয়ত এক বিশেষ ধৰণে কৰা হয় ...\nWorld's finest spice : জটিল ৰোগত মহৌষধ ! পৃথিৱীৰ এই সৰ্বশ্ৰেষ্ঠ মচলাবোৰৰ খেতি মেঘালয়ত এক বিশেষ ধৰণে কৰা হয় । কেঁচা হালধিৰ ভিতৰত অন্যতম এটা হৈছে লকাডং টাৰ্মাৰিক৷ এই বিশেষ প্ৰজাতিৰ হালধি মেঘালয়ত পোৱা যায়৷ ।...\n| News18 Assam | April 22, 2022,5:05 pm IST\nDhubri medical college : ৰাজ্যৰ স্বাস্থ্য মন্ত্ৰী কেশৱ মহন্তৰ নৱনিৰ্মিত ধুবুৰী চিকিৎসা মহাবিদ্যালয় আৰু চিকিৎসালয়ত আকষ্মিক ভ্ৰমণ। অহা ২৮ এপ্ৰিলৰ দিনা ভাৰ্চুৱেল মাধ্যমেৰে প্ৰধানমন্ত্ৰী মোদীয়ে আধাৰশিলা স্থাপন কৰিব ধুবুৰীৰ নতুন কৰ্কট চিকিৎসালয়ৰ নিৰ্মাণৰ কাম।...\n| News18 Assam | April 22, 2022,4:55 pm IST\nVastu Health Tips : শোৱাৰ সময়ত সদায়ে দূৰত ৰাখক এই পাঁচবিধ বস্তু, অন্যথা আপোনাৰ হ'ব পাৰে ভিন্ন ধৰণৰ ক্ষতি\nVastu Health Tips : এইটো বিশ্বাস কৰা হয় যে ঘৰ এটা নিৰ্মাণ কৰোঁতে বাস্তুশাস্ত্ৰ অনুসৰণ কৰি নিৰ্মাণ কৰিলে ঘৰটোলৈ সুখ , শান্তি আৰু সমৃদ্ধি আহে।...\n| News18 Assam | April 18, 2022,5:51 pm IST\nHealth Tips: গৰমত ডিহাইড্ৰেচন পৰিহাৰ কৰিবলৈ এই পানীয়ৰ ওপৰত নিৰ্ভৰ কৰক, জানক ৰেচিপিটো ...\nগ্ৰীষ্মকালত শৰীৰটো বিশেষকৈ অন্ত্ৰ স্বাস্থ্যৱান কৰি ৰাখিবলৈ পাঁচটা উপাদানৰ মিশ্ৰণৰ সৈতে গ্ৰীষ্মকালীন পানীয়ৰ ৰেচিপি এটা জানোঁ আহক। (Health Tips)...\n| News18 Assam | April 18, 2022,3:43 pm IST\nScience News : ২০১৪ চনত পৃথিৱীলৈ আহিছিল অন্য সৌৰজগতৰ এই বস্তুটো , গম পোৱাৰ পিছত চকু কপালত উঠিছিল বিজ্ঞানীসকলৰ। এই নতুন আৱিষ্কাৰে বিজ্ঞানৰ বহুতো বিৱৰণ সলনি কৰিছে।...\n| News18 Assam | April 14, 2022,3:17 pm IST\nBenefits of wearing gold : সোণে আপোনাৰ জীৱনলৈ সৌভাগ্য কঢ়িয়াই আনে! পিছে এইসকল লোকে পৰিহাৰ কৰক সোণ পৰিধান কৰা...!\nBenefits of wearing gold : বিশ্বাস কৰা হয় যে, ক'লা যাদু বা দুষ্ট শক্তিক প্ৰতিৰোধ কৰিবলৈ সোণ অপৰিহাৰ্য।...\n| News18 Assam | April 14, 2022,11:47 am IST\nEncounter in Dhubri: ধুবুৰীত পুনৰ চলিল আৰক্ষীৰ গুলী, ধৰাসায়ী গো সৰবৰাহকাৰী\nEncounter : ধুবুৰীৰ বিলাসীপাৰাত আৰক্ষী আৰু গৰু সৰবৰাহকাৰীৰ মাজত প্ৰচণ্ড গুলীয়াগুলী। ...\n| News18 Assam | April 10, 2022,12:42 pm IST\nWeight Loss : তিনি প্ৰকাৰৰ লোক আছে যাৰ ওজন হ্ৰাস কৰাত সমস্যা হয় ! আপুনিও তেওঁলোকৰ মাজত পৰে নেকি ?\nWeight Loss Tips : তিনি প্ৰকাৰৰ লোক আছে যিয়ে ফিটনেছৰ লক্ষ্যত উপনীত হ'বলৈ তেওঁলোকে কি কৰিব লাগিব বুজি নাপায় ।...\n| News18 Assam | April 10, 2022,11:07 am IST\nRamzan 2022 : আৰম্ভ হৈছে পবিত্ৰ ৰমজান মাহ, এই খাদ্যবোৰে ৰোজাৰ উপবাসৰ সময়ত শৰীৰক দীঘলীয়া সময়ৰ বাবে হাইড্ৰেটেড কৰি ৰাখে\nRamzan 2022 : জানো আহক আনকি এপ্ৰিলৰ তীব্ৰ গৰমত ৰমজান পালনৰ সময়ত কি খাদ্যই শৰীৰত পানীৰ প্ৰয়োজনীয়তা পূৰণ কৰিব।...\n| News18 Assam | April 8, 2022,4:19 pm IST\n২-৩ দিনৰ ভিতৰত ভাৰতত প্ৰৱেশ কৰিব মৌচুমী বায়ু, বতৰ কিমান পৰিৱৰ্তন হ'ব চাওক\nএতিয়া চৰকাৰী বিদ্যালয়ত বেদ শিকাব ! প্ৰথম বেদ বিদ্যালয় খুলিলে এইখন ৰাজ্যই\nমীন ৰাশিৰ পৰা মেষ ৰাশিলৈ শুক্ৰ ! কি ৰাশিৰ জাতক-জাতিকাই সৌভাগ্যৰ মুখ দেখিব ?\n“মুখ্যমন্ত্ৰীৰ ৰাজহুৱা জৰুৰীকালীন আঁচনি” মুকলি ৷ কোনে কোনে পাব সাহাৰ্য?\n২ ঘণ্টাত ৩টাকৈ মৃতদেহ উদ্ধাৰ ! নগাঁৱৰ মৰিকলং বিলত উদ্ধাৰ অৰ্ধগলিত মৃতদেহ\nযোগান বিভাগৰ আওতাত নপৰে মূল‍্যবৃদ্ধিৰ বিষয়টোঃ ৰঞ্জিত কুমাৰ দাস\nনদীত পৰিল সেনাবাহিনীৰ বাছ, নিহত ৭জন জোৱান, গুৰুতৰ ভাবে আহত ১৯


৪০ লাখ টকাত বিক্ৰী হৈছিল SI পৰীক্ষাৰ প্ৰশ্নকাকত, কেনেকৈ লিক হৈছিল প্ৰশ্ন কাকত, পোহৰলৈ বহু চাঞ্চল্যকৰ তথ্য assam-police-si-job-scam-update-investigation-going-on– News18 Assam\n৪০ লাখ টকাত বিক্ৰী হৈছিল SI পৰীক্ষাৰ প্ৰশ্নকাকত! কেনেকৈ লিক হৈছিল প্ৰশ্ন কাকত? পোহৰলৈ বহু চাঞ্চল্যকৰ তথ্য\nUpdated:October 16, 2020, 2:33 PM IST\nৰাজ্য কঁপোৱা অসম আৰক্ষী উপ পৰিদৰ্শকৰ নিযুক্তি পৰীক্ষাৰ কেলেংকাৰীৰ ন ন তথ্য পোহৰলৈ আহিছে\nৰাজ্য কঁপোৱা অসম আৰক্ষী উপ পৰিদৰ্শকৰ নিযুক্তি পৰীক্ষাৰ কেলেংকাৰীৰ ন ন তথ্য পোহৰলৈ আহিছে। ৪০ লাখ টকাত বিক্ৰী হৈছিল পৰীক্ষাৰ প্ৰশ্নকাকত। ৪০ লাখৰ বিনিময়ত এছ পি কুমাৰ সঞ্জিত কৃষ্ণই প্ৰশ্নকাকতৰ চুক্তি কৰিছিল ৰুবুলৰ সৈতে ৷ কৰিমগঞ্জৰ SPৰ বাংলোতে ৰুবুল হাজৰিকাৰ পৰা ৪০ লাখ লৈছিল সঞ্জীত কৃষ্ণই ৷\nবৰ্তমান চি আই ডিৰ জেৰাত পোহৰলৈ আহিছে বিস্ফোৰক তথ্য। জানিব পৰা মতে, গুৱাহাটীৰ পৰা প্ৰশ্নকাকত কঢ়িয়াই নিয়া ৰিজাৰ্ভৰ বিষয়াক ফোন কৰিছিল সঞ্জিতৰ দেহৰক্ষীয়ে ৷ সঞ্জিতৰ দেহৰক্ষীয়ে ফোনযোগে প্ৰশ্নৰ টোপোলালৈ যাবলৈ দিছিল SPৰ বাংলোলৈ ৷\nনিশা ১০:৩০ বজাত SPৰ বাংলোত গুৱাহাটীৰ পৰা গৈ পাইছিল প্ৰশ্নৰ টোপোলা ৷ সেই সময়ত অক্ষয় চান্দ বৈদ্যৰ গাড়ীৰে গৈ বাংলোত উপস্থিত হৈছিল ৰুবুল হাজৰিকা ৷ ১৮ ছেপ্তেম্বৰত প্ৰশ্নকাকতৰ চুক্তি সম্পন্ন হৈছিল SPৰ বাংলোত ৷ সেইদিনা নিশা কৰিমগঞ্জৰ পলিচ গেষ্ট হাউচত আছিল ৰুবুল আৰু ড্ৰাইভাৰ।কৰিমগঞ্জৰ দুটা কেন্দ্ৰত অনুষ্ঠিত হৈছিল SI নিযুক্তিৰ পৰীক্ষা।\nউল্লেখযোগ্য যে, ধনৰ বাবে দুটা ফৈদৰ মাজত বিবাদৰ সৃষ্টি হয়। আৰু তেতিয়াই এটা ফৈদে লিক কৰে প্ৰশ্নকাকত। উল্লেখযোগ্য যে, বিভিন্ন পৰীক্ষাৰ পূৰ্বে একাংশ দালাল চক্ৰ সক্ৰিয় হৈ পৰে আৰু আমোলা-বিষয়াক ধনৰ বিনিময়ত মেনেজ কৰি শিক্ষিত নিবনুৱাৰ মূৰত ৰাম টাঙোন শোধায়।


ককাদেউতা নাতি আৰু হাতী - অসমীয়া ৱিকিপিডিয়া\nককাদেউতা নাতি আৰু হাতী\n১৯৮৩ filmসাঁচ:SHORTDESC:১৯৮৩ film\nনিপ বৰুৱা, মহেন্দ্ৰ বৰঠাকুৰ\nএন. চি. দত্ত\nশিৱ প্ৰসাদ ভট্টাচাৰ্য্য\n১৮ নৱেম্বৰ ১৯৮৩ (1983-11-18)\nককাদেউতা নাতি আৰু হাতী কথাছবিখন এন. চি প্ৰডাকচনৰ বেনাৰত ১৯৮৩ চনৰ ১৮ নৱেম্বৰত মুক্তি পাইছিল। ছবিখনৰ পৰিচালক আছিল নিপ বৰুৱা আৰু প্ৰযোজনা আছিল এন.চি. দত্তৰ। ৮০ৰ দশকত চলচ্চিত্ৰখনে যথেষ্ট জনপ্ৰিয়তা অৰ্জন কৰিছিল।\n2 অভিনয় শিল্পীসকল\n3 গীতৰ তালিকা\nনগাঁৱৰ কামপুৰ মৌজাৰ মৌজাদাৰ সৰ্বেশ্বৰ শইকীয়াৰ নাতিয়েক মইনাই দেউতাকক সৰুতেই হেৰুৱাৰ পিছত ককাক সৰ্বেশ্বৰ শইকীয়া আৰু মাক লখিমীৰ তত্ত্বাৱধানত ডাঙৰ দীঘল হয়। ককাকৰ মৰমৰ হাতী বৃকোদৰেই হৈছে মইনাৰ খেলাৰ একমাত্ৰ লগৰী। এইখিনি সময়তে তীৰ্থ কৰিবলৈ যাওঁতে গঙ্গাত নাও ডুবি মৌজাদাৰ সৰ্বেশ্বৰ শইকীয়াৰ এজন বন্ধুৰ পৰিবাৰৰ সৈতে সলিল সমাধি ঘটাত বন্ধুৰ নাতিনীয়েক মাকণক মৌজাদাৰে নিজৰ ছোৱালীৰ দৰে ঘৰতে ৰাখিবলৈ থিৰাং কৰে। মইনায়ো বৃকোদৰৰ লগতে মাকণক খেলাৰ নতুন লগৰী হিচাপে লাভ কৰি আনন্দ পায়। মেট্ৰিক পৰীক্ষাত সুখ্যাতিৰে উত্তীৰ্ণ হয়। ককাকৰ ইচ্ছামতেই মইনাই উচ্চশিক্ষাৰ বাবে গুৱাহাটী যাবলৈ লয়। আনহাতে, সৰুৰে পৰাই মইনাৰ লগত একেলগে ডাঙৰ হোৱা মাকণৰ হৃদয়ত মইনাৰ অজ্ঞাতে তাৰ প্ৰতি প্ৰেমৰ বীজ অংকুৰিত হয়।\nগুৱাহাটীলৈ আহি কলেজত ৰূমমেট ৰূপে প্ৰশান্ত শইকীয়াৰ (মইনা) ফিয়েট হাজৰিকা, এম্বেচেডৰ চলিহা আৰু গেজেল বৰাৰ লগত বন্ধুত্ব গঢ় লৈ উঠে। কলেজৰ হোষ্টেলৰ সৰু ৰুমটোত চাৰিজন ল’ৰা লেপাথেপাকে থাকিবলগীয়া হোৱা কাৰবাৰটো আৰু গাড়ীৰ গেৰেজত বহতো গাড়ী থেলি-হেচি একেলগে ৰখা কাৰবাৰটোৰ মাজত সামঞ্জস্য দেখি ফিয়েট, এম্বেচেদৰহঁতে নিজৰ প্ৰকৃত নামৰ সলনি এইদৰে গাড়ীৰ নাম ৰাখি লৈছিল! (আনকি তেওঁলোকে নিজৰ ৰূমৰ নামটোও হোষ্টেল -৬ ৰ সলনি গেৰেজ ৰাখি লৈছিল! )। কলেজত দিন যোৱাৰ লগে লগে মইনা কান্তা নামৰ এগৰাকী যুৱতীৰ প্ৰেমত পৰে। কান্তা আছিল হৰগোবিন্দ ফুকন নামৰ এজন প্ৰতিস্থিত উদ্যোগপতিৰ একমাত্ৰ ছোৱালী। কান্তাৰ মাক দেউতাকে তেওঁলোকৰ প্ৰেমৰ কথা গম পোৱাত পঢ়াই শুনাই আগৰণুৱা মইনালৈ কান্তাক বিয়া দিবলৈ থিৰাং কৰে। আনকি বি.এ কৰাৰ পাছত উচ্চশিক্ষাৰ বাবে হৰগোবিন্দ ফুকনে মইনাক নিজৰ খৰচত বিদেশলৈ পঠাবলৈও ৰাজী হয়।\nবি.এ. পৰীক্ষা দি উঠাৰ পাছত কেইদিনমানৰ বাবে মইনা ঘৰলৈ আহে। আনহাতে মৌজাদাৰ সৰ্বেশ্বৰ শইকীয়াই এসময়ত বান্ধৈয়েক অৰ্থ্যাৎ মাকণৰ ককাকক কথা দি থৈছিল যে তেওঁলোকৰ বন্ধুত্বক আৰু প্ৰগাঢ় কৰিবলৈ মাকণক মইনালৈ নাতি-বোৱাৰী ৰূপে বিয়া কৰাই আনিব। আৰু সেয়েহে মৌজাদাৰে মইনাক মাকণৰ লগত বিয়াত বহাৰ প্ৰস্তাৱ দিয়ে। আনহাতে মইনাই তেওঁৰ কান্তাৰ লগত থকা প্ৰেমৰ কথা সদৰি কৰি মাকণৰ লগত বিয়াত বহিবলৈ অমান্তি হয় আৰু ককাকৰ লগত মনোমালিন্য ঘটি গুৱাহাটীলৈ ঘূৰি গৈ হোষ্টেলৰ বন্ধ নোখোলালৈকে গুৱাহাটীত থকা পেহীআইতাঁকৰ ঘৰতে থাকিবলৈ লয়।\nইফালে হৰগোবিন্দ ফুকনে পত্নীসহ মৌজাদাৰৰ ঘৰলৈ আহি নিজৰ জীয়েকক মইনালৈ বিয়া দিবলৈ বিচৰাৰ কথা কয়হি। কিন্তু ন-চহকী হৰগোবিন্দ ফুকন আৰু তেখেতৰ পত্নীৰ অহমিকাবোধ আৰু দাম্ভিকতাই মৌজাদাৰক ক্ষুণ্ণ কৰি তোলে আৰু হৰগোবিন্দ ফুকনক পৰিবাৰ সহিতে কৰ্কথনা কৰি নিজৰ ঘৰৰ পৰা ঘূৰাই পঠিয়ায়। কলেজৰ হোষ্টেলৰ পৰা ফিয়েট হাজৰিকা, এম্বেচেডৰ চলিহা আৰু গেজেল বৰাহঁতেও মইনাৰ ককাকক মইনা আৰু কান্তাৰ বিয়াৰ বাবে সৈমান কৰিবলৈ আহি বিফল মনোৰথ হৈ ঘূৰি যাবলগীয়া হয়। ইয়াৰ কেইমাহমানৰ পাছত গুৱাহাটীৰ পৰা মইনাই ককাকলৈ চিঠি লিখে যে তেওঁ উচ্চশিক্ষাৰ বাবে বিদেশলৈ যাব ওলাইছে আৰু শিক্ষা সমাপ্ত কৰি আহিয়েই তেওঁ কান্তাৰ লগত বিয়াত বহিব। নাতিয়েকৰ চিঠিত সৰ্বেশ্বৰ শইকীয়া মৰ্মাহত হৈ পৰে আৰু খঙত অগ্নিশৰ্মা হৈ হাতীৰ পিঠিত উঠিয়েই মইনাক ঘূৰাই লৈ যাবলৈ হৰগোবিন্দ ফুকণৰ গুৱাহাটীৰ ঘৰ পায়হি। কিন্তু তাত আহি গম পাই যে মইনা ইতিমধ্যে বিদেশলৈ ৰাওনা হৈছেই। সৰ্বেশ্বৰ শইকীয়া বিফল মনোৰথ হৈ ঘৰলৈ উভতি আহে। আনহাতে ককাক আৰু নাতিয়েকৰ এই সংঘাতত চিন্তিত হৈ মইনাৰ মাক লখিমী টান নৰিয়াত পৰে আৰু শেষত মৃত্যুক সাৱটি লয়। লখিমীৰ মৃত্যুৰ পিছতেই মৌজাদাৰৰ স্বাৰ্থপৰায়ণ ভগ্নী শান্তি জীয়েকৰ সৈতে গুৱাহাটীৰ পৰা আহি মৌজাদাৰৰ ঘৰ পায়হি। আহিয়েই শান্তিয়ে চেলু উলিয়াই হকে বিহকে মাকণক কৰ্কথনা আৰু তিৰস্কাৰ কৰিবলৈ আৰম্ভ কৰে আৰু অৱশেষত এদিন মাকণক মৌজাদাৰৰ ঘৰ এৰিবলৈ বাধ্য কৰে। মাকণৰ অনুপস্থিতিত লাহে লাহে মৌজাদাৰৰ স্বাস্থ্যৰ অৱনতি ঘটিবলৈ ধৰাত মাকণক পুনৰাই মৌজাদাৰৰ ঘৰলৈ ঘূৰি আহে। ইফালে মৌজাদাৰেও ভনীয়েকৰ কুকীৰ্তিৰ কথা জানিব পাৰি নিজৰ ঘৰৰ পৰা ভনীয়েকক উলিয়াই পঠায়।\nইয়াৰ কিছুদিনৰ পিছতেই মৌজাৰ কামৰ কাৰণে কামপুৰৰ পৰা চহৰৰ কাছাৰীলৈ ট্ৰেইনেৰে আহোঁতে হৃদৰোগত আক্ৰান্ত হৈ মৌজাদাৰে আদবাটতে মৃত্যুক সাৱটি লয়। মৌজাদাৰৰ মৃত্যুত অকলশৰীয়া হৈ পৰা মাকণ সম্পূৰ্ণৰূপে দিশহাৰা হৈ পৰে। ইয়াৰ কেইমাহমানৰ পিছতেই মইনাই বিদেশত শিক্ষা সাং কৰি আহি কামপুৰৰ ঘৰ পায়হি। ককাকৰ মৃত্যু-বাৰ্তাই মইনাক ম্ৰিয়মান কৰি তোলে। আনহাতে মইনাই কান্তাক বিয়া কৰাই ঘৰলৈ লৈ আহিছে বুলি ভাবি মাকণেও নিশা মৌজাদাৰৰ ঘৰ এৰি যাবলৈ লয়। কিন্তু হাতী বৃকোদৰে মাকণক পুনৰ ঘূৰাই লৈ আহে। পিছত মাকণে মইনাৰ মুখৰ পৰা গম পায় যে কান্তাই ঘৰৰ অমতত মইনা বিদেশৰ পৰা ঘূৰি অহাৰ কেইমাহমান আগতেই ডাক্তৰ এজনৰ লগত বিয়াত বহিল আৰু সেয়েহে জীৱনৰ নিসংঙ্গতা আঁতৰাবলৈ মইনাক এতিয়া মাকণৰ সহযোগিতাৰ প্ৰয়োজন। ইমানদিনৰ পিছত নিজৰ হেৰুওৱা মৰম ঘূৰাই পায় মাকণৰো চকুৰ দুইকূল অশ্ৰুৰ বন্যাৰে ভৰি পৰে। অৱশেষত দুয়োৰে শুভ পৰিণয়েৰে কাহিনীটোৰ সমাপ্তি ঘটে।\nঅভিনয় শিল্পীসকল[সম্পাদনা কৰক]\nনিপন গোস্বামী (মৌজাদাৰ সৰ্বেশ্বৰ শইকীয়া)\nপ্ৰাঞ্জল শইকীয়া (মইনা)\nমৃদুলা বৰুৱা ((মাকণ)\nৰঞ্জনা শৰ্মা (লখিমী)\nবীণা হাজৰিকা (মৌজাদাৰৰ ভনীয়েক শান্তি)\nমাষ্টাৰ হেমন্ত (সৰুকালৰ মইনা)\nবেবী নন্দিনী (সৰুকালৰ মাকণ)\nদুৰ্গেশ্বৰ বৰঠাকুৰ (ডাকপিয়ন)\nছবিখনত মুঠ ছটা গীত আছে। সঙ্গীত পৰিচালনা কৰিছে ৰমেন বৰুৱাই আৰু গীতবোৰ গাইছে দ্বিপেন বৰুৱা, কোকিলা গোস্বামী, মৃণালিনী দত্ত চৌধুৰী, কৃষ্ণা দাস, পুষ্পা দাস আৰু ললিতা দাস।\n1. "এক দুই তিনি চাৰি, যুতি দিয়া গৰু গাড়ী" কেশৱ মহন্ত কোকিলা গোস্বামী, মৃণালিনী দত্ত চৌধুৰী, পুষ্পা দাস আৰু ললিতা দাস\n2. "ঐ কলিৰ কৃষ্ণ বুলি হাঁহিলি, লাজ কিয় জানো কৰিলি" কেশৱ মহন্ত দ্বিপেন বৰুৱা, কোকিলা গোস্বামী, পুষ্পা দাস আৰু ললিতা দাস\n3. "পোহনীয়া চৰাইটি উৰিলে, বিচাৰি পাবলৈ নাই" কেশৱ মহন্ত দ্বিপেন বৰুৱা, কোকিলা গোস্বামী\n4. "এই ৰ’দালী ঝিলিমিলি, ৰব কি যাব কি চিত পখিলী" কেশৱ মহন্ত দ্বিপেন বৰুৱা, মৃণালিনী দত্ত চৌধুৰী\n5. "বিহুৰে কঁঠীয়া (বিহু)" কেশৱ মহন্ত দ্বিপেন বৰুৱা, পুষ্পা দাস আৰু ললিতা দাস\n6. "আৰু কি ৰাখিলা বাকী" কেশৱ মহন্ত কোকিলা গোস্বামী\n↑ 1.0 1.1 1.2 Das Arunlochan (2013). ১০০ অসমীয়া চলচ্চিত্ৰৰ কাহিনী আৰু গীত. Shashi Shisu Prakashan, Guwahati. পৃষ্ঠা. 248.\n↑ Babul Das (1985). অসমীয়া বোলছবিৰ গীতৰ সংকলন. Bani Mandir, Dibrugarh. পৃষ্ঠা. 405.\n"https://as.wikipedia.org/w/index.php?title=ককাদেউতা_নাতি_আৰু_হাতী&oldid=285686"ৰ পৰা অনা হৈছে\n১৯৮৩ বৰ্ষৰ চলচ্চিত্ৰ\nএই পৃষ্ঠাখন ১০ জুলাই, ২০২১ তাৰিখে ১৮:৩৬ বজাত অন্তিম সংশোধন কৰা হৈছিল।


সুবাস : প্ৰাপ্তি আৰু অপ্ৰাপ্তি (কৰৱী কলিতা )\nন - ৰহনসনা পুৱাৰ বেলিটোক স্বাগতম জনাবলৈ খিৰিকীৰ পাতল সেউজীয়া পৰ্দাবোৰ তাই আঁতৰাই দিলে ।এজাক শীতল মৃদু মলয়া বতাহে তাইৰ সবৰ্শৰীৰ জোকাৰি থৈ গ'লহি ।ভাল লাগিল আজি তাইৰ এই ন প্ৰভাতৰ মধুৰ মুহূৰ্ত খিনি ।\nবাহিৰৰ সেউজীয়া ঘাঁহৰ দলিচাখন আজি যেন নকৈ বহুত ভাল লাগি গ'ল তাইৰ ।সঁচাকৈয়ে, কিছুমান বিশেষ মুহূৰ্ত এজন ব্যক্তিৰ জীৱনলৈ এক অমূল্য উপহাৰ হৈ আহে।এনে মূল্যবান মুহূৰ্ত বোৰক সংগোপনে হৃদয়ৰ এটা বিশেষ কোণত আলফুলে সযতনে সংৰক্ষণ কৰি ৰাখিবলৈ মন যায়।\nকিছুসময়ৰ অন্তত তন্দ্ৰা ঘূৰি আহিল তাইৰ। লগে লগে পুৱাৰ দৈনন্দিন কামখিনিৰ লগত ব্যস্ত হৈ পৰিল তাই।\nৰাতিপুৱা জোনক সাত বজাত ৰেডি কৰি স্কুললৈ পঠিওৱা, নয়নক ন বজাত পুৱাৰ জলপান যোগান ধৰা মুঠতে এখন শ্বাসৰুদ্ধ যুদ্ধ হৈ পৰে পুৱাৰ সেই সময়খিনি।\nআকৌ তাই নিজেও দহমান বজাত লৰালৰিকৈ কামবোৰ সামৰি কিবা এটা মুখত গুজি কলেজলৈ বুলি ৰাওনা হয়। সন্ধিয়া কোচিং ,ল'ৰাকো পঢ়োৱা ,ৰাতি ভাতৰ আয়োজন\nইত্যাদি দৈনিক কামৰ তালিকাত , মীৰাৰ জীৱনটো সীমাবদ্ধ হৈ পৰিছিল।\nএকমাত্ৰ পুত্ৰ জোন আৰু স্বামী নয়নৰ সৈতে মীৰাৰ, নিজৰ ঘৰ মাটিৰ সৈতে এক সুখৰ সংসাৰ। দুয়ো গুৱাহাটী মহানগৰীতে ব্যক্তিগত দুখন মহাবিদ্যালয়ত অধ্যাপনা কৰে।\nঅলপতে তাই কলেজৰ সহকৰ্মী সকলৰ তাগিদাত নিজৰ ফৰ জি মোবাইলৰ যোগেদি ,ফেচবুক জগতখনত নিজৰ নামটো সন্নিবিষ্ট কৰিলে ।\nতাইৰো ভাল লাগি আহিল।পুৰণি বন্ধু বান্ধৱী সকলৰ লগত পুনৰ এক যোগসূত্ৰ স্থাপন হবলৈ ধৰিলে।\nহঠাৎ এদিন তাৰ মাজতেই চিনাকি ,প্ৰিয় চেহেৰাৰ মুখ এখনে মীৰাৰ মনৰ দোলাত এক মৃদু আলোড়নৰ সৃষ্টি কৰিলেহি।\nতেঁও আছিল মীৰাৰ বাল্যবন্ধু পংকজ,তাইৰ জীৱনত প্ৰথম প্ৰেমৰ সুৱাস কঢ়িয়াই অনা তাইৰ একমাত্ৰ প্ৰেমিক জন।\nসেই পংকজেই যৌৱনৰ প্ৰথম পুৱাতেই প্ৰেমৰ সেন্দুৰীয়া ৰহণ সানি বুকুৰ মাজত এটা তেজাল ৰঙী সূৰ্য হৈ দৃঢ় খোপনি পুতিছিল।প্ৰেম ছাগে তেনেকুৱাই। কৈশোৰৰ খেল ধেমালিৰ মাজেৰে যৌৱনৰ দুৱাৰদলিত কিদৰে এই দুই বন্ধুৰ মাজত প্ৰেমে স্বত:স্ফুতভাবে পোঁখা মেলিলে ,সিহঁতে তলকিবই নোৱাৰিলে। সিহঁতে ন ন ৰঙীন সপোন ৰচিবলৈ আৰম্ভ কৰিলে। কিন্তু সপোনবোৰ সপোন হৈয়ে ৰল।থন ধৰি অহা প্ৰেমৰ কলিটি হঠাতে\nএদিন মৰহি থাকিল। এক তৃতীয় পক্ষৰ উপস্থিতিত উদ্ভৱ হোৱা ভূল বুজাবুজিৰ পৰিপেক্ষিতত সেই প্ৰেমে ডেউকা ভালকৈ মেলিবলৈকে সুবিধাকণ নেপালে। টেলিফোন,ইন্টাৰনেটৰ দৰে প্ৰযুক্তিৰ অভাৱত ,সেই সময়ত আঁৰে আঁৰে আঁতৰি যাব ধৰা দুয়োৰে সম্পৰ্কত এখন বৃহৎ প্ৰাচীৰ গঢ় লৈ উঠিছিল।দুখন পৃথক কলেজ |\n,সিহঁতে তলকিবই নোৱাৰিলে।\nকলেজত পঢ়ি থকা বাবেই সিহঁতৰ মাজত সৃষ্টি হোৱা ভূল বুজা বুজিৰ মীমাংসা কৰাৰ কোনো সুৰুঙাই বাকী নৰল।দশম শ্ৰেণীৰ সেই অপৈণত ভালপোৱাই পৈণত ৰূপত বিকশিত হবই নাপালে।একেখন মহানগৰীত বাস কৰা স্বতেও দুয়ো দুয়োৰে পৰা বহু দূৰলৈ আঁতৰি গ'ল।\nসৌ অলপতে তাৰ মুখখন ফেচবুকত দেখি মীৰাই তালৈ ৰিকুৱেষ্ট এটা পঠিয়ালে।দুদিনৰ অন্তত ৰিকুৱেষ্ট একচে একচেপ্তেদ।বহুত ভাল লাগিল তাইৰ ,যেন এক হেৰুওৱা সম্পদৰ পুনৰ প্ৰাপ্তিৰহে উল্লাস সেয়া।\nদেওবাৰ সন্ধিয়াটো কিছু আজৰি হৈ মীৰাই পংকজৰ প্ৰফাইলটো পোষ্টমাটৰৰৰ পোষ্টমৰ্টেম কৰা দি এফালৰ পৰা চাই গ'ল।তাইৰ একালৰ প্ৰেমিক পংকজ এতিয়া বাসৱীৰ স্বামী,কণমানী ছোৱালী সন্তানৰ পিতৃ,পেছাত এজন সুদক্ষ অভিযন্তা ।সি বতৰ্মান চাকৰীসুত্ৰে যোৰহাটত বাস কৰি আছে।পলকতে কিবা এক ঈৰ্ষাভাৱে মীৰাক ব্যাকুল কৰি তুলিলে।তাই ৱাসবীৰ আৰু পংকজৰ আপলোদ কৰা আটাইবোৰ ফটো জুম কৰি কিছু সময় চাই ৰ'ল ।বুকুখনত সামান্য বিষ এটা অনুভব কৰিলে তাই। মোৱাইলটো গাৰুৰ শিতানত থৈ তাইৰ দুচকুৰে নিগৰি অহা চকুপানীখিনিক বৈ যাবলৈ অনুমতি দিলে ,অলপ পাতল অনুভব কৰিলে।\nসোমবাৰ আবেলি তাইৰ মেছেনজাৰত এটা মেছেজ আহিল- ‘কেন আই হেভ ইয়ৰ নম্বৰ?"\nবুকুখন আকৌ কপি উঠিল তাইৰ ।কিছুপৰ সাহস গোটাই মীৰাই ফোন নম্বৰটো পংকজলৈ ছেণ্ড কৰিলে। লগে লগে তাইৰ ফোনটো বাজি উঠিল ।কঁপি উঠা সোঁ হাতখনেৰে তাই ফোনটো ৰিচিভ কৰিলে ।\nপংকজৰ কণ্ঠস্বৰ যেন এক বহু দূৰৰ নৈ পৰীয়া পথাৰত কোনোবা বিৰহী প্ৰেমিকৰ কণ্ঠৰপৰা নিগৰী অহা ৰিণিকি ৰিণিকি সুৰহে। পংকজৰ প্ৰশ্ন –"ভালে আছানে?"\nসৰলতাৰে মীৰাই তাইৰ বতৰাখিনি দিলে । কিয় জানো তাইৰ মনোজগতত ক্ৰিয়া কৰি থকা প্ৰশ্নটো সুধিবলৈ মন গল।\n‘তুমি কিয় মোক এৰি গৈছিলা।’ হয়,তাই শেষত সুধি পেলালে ।\nসিটো মুৰৰ পৰা পংকজত অকপট উত্তৰ –"মই তোমাক বহু দিনলৈ পাহৰিব পৰা নাছিলো ।আমাৰ মাজত উদ্ভৱ হোৱা ভূল বুজা - বুজিখিনি খণ্ডন কৰাৰ মই প্ৰয়াস কৰিবলৈ বিচাৰিছিলো ,কিন্তু তোমাক লগ পাবলৈ সুযোগেই নাপালো।তুমি –মই অজানিতে ইমান আঁতৰি আহিলো যে ।’'\nমীৰাৰ বাকৰুদ্ধ অৱস্থা প্ৰায়। পংকজৰ কণ্ঠ আকৌ উচ্চস্বৰে ফোনত ভাঁহি আহিল–‘হেই মীৰা ,আৰ ইউ দেয়াৰ ?’ মীৰাই অলপ নিজকে সুস্থিৰ কৰি লৈ কলে- '‘জানা,মইও বিচাৰিছিলো তোমাক ,হৃদয়ৰ এটা বিশেষ কোঠালীত সদায় সজীৱ হৈ আছিলা ।নিতৌ কলেজ,ইউনিভাৰচিটিলৈ অহা যোৱা কৰোতে চাইছিলো তোমাক বাছৰ খিৰিকীৰ পৰা ,কিজানি তোমাৰ মুখখন দেখা পাঁও !’\nপংকজে কৈ উঠিল–‘তুমিয়েই মোৰ জীৱনৰ একমাত্ৰ প্ৰেমিকা আছিলা।’ মীৰাই আবেগিক হৈ আকৌ উচুপি উঠিল। পংকজে তাইক সাহ দি কলে–‘মীৰা,নাকান্দিৱা ।তোমাৰ এখন সুখৰ সংসাৰ এতিয়া, মোৰ ভাল লাগিছে তোমাক সুখী দেখি। মই আছো তোমাৰ লগত ,এজন ভাল বন্ধু হিচাপে সদায় লগত থাকিম। ’\nতাইৰ বাবে এই মুহূৰ্তখিনিয়েই আজি হৈ পৰিল প্ৰাপ্তি আৰু অপ্ৰাপ্তিৰ এক দোমোজাস্বৰূপ। সামান্য সুৰুঙাদি ভুমুকি মৰা পংকজ আজি ভাল বন্ধু হিচাপে প্ৰাপ্তি আৰু প্ৰেমিক হিচাপে ,প্ৰেমিকক স্বামী হিচাপে নোপোৱাটো জীৱনৰ এক অন্যতম অপ্ৰাপ্তি। সঁচাই জন্ম ,মৃত্যু আৰু বিবাহ পূৰ্বনিৰ্ধাৰিত। নেদেখাজনে লিখে, আমাৰ কপালৰ লিখন।সেইবাবেই মীৰা আজি নয়নৰ আৰু পংকজ বাসবীৰ।\nতাৰ বুজনিয়ে মীৰাক সাহস প্ৰদান কৰিলে।কণমানী শুই উঠা জোনৰ ফুলকুমলীয়া ‘মা’ শব্দটিত তাই বাস্তৱলৈ ঘূৰি আহিল।হয়,এয়াই তাইৰ আজিৰ বাস্তৱ।তাই জোনৰ মাক,নয়নৰ\nঘৈণী ,এগৰাকী দায়িত্ব শীল মহিলা ।বয়সৰ এই পৈণত পৰ্য্যায়ত দুটা মনে নিজৰ সীমাবদ্ধতাখিনি নিশ্চয় বুজি উঠিব লাগিব ।আবেগক নিয়ন্ত্ৰণ কৰি ৰাখিবলৈ প্ৰতিশ্ৰুতিবদ্ধ হব লাগিব। ফোনটো ৰাখি তাই জোনক জোৰেৰে সাৱটি ধৰিলে। মনতো অলপ পাতল আৰু মুকলি অনুভব কৰিলে তাই ।এইখনেই তাইৰ সংসাৰ এতিয়া।জীৱনত এইখিনিকে পৰম প্ৰাপ্তি হিচাপে লৈ, আথে বেথে চাদৰৰ মসৃন আঁচলত সযতনে বান্ধি ৰাখিবলৈ চিৰ প্ৰস্তুত ।জীৱনৰ এক গোপন অধ্যায়ৰ নাই কোনো দুখ , নাই কোনো বেদনা । আজিৰ পৰা তাই আকৌ নিজৰ জীৱনটো গতানুগতিক ভাৱে আগুৱাই নিব,লগত থাকিব জীৱনৰ সহযাত্ৰী লগৰী স্বামী নয়ন আৰু পংকজৰ দৰে এজন সুহৃদ বন্ধু নিলগৰ।\nন প্ৰভাতৰ এটা ন দিনত আজি আৰু নাই কোনো দুখ- বেদনা নাই কোনো প্ৰাপ্তি - অপ্ৰাপ্তিৰ অনুশোচনা ।\nপংকজ এতিয়া ওঠৰ বছৰৰ আগৰ এক প্ৰাচীন সোঁৱৰণী, যৌৱন সমৃদ্ধ এক তজবজীয়া অতীত, সুদীৰ্ঘ ওঠৰ বছৰৰ অন্তত স্মৃতিৰ সামান্য স্পৰ্শতে উজ্জীৱিত হোৱা এক অতীত মাথোঁ।\nকৰৱী কলিতা ,


Clarimin in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Clarimin ar byavahar, ppali, parshwakriya, upkaar, kriya-pratikriya aaru satarkatabani\nसदस्य इस दवा को ₹95.95 में ख़रीदे।\nClarimin की जानकारी\nClarimin ৰ লাভ আৰু ব্যৱহাৰসমূহ- Clarimin Benefits & Uses in Assamese- Clarimin ar laabh aaru byavaharsamuh\nClarimin ৰ পালি আৰু সেয়া কেনেদৰে ল'ব- Clarimin Dosage & How to Take in Assamese - Clarimin ar paali aaru xeya kenedore lobo\nClarimin ৰ পাৰ্শ্চক্ৰিয়াসমূহ- Clarimin Side Effects in Assamese- Clarimin ar parshwakriyasamuh\nClarimin সংক্ৰান্ত সতৰ্কতাবাণীসমূহ- Clarimin Related Warnings in Assamese- Clarimin xonkranta xatarkatabanisamuh\nঅইন দৰৱৰ সৈতে Clariminৰ গুৰুতৰ ক্ৰিয়া-প্ৰতিক্ৰিয়া- Severe Interaction of Clarimin with Other Drugs in Assamese- Oinor xoite Clarimin ar gurutor kriya-pratikriya\nClarimin মতভেদসমূহ- Clarimin Contraindications in Assamese- Clarimin nishedhsamuh\nClarimin ৰ বিষয়ে সততে সোধা প্ৰশ্নসমূহ- Frequently asked Questions about Clarimin in Assamese- Clarimin ar bikhoye satate xodha prashnasamuh\nখাদ্য আৰু মদৰ সৈতে Clarimin ক্ৰিয়া-প্ৰতিক্ৰিয়া- Clarimin Interactions with Food and Alcohol in Assamese- khadya aaru modor xoite Clarimin kriya-pratikriya\nClarimin ৰ লাভ আৰু ব্যৱহাৰসমূহ - Clarimin Benefits & Uses in Assamese - Clarimin ar laabh aaru byavaharsamuh\nClarimin তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nClarimin ৰ পালি আৰু সেয়া কেনেদৰে ল'ব - Clarimin Dosage & How to Take in Assamese - Clarimin ar paali aaru xeya kenedore lobo\nClarimin-ৰ উপাদানসমূহ - Clarimin Active Ingredients in Assamese - Clarimin-ar upadaansamuh\nClarimin ৰ পাৰ্শ্চক্ৰিয়াসমূহ - Clarimin Side Effects in Assamese - Clarimin ar parshwakriyasamuh\nগৱেষণাৰ ভিত্তিত, Clarimin ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nClarimin সংক্ৰান্ত সতৰ্কতাবাণীসমূহ - Clarimin Related Warnings in Assamese - Clarimin xonkranta xatarkatabanisamuh\nClarimin-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nClarimin ৰ গৰ্ভৱতী মহিলাৰ ক্ষেত্ৰত বহুতো ভয়ানক পাৰ্শ্ব-প্ৰতিক্ৰিয়া আছে, গতিকে ইয়াক চিকিতসকৰ পৰামৰ্শ অবিহনে গ্ৰহণ নকৰিব।\nClarimin-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই Clarimin সেৱন কৰিব পাৰে। ইয়াৰ পাৰ্শ্ব-প্ৰতিক্ৰিয়া প্ৰায় নাই বুলিলেই হয়।\nবৃক্কত Clarimin কি প্ৰভাৱ দেখা গৈছে?\nClariminৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Clarimin কি প্ৰভাৱ দেখা গৈছে?\nকলিজা ৰ বাবে Clarimin কেতিয়াবাহে ক্ষতিকাৰক।\nহৃদযন্ত্ৰৰ ক্ষেত্ৰত Clarimin ৰ কি প্ৰভাৱ দেখা গৈছে?\nআপুনি হৃদয় ৰ ক্ষতিৰ কোনো আশংকা নকৰাকৈ Clarimin গ্ৰহণ কৰিব পাৰে।\nঅইন দৰৱৰ সৈতে Clariminৰ গুৰুতৰ ক্ৰিয়া-প্ৰতিক্ৰিয়া - Severe Interaction of Clarimin with Other Drugs in Assamese - Oinor xoite Clarimin ar gurutor kriya-pratikriya\nClarimin তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nClarimin মতভেদসমূহ - Clarimin Contraindications in Assamese - Clarimin nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Clarimin লোৱা অনুচিত যাতে -\nClarimin ৰ বিষয়ে সততে সোধা প্ৰশ্নসমূহ - Frequently asked Questions about Clarimin in Assamese - Clarimin ar bikhoye satate xodha prashnasamuh\nএই Clarimin-এ অভ্য়াস বা নিচাৰ সৃষ্টি কৰে নেকি?\nClariminৰে অভ্যাস গঠনৰ কোনো কথাৰ প্ৰতিবেদন পোৱা নাই।\nআপুনি Clarimin লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, আপুনি ডাক্তৰৰ পৰামৰ্শৰ পিছতহ Clarimin লোৱাটো নিৰাপদ।\nমানসিক ৰোগৰ চিকিত্সাৰ বাবে Clarimin লৈ কোনো লাভ নাই।\nখাদ্য আৰু মদৰ সৈতে Clarimin ক্ৰিয়া-প্ৰতিক্ৰিয়া - Clarimin Interactions with Food and Alcohol in Assamese - khadya aaru modor xoite Clarimin kriya-pratikriya\nখাদ্য আৰু Clariminৰ ক্ৰিয়া-প্ৰতিক্ৰিয়া\nখাদ্যৰ সৈতে Clarimin লোৱাটোৱে একো সমস্যাৰ সৃষ্টি নকৰে।\nমদ আৰু Clariminৰ মাজৰ প্ৰতিক্ৰিয়া\nগৱেষণাৰ অভাৱত, Clarimin লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nClarimin ৰ অনুকল্প - Substitutes for Clarimin in Assamese\nClarimin ৰ মূল্য আৰু পেকৰ চাইজ - Clarimin Price and Pack Size in Assamese - Clarimin ar mulya aaru pakor size\nআপুনি বা আপোনাৰ পৰিয়ালৰ কোনোবাই Clarimin লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Clarimin ব্যৱহাৰ কৰিছিল নেকি?\nআপুনি কিমান পৰিমাণে Clarimin সেৱন কৰিছিল?\nআপুনি Clarimin ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Clarimin সেৱন কৰে?


তাজমহলত বোমা আক্ৰমণ! আৰক্ষীলৈ অহা ফোনকলৰ পাছত আতংক Prag News : Best Assamese News Channel, Latest Assam News Live Today , North East Breaking News\nতাজমহলত বোমা আক্ৰমণ! আৰক্ষীলৈ অহা ফোনকলৰ পাছত আতংক\nআগ্ৰা : তাজমহলত বোমাৰ আতংক! তাজমহলত বোমা বিস্ফোৰণ হ’ব বুলি আৰক্ষীলৈ আহিল ফোন। এই ফোনকলৰ পাছতে আতংকৰ সৃষ্টি হ’ল ঐতিহাসিক কীৰ্তিচিহ্নটোত। বন্ধ হৈ পৰিল দুৱাৰ। আঁতৰাই নিয়া হ’ল পৰ্যটককক। ঘটনাৰ বিৱৰণী মতে, উত্তৰপ্ৰদেশ আৰক্ষীয়ে তাজমহলত বোমা থকা বুলি লাভ কৰি এটা ভুৱা ফোনকল লাভ কৰিছিল।\nআৰু পঢ়িব পাৰিব : দুৰ্বৃত্তই কামুৰি ছিঙিলে যুৱতীৰ কাণ! আৰক্ষীৰ নিৰ্লিপ্তিক লৈ ক্ষুব্ধ ৰাইজ\nআজি পুৱা লাভ কৰা ফোন কলৰ পাছতে নিৰাপত্তাজনিত কাৰণত বিশ্ববিখ্যাত পৰ্যটন কেন্দ্ৰটো সাময়িকভাৱে বন্ধ কৰি দিয়ে। তাজমহলত সেই সময়ত থকা পৰ্যটকসকলকো আঁতৰাই নিয়া হয়। আৰক্ষীৰ হেল্পলাইন নম্বৰলৈ বোমাৰ এই ভুৱা খবৰ আহিছিল আৰু উত্তৰ প্ৰদেশ আৰক্ষীয়ে লগে লগে চিআইএছএফক এই বিষয়ে অৱগত কৰে।\nআৰু পঢ়িব পাৰিব : বাছত উদ্ধাৰ দুটা পিষ্টলসহ ১৩ জাই সজীৱ গুলী : ৪জনক গ্ৰেপ্তাৰ…\nকেন্দ্ৰীয় সংস্থাটোৱে তাৎক্ষণিকভাৱে পৰ্যটকসকলক তাৰ পৰা আঁতৰি যোৱাৰ নিৰ্দেশ দিয়ে আৰু তালাচী চলোৱাৰ বাবে তাজমহল কিছুসময় বন্ধ হৈ পৰে। নিৰাপত্তাবাহিনীয়ে তন্ন তন্নকৈ ঐতিহাসিক কীৰ্তিচিহ্নটো পৰীক্ষা কৰাৰ পাছত বোমা থকাৰ খবৰ ভুৱা বুলি নিশ্চিত হয়। দিনৰ ১১বজাৰ পৰা পৰ্যটকৰ বাবে পুনৰ মুকলি কৰি দিয়া হয় তাজমহলৰ দুৱাৰ।


শৈশৱ বাৰে বাৰে নাহে-হেমেন হাজৰিকা\nপল পল দণ্ড ধৰি সময় গৈছে উৰি পাখি লগা কাড়ৰ নিচিনা অবিৰাম । বহু দুৰ আছে গতি সময় তাকৰ কৰি কৰিব লগীয়া আমি আছে বহু কাম । ঠিক তেনেদৰে মানৱ জীৱনত যি কেইটা স্তৰ আমাৰ জীৱনলৈ আহে আৰু এবাৰেই আহে; দুনাই আৰু কেতিয়াও নাহে । কি যে বিচিত্ৰ । ভাবি থাকিলেও যাৰ কোনো উৱাদিহ নাপাওঁ । কিমান ভাবিম, যিমানেই ভাবোঁ সিমানেই সি বেছি ৰহস্যৰ মাজলৈ সোমাই যায় ।\nমানুহৰ জীৱনৰ শৈশৱ কাল, বাহ কিমান আনন্দৰ সময়, না-চিন্তা, না-ভাৱনা । নিজে একোৱেই কৰিব নালাগে, সকলো আনে কৰে , তাতকৈ সুখৰ কথা কিবা থাকিব পাৰে জানো ? এই শৈশৱ ভালদৰে উপভোগ কৰিবলৈ দিব লাগে শিশু সকলক । কাৰণ সিহঁতৰ সকলো ফালৰপৰা বৃদ্ধি আৰু বিকাশৰ এয়াই উপযুক্ত সময় । খেলা-ধুলা, ফুৰা-চকা, ঘুৰা-ফুৰা, কথা-বতৰা, এই সকলো বোৰকে সিহঁতক সিহঁতে বিচৰা ধৰণে উপভোগ কৰিবলৈ দিব লাগে ।\nতাহানিতে কি আছিল আৰু আজিৰ দিনটোত কি হৈ আছে । আগতে শিশু সকলে সিহঁতে বিচৰা ধৰণে শৈশৱ উদযাপন কৰিব পাৰিছিল, উপভোগ কৰিছিল, খেলিছিল, সমনীয়াহঁতৰ লগত জড়িত আছিল , ফুৰিছিল, ভাব বিনিময় কৰিছিল,ককাক আইতাকৰ পৰা চোতালত বহি সাধুকথা শুনিছিল, কথা বতৰা পাতিছিল,কি যে নকৰিছিল, দুষ্টালিও কৰিছিল । সমূহৰ মাজত পাৰ কৰিছিল সিহঁতৰ অফুৰন্ত সময় , পঢ়া শুনাও কৰিছিল সেইমতে ।\nধুলি বালিত ওমলিছিল, মাটিৰ সংস্পৰ্শলৈ আহিছিল, লুকাভাকু, দৰা-কইনা আৰু ল'ৰালিৰ বিভিন্ন খেলাধুলা, সিহঁতে শৈশৱ কালটো সিহঁতে বিচৰা ধৰণে উপভোগ কৰিব পাৰিছিল , সকলোৰে লগত মিলি জুলি আছিল । সম্বন্ধ বোৰ অটুট আছিল, সংস্কাৰ শিকিছিল, নীতিশিক্ষা পাইছিল, ব্যৱহাৰ শিকিছিল, এটা শিশুৰ সকলো ফালৰপৰা বৃদ্ধি আৰু বিকাশ লাভ কৰিবলৈ সুযোগ আৰু সুবিধা পাইছিল । সিহঁতৰ কিমান যে লাভ হৈছিল ।\nএটা শিশু ভৱিষ্যতৰ নাগৰিক বুলি আমি কওঁ , কিন্তু সিহঁতক এজন সুনাগৰিক হ'ব পৰাকৈ সেই সুবিধা আমি অগ্ৰজ সকলে দিব পাৰিছোনে ? বা দিছোনে ? সিহঁত অ-বাটে গ'ল বুলি বদনাম জাপি দিছোঁ , কিন্তু সেই অবাটটো কোনে কাটি দিছে ? এই খিনি সময়েই সিহঁতৰ কাৰণে সুন্দৰ সময় , জীৱনটো সিহঁতৰ কাৰণে সুন্দৰ হৈ থাকে । কাৰণ এই সময়খিনিত সিহঁতে বুজি নাপাই জীৱন মানেনো কি ? সেই কাৰণেই আমি সিহঁতক সেই সুযোগ দিব লাগে ।\nজীৱনত শৈশৱ কাল এবাৰেই পোৱা যায় , দুনাই আৰু কেতিয়াও নাহে । এফাকি কবিতা লৈ মনত পৰিল । সোণৰ শৈশৱ কাল গ'লে আৰু নাহে,পখিলাই কাণে কাণে কয় । হেন জানি হেৰা ল'ৰা তেনে সময় অবাবত নকৰিবা ব্যয় । গতিকে যিমান পাৰে সিমানে উপভোগ কৰিবলৈ দিব লাগে । মন মগজু শাৰীৰিক মানসিক বৌদ্ধিক সামাজিক সকলো দিশতে সামগ্ৰিক বিকাশ হ'লেহে সিহঁতে পূৰ্ণতা পাব ।\nআমাৰ দিনত বা তাৰ কিছুদিন পিছলৈকে শিশুহঁতে সিহঁতৰ শৈশৱটো মনৰ জোখাৰে উপভোগ কৰিব পাৰিছিল, সকলোৱে সিহঁতক সময় দিছিল , সহযোগ কৰিছিল । সিহঁতৰ মনৰ পৰিধিৰো সেইদৰে বিকাশ হৈছিল । শৈশৱ পাৰ হোৱাৰ পিছত সিহঁতে সেইদৰে গতি লৈছিল । সময় আগুৱালে, সকলো ফালে পৰিবৰ্তন আহিল ।\nএই পৰিবৰ্তনৰ ঢৌৱে সকলোকে চুই গ'ল । তাৰ ফল এই সকলো বোৰতো পৰিল ।\nসমাজ জীৱনলৈ অহা পৰিৱৰ্তনে আমাৰ শিশু সকলকো চুই গ'ল । তাৰ বাবে দায়ী সিহঁত নহয়, আমিবোৰহে । বুজা নুবুজা দিনৰ পৰাই আমি সিহঁতক আমিৰ পৰিৱৰ্তে মই হ'বলৈ শিকাইছো, কেৱল মই । কেৱল খোজটো ভালদৰে দিব পৰা হোৱা দিনটোৰ পৰাই সিহঁতক\nমই হ'ব পৰা প্ৰতিযোগিতাত নমাই দিছোঁ । কাৰোৰে লগত সহযোগিতা কৰা, কথাবাৰ্তা হোৱাৰ পৰা আমি সিহঁতক বঞ্চিত কৰিছোঁ । কাৰণ সিহঁত সকলোতে প্ৰথম হ'ব লাগিব। ।\nইয়াৰ ফলত সিহঁতে হেৰুৱাই পেলাইছে শিপা । শিপা বিহীন এডাল উদ্ভিদ কিমান শক্তিশালী হ'ব পাৰিব । সেই প্ৰতিযোগিতাত সিহঁতক দৌৰিবলৈ দি ভাগৰুৱা কৰি পেলাইছো । তাৰ ফলত সিহঁতে হেৰুৱাইছে সিহঁতৰ সোণালী শৈশৱৰ মাদকতা । ফলত সিহঁত পৰিনত হৈছে এটা এটা যন্ত্ৰ মানৱত । এটা কোঠাৰ ভিতৰত সোমাই থাকি ম'বাইল, কম্পিউটাৰ, ভিডিঅ গেম খেলি থাকিবলৈ দি সিহঁতৰ নিজা পৃথিৱীখন চুটি কৰি পেলাইছো ।\n ইয়াৰ ফলত সিহঁতে আত্মীয় স্বজনৰ পৰা বহু দুৰত বাস কৰা হ'ল । সম্বন্ধ বাচক কথা বোৰৰ পৰা নিলগত থকা হ'ল । সকলোৰে লগত কথা পাতিবলৈ সংকোচ কৰা হ'ল । কথা পাতিবলৈ নজনা হ'ল । শিক্ষিত হৈছে ঠিকেই কিন্তু সেইমতে সিহঁত জ্ঞানী হ'ব পৰা নাই । কেৰোণটো ক'ত ? আহঁক আমি সকলোৱে এই বেহুৰ পৰা ওলাই যোৱাৰ বাট বিচাৰি লওঁ ।


বাক্ স্বাধীনতা খর্ব কৰিছে নেকি আই পি চিৰ ১২৪ এ ধাৰাই ? - VOICE 24x7\nচৰকাৰৰ বিৰুদ্ধে সৰৱ হ’লেই দেশদ্ৰোহৰ অভিযোগ জাপি দি গোচৰ ৰুজু কৰা কার্য দেশত নতুন নহয় ৷ সঘনাই ভাৰতীয় দণ্ডবিধিত থকা দেশদ্ৰোহৰ ধাৰাক চৰকাৰে ক্ষমতাৰ অপব্যৱহাৰ কৰা বুলি গুৰুতৰ অভিযোগ উত্থাপন হৈ আহিছে ৷ পুনৰ এবাৰ এই ধাৰাক লৈ সৃষ্টি হৈছে বিতর্কৰ ৷ কিয়নো দেশদ্ৰোহৰ অভিযোগৰ সাংবিধানিক বৈধতাক প্ৰত্যাহ্বান জনাই উচ্চতম ন্যায়ালয়ত ৰুজু হৈছে গোচৰ ৷বাক্ স্বাধীনতা ধাৰাটোৱে খর্ব কৰাৰ অভিযোগত ৰুজু কৰা হৈছে এই গোচৰ ৷ ব্ৰিটিছ যুগতে প্ৰৱর্তণ হোৱা এই ধাৰাক প্ৰত্যাহ্বান জনাই এডিটৰ্ছ গিল্ড অফ ইণ্ডিয়া আৰু অৱসৰপ্ৰাপ্ত মেজৰ জেনেৰেল এছ জি ভম্বাটকেৰে উচ্চতম ন্যায়ালয়ত গোচৰ ৰুজু কৰিছে ৷\n১৮৩৭ চনত ব্ৰিটিছ ইতিহাসবিদ-ৰাজনীতিবিদ থমাছ বেবিংটন মেকলেই প্ৰস্তুত কৰিছিল আইনৰ খচৰা ৷ য’ত ‘যিকোনো ব্যক্তিয়ে, কথিত বা লিখিত, বা চিহ্নৰ দ্বাৰা, বা দৃশ্যমান প্ৰতিনিধিত্বৰ দ্বাৰা, বা অন্যথা ঘৃণা বা অৱজ্ঞা কৰাৰ প্ৰয়াস, বা ভাৰতত আইনৰ দ্বাৰা প্ৰতিষ্ঠিত চৰকাৰৰ প্ৰতি অসন্তুষ্টি বা উত্তেজিত কৰাৰ প্ৰয়াস’ ক দেশদ্ৰোহ অথবা ৰাজদ্ৰোহ হিচাপে অভিহিত কৰা হৈছে ৷\n১৮৭০ চনত ভাৰতীয় দণ্ডবিধিত ১২৪ এ ধাৰা অন্তৰ্ভুক্ত কৰিছিল ব্ৰিটিছ চৰকাৰে ৷ মুখ্যত ব্ৰিটিছ ঔপনিৱেশিক চৰকাৰে বিশিষ্ট ভাৰতীয় স্বাধীনতা সংগ্ৰামীসকলে যাতে লিখনি আৰু ভাষণৰ জৰিয়তে জনসাধাৰণৰ মাজত ব্ৰিটিছৰ বিৰুদ্ধে সজাগতা সৃষ্টি কৰিব নোৱাৰে তাৰ বাবে এই ধাৰা আৰোপ কৰিছিল ৷ মহাত্মা গান্ধী, লোকমান্য তিলক আৰু যোগেন্দ্ৰ চন্দ্ৰ বসুৰ দৰে নেতাক দেশদ্ৰোহ আইনৰ অধীনত বিচাৰ কৰা হৈছিল। ১২৪এ ধাৰা এক জামিন অযোগ্য অপৰাধ ৷ এই ধাৰাৰ অধীনত দোষী সাৱ্যস্ত হ’লে তিনি বছৰৰ পৰা আজীৱন কাৰাদণ্ড বিহাৰ লগতে জৰিমনা বিহিব পাৰে ৷ দেশদ্ৰোহত অভিযুক্ত ব্যক্তিয়ে লাভ নকৰে চৰকাৰী চাকৰি ৷ অথবা চৰকাৰে জব্দ কৰিব পাৰে এনে ব্যক্তিৰ পাছপোৰ্ট। লক্ষণীয়ভাৱে ২০১০ চনত ব্ৰিটেইনৰ পৰা প্ৰত্যাহাৰ কৰা হৈছে দেশদ্ৰোহ আইন ৷\nইপিনে ভাৰতৰ আইন আয়োগে ২০১৮ চনত দাখিল কৰা প্ৰতিবেদন অনুসৰি, সংবিধান প্ৰস্তুত কৰাৰ সময়ত সংবিধান সভাই তেতিয়াৰ অনুচ্ছেদ ১৩ৰ অধীনত বাক্ স্বাধীনতা আৰু মত প্ৰকাশৰ ওপৰত প্ৰতিবন্ধকতাৰ সৃষ্টি কৰিব পৰা দেশদ্ৰোহ অন্তৰ্ভুক্ত কৰাৰ বিৰোধিতা কৰিছিল। স্বাধীন ভাৰতত এই ধাৰা অন্তভূর্ক্তিয়ে ঔপনিৱেশিক সময়ৰ ছাঁ পেলাই থাকিব বুলি আশংকা কৰা হৈছিল ৷ অৱশ্যে, আইপিচিৰ ১২৪ এ ধাৰা ইয়াৰ পাছতো দেশত বলবৎ হৈ থাকিল ৷ প্ৰতিবেদনখনত এইবুলিও কোৱা হৈছে মানুহে তেওঁলোকৰ দেশৰ প্ৰতি তেওঁলোকৰ মৰম নিজৰ ধৰণে দেখুৱাবলৈ স্বাধীনতা থকা উচিত। এনে কৰাৰ বাবে, চৰকাৰৰ নীতিৰ ত্ৰুটিবোৰ আঙুলিয়াই দি গঠনমূলক সমালোচনা বা বিতৰ্কত লিপ্ত হ’ব পাৰে। এনে চিন্তাত ব্যৱহৃত অভিব্যক্তিবোৰ কিছুমানৰ বাবে কঠোৰ আৰু অপ্ৰিয় হ’ব পাৰে, কিন্তু এই কাৰ্য্যবোৰক দেশদ্ৰোহী বুলি অভিহিত কৰিব নোৱাৰি।” ৰাজহুৱা শৃংখলা ব্যাহত কৰিব পৰা কার্য বা হিংসা আৰু অবৈধ উপায়েৰে চৰকাৰক উৎখাত কৰাৰ বাবে ৰচা ষড়যন্ত্ৰৰ বিৰুদ্ধে এই ধাৰা ব্যৱহাৰ কৰিবলৈ আয়োগে পৰামর্শ দিছে ।\nসংসদৰ মজিয়াতো সময়ে সময়ে এই ধাৰাৰ বিৰুদ্ধে মাত মাতি আহিছে সাংসদসকলে ৷ ২০১১ চনত চিপিআই সাংসদ ডি ৰাজাই ৰাজ্যসভাত এখন প্ৰাইভেট মেম্বাৰ বিল উত্থাপন কৰি প্ৰস্তাৱ দিছিল যে ১২৪ এ ধাৰা আইপিচিৰ পৰা বাদ দিব লাগে ৷ কিন্তু বিল গৃহীত কৰাত তেওঁ ব্যৰ্থ হয়। ২০১৫ চনত কংগ্ৰেছ সাংসদ শশী থাৰুৰে আইপিচিৰ ধাৰা ১২৪এ সংশোধন কৰিবলৈ লোকসভাত আন এখন প্ৰাইভেট মেম্বাৰ বিল উত্থাপন কৰিছিল ৷\nদেশৰ সর্বোচ্চ ন্যায়ালয়ত ১২৪ এ ধাৰাক প্ৰত্যাহ্বান জনাই ৰুজু হোৱা গোচৰটোত কেন্দ্ৰৰ হৈ উপস্থিত থকা এটৰ্নি জেনেৰেল কে.কে. বেণুগোপাল আৰু ছলিচিটৰ জেনেৰেল তুষাৰ মেহতাক উদ্দ্যেশি বিশেষ মন্তব্য কৰিছিল মুখ্য ন্যায়াধীশে ৷ ২০২১ চনৰ জুলাই মাহত ভাৰতৰ মুখ্য ন্যায়াধীশ এন ভি ৰমনে কয় “দেশদ্ৰোহ হৈছে এক ঔপনিৱেশিক আইন। ই স্বাধীনতা দমন কৰে। ইয়াক মহাত্মা গান্ধী, তিলকৰ বিৰুদ্ধে ব্যৱহাৰ কৰা হৈছিল… স্বাধীনতাৰ ৭৫ বছৰৰ পিছত এই আইন প্ৰয়োজনীয় নেকি?” তেওঁ লগতে কয়, “যদি আইপিচিৰ 124এ-ধাৰাৰ ব্যৱহাৰৰ ইতিহাস লক্ষ্য কৰে, তেন্তে আপোনালোকে দেখিব যে দোষী সাব্যস্ত হোৱাৰ হাৰ অতি কম। কাৰ্যবাহী সংস্থাসমূহৰ দ্বাৰা ক্ষমতাৰ অপব্যৱহাৰ কৰা হৈছে।” অৱশ্যে, 1962 চনৰ কেদাৰ নাথ গোচৰত উচ্চতম ন্যায়ালয়ে আইপিচিৰ 124এ-ধাৰাৰ সাংবিধানিকতা বৈধতা বজাই ৰাখিছিল।\n২০২০ চনৰ ৰাষ্ট্ৰীয় অপৰাধ ৰেকৰ্ড ব্যুৰো চমুকৈ এনচিআৰবিৰ প্ৰতিবেদন অনুসৰি, ২০১৮ চনত, 70 টা দেশদ্ৰোহৰ গোচৰ ৰুজু কৰা হৈছিল ৷ অৱশ্যে, এজনো ব্যক্তিক দোষী সাব্যস্ত কৰা হোৱা নাছিল। একেদৰে ২০১৯ চনত ৯৩ টা গোচৰ ৰুজু কৰা হৈছিল ৷ ইয়াৰ বিপৰীতে মাত্ৰ দুজনক দোষী সাৱ্যস্ত কৰা হৈছিল ৷ একেদৰে, ২০২০ চনত ৭৩ টা গোচৰ ৰুজু কৰা হৈছিল আৰু এজনকো দেশদ্ৰোহৰ বাবে দোষী সাব্যস্ত কৰা হোৱা নাছিল।২০২০ বর্ষত মণিপুৰত সৰ্বাধিক ১৫ টা দেশদ্ৰোহৰ গোচৰ ৰুজু হৈছিল ৷ মণিপুৰৰ পাছতে অসমত ৰুজু হৈছিল সর্বাধিক দেশদ্ৰোহৰ গোচৰ ৷ ২০২০ চনত অসমত ৰুজু হৈছিল ১২ টা গোচৰ ৷ তদুপৰি কৰ্ণাটকত ৯টা , উত্তৰ প্ৰদেশত ৭টা,হাৰিয়ানাত ৬টা, দিল্লীত ৫টা গোচৰ ৰুজু হৈছিল\nউল্লেখযোগ্য যে দেশৰ আগশাৰীৰ সমাজকর্মী. সাহিত্যিকৰ বিৰুদ্ধে আৰোপ কৰা হৈছে দেশদ্ৰোহৰ অভিযোগ ৷ ২০২০ চনৰ ফেব্ৰুৱাৰীমাহত দিল্লীত ‘কা’ বিৰোধী আন্দোলনত প্ৰৰোচনামূলক মন্তব্য আৰু ‘পূৰ্বপৰিকল্পিত ষড়যন্ত্ৰ’ৰ অভিযোগত উমৰ খালিদ, শ্বাৰ্জিল ইমাম, দেৱাঙ্গনা কলিতা, নাতাশা নাৰৱাল, আচিফ ইকবাল তানহা, গুল্ফিশা খাতুন, ইছৰত জাহান, চাফুৰা জাৰ্গাৰ আৰু মীৰান হায়দৰৰ দৰে শিক্ষার্থী আৰু নেতাক গ্ৰেপ্তাৰ কৰা হৈছিল ৷ এক্টিভিষ্ট সুধা ভৰদ্বাজ, ভাৰ্নন গনচালভেছ, ভাৰাভাৰা ৰাও, হেনি বাবু, আনন্দ তেলটুম্বডে, শোমা সেন আদিৰ বিৰুদ্ধেও আৰোপ কৰা হৈছিল আই পি চিৰ ১২৪ এ ধাৰা ৷ অৱশ্যে শেহতীয়াকৈ ৰুজু হোৱা গোচৰত কেন্দ্ৰই এই ধাৰা অব্যাহত ৰাখিবলৈ বাৰম্বাৰ চেষটা কৰি আহিছে ৷


Search Result of Kapil Dev\nDhoni have to play more matches to make it to the team: Kapil Dev\nFormer India skipper Kapil Dev has said that MS Dhoni should look to play more matches if he wants to make it to the T20 World Cup squad.\n'India vs Pak' tweet: EC asks Twitter to delete it\nRavi Shastri was on Friday re-appointed head coach of the Indian men's team by the Kapil Dev-led Cricket Advisory Committee (CAC), which unanimously felt that the incumbent's "communication skills and understanding of team issues" stood out.\nOn his 34th birthday, Ranveer Singh treated his fans with his first look as Indian cricket legend Kapil Dev from upcoming film “83”.\nঅৱশেষত সলনি হ'ল বাবা ৰামদেৱৰ মন, কভিড ভেকছিন ল'বলৈ মান্তি হ'ল যোগগুৰু ৰামদেৱ\nচিকিৎসকসকলক "পৃথিৱীত ঈশ্বৰৰ দূত"\nভক্তসকলৰ বাবে দুঃখবৰ: এইবাৰো অনুষ্ঠিত নহ'ব কামাখ্যা দেৱালয়ৰ অম্বুবাচী মেলা\nনীলাচল পাহাৰৰ ওপৰত অৱস্থিত, কামাখ্যা দেৱালয় দেশৰ ৫১ টা শক্তিপীঠৰ ভিতৰত এটা অন্যতম মন্দিৰ\nমহানগৰীৰ যান-বাহন ব্যৱসায়ীৰ বিৰুদ্ধে চি বি আইৰ ১৬৮ কোটি টকাৰ বেংক জালিয়াতিৰ গোচৰ\nভাৰতীয় উদ্যোগীক বিকাশ বেংকৰ (Industrial Development Bank of India) এটা অভিযোগৰ ওপৰত ভিত্তি কৰি চি বি আই য়ে এই গোচৰটো পঞ্জীয়ন কৰিছে।\nআইএমএৰ মুকলি বিতৰ্কলৈ আহ্বান বাবা ৰামদেৱক,ধৰি দিয়া হৈছে চৰ্ত\nতাৰিখ আৰু সময় নিৰ্ধাৰণ কৰাৰ দায়িত্ব আপোনাৰ, অৱশ্যে স্থান নিৰ্ণয় কৰিম আমি।\nমোক গ্ৰেপ্তাৰ কৰাৰ সাহস তেওঁলোকৰ দেউতাকৰো নাই - বাবা ৰামদেৱ\nৰামদেৱৰ স্পষ্ট কথা এইবোৰ ট্রেণ্ড চলাই একো লাভ নাই,তেওঁক কোনেও একো কৰিব নোৱাৰে ।\nৰামদেৱৰ বিৰুদ্ধে ১০০০ কোটি টকাৰ মানহানিৰ গোচৰ\nপতঞ্জলি" ৰ সামগ্রী সমূহ বিক্ৰী কৰাৰ স্বাৰ্থত এনে যুক্তি বিহীন বাক্য প্ৰদান কৰাটো অনুচিত\nAll Rights Reserved 2021 © The Janambhumi | Total visits : 47160880


নতুন জন্ম হোৱা খ্ৰীষ্টীয়ান মানে কি বুজায়?\nনতুন জন্ম হোৱা খ্ৰীষ্টীয়ান মানে কি বুজায়? বাইবেলত এই প্ৰশ্নৰ উত্তৰ দিয়া উৎকৃষ্ট অংশ হৈছে যোহন ৩:১-২১। প্ৰভু যীচু খ্ৰীষ্টই ফৰীচীবিলাকৰ এজন প্ৰধান আৰু মহাসভাৰ(যিহুদীসকলৰ শাসনৰ সভা) সদস্য নীকদীমৰ লগত কথা পাতিছে। নীকদীম ৰাতি যীচুৰ ওচৰলৈ কিছুমান প্ৰশ্ন লৈ আহিছিল।\nযীচুৱে নীকদীমৰ সৈতে কথা পাতি থাকোঁতে, তেওঁ কৈছিল, “মই তোমাক অতি স্বৰূপকৈ কওঁ, নতুনকৈ জন্ম নপালে কোনেও ঈশ্বৰৰ দেখা পাব নোৱাৰে।’ নীকদীমে তেওঁক কলে, ‘মানুহ বুঢ়া হ’লে কেনেকৈ তেওঁৰ জন্ম হ’ব পাৰে?’ যীচুৱে উত্তৰ দিলে, ‘মই তোমাক অতি স্বৰূপকৈ কওঁ, জল আৰু আত্মাৰ পৰা জন্ম নপালে, কোনেও ঈশ্বৰৰ ৰাজ্যত সোমাব নোৱাৰে। সাংসৰ পৰা যি জন্মে, সি মাংস; আৰু আত্মাৰ পৰা যি জন্মে, সি আত্মাই। নতুনকৈ তোমালোকৰ জন্ম হ’ব লাগে, মই যে তোমাক এই কথা ক’লো, ইয়াত বিস্ময় নামানিবা”(যোহন ৩:৩-৭)।\nবাক্যাংশ “নতুন জন্ম” আক্ষৰিক অৰ্থত “ওপৰৰ পৰা জন্ম হোৱা।” নীকদীমৰ প্ৰকৃত প্ৰয়োজন আছিল। তেওঁৰ অন্তৰৰ পৰিৱৰ্তনৰ প্ৰয়োজন আছিল- এটা আধ্যাত্মিক পৰিৱৰ্তন। নতুন জন্ম, ওপৰৰ পৰা জন্ম হোৱা, এটা ঈশ্বৰৰ কাৰ্য যাৰ দ্বাৰা বিশ্বাস কৰা জনলৈ অনন্ত জীৱন প্ৰদান কৰা হয়(২ কৰিন্থীয়া ৫:১৭; তীত ৩:৫; ১ পিতৰ ১:৩; ১ যোহন ২:২৯;৩:৯;৪:৭;৫:১-৪)। যোহন ১:১২ত ইংগিত দিছে যে যীচুক বিশ্বাস কৰাৰ যোগে “নতুন জন্ম”হৈ ”ঈশ্বৰৰ সন্তান হোৱাৰ” ধাৰণা দিছে।\nযুক্তিসহ প্ৰশ্নটো হয়, “কিয় এজন মানুহৰ নতুন জন্ম হোৱাৰ প্ৰয়োজন?” পাঁচনি পৌলে ইফিচীয়া ২:১ত কৈছে, “আৰু যেতিয়া তোমালোক তোমালোকৰ অপৰাধ আৰু পাপবোৰত মৰি আছিলা, তেতিয়া তোমালোকক ঈশ্বৰে জীয়ালে।” ৰোমীয়াসকলৈ তেওঁ লিখিছিল, “কিয়নো একো প্ৰভেদ নাই; কাৰণ সকলোৱে পাপ কৰিলে আৰু ঈশ্বৰৰ মহিমাৰ পৰা বঞ্চিত হ’ল”(ৰোমীয়া ৩:২৩)। পাপীসকল আধ্যাত্মিকভাৱে “মৰা”; যেতিয়া খ্ৰীষ্টত বিশ্বাসৰ যোগে তেওঁলোকে আধ্যাত্মিক জীৱন পায়, বাইবেলে তাক এক নতুন জন্মৰ দৰে বুলিছে। কেৱল যিসকলৰ নতুন জন্ম হ’ল তেওঁলোকৰ পাপবিলাক ক্ষমা দিয়া হ’ল আৰু ঈশ্বৰৰ লগত সম্বন্ধ থাকে।\nসেইটো কেনেকৈ হ’ব পাৰে? ইফিচীয়া ২:৮-৯ত কৈছে, “কিয়নো অনুগ্ৰহেৰেহে বিশ্বাসৰ দ্বাৰাই তোমালোকে পৰিত্ৰাণ পালা; আৰু সেয়ে তোমালোকৰ পৰা নহয়; ঈশ্বৰৰহে দান। কোনেও যেন শ্লাঘা কৰিব নোৱাৰে, এই নিমিত্তে সেয়ে কৰ্মৰ পৰাও নহয়।” যেতিয়া এজনে পৰিত্ৰাণ পায়, তেওঁৰ নতুন জন্ম হ’ল, আধ্যাত্মিকভাৱে নতুন হ’ল আৰু নতুন জন্মৰ ক্ষমতাৰ দ্বাৰা এতিয়া ঈশ্বৰৰ সন্তান হ’ল। যিজনে পাপৰ বেচস্বৰূপে ক্ৰুচত মৃত্যুবৰণ কৰিলে সেই যীচু খ্ৰীষ্টত বিশ্বাস কৰাটোৱেই নতুন জন্ম হোৱাৰ উপায়।” “এতেকে কোনো যদি খ্ৰীষ্টত আছে, তেন্তে তেওঁ নতুন সৃষ্টি; পুৰণিবোৰ লুপ্ত হ’ল; চোৱা, নতুন হ’ল!”(২ কৰিন্থীয়া ৫:১৭)।\nযদি আপুনি প্ৰভু যীচু খ্ৰীষ্টক কেতিয়াও ত্ৰাণকৰ্তাহিচাপে বিশ্বাস কৰা নাই, তেন্তে আপুনি পবিত্ৰ আত্মাৰ অনুপ্ৰেৰণাৰে আপোনাৰ অন্তৰত তেওঁ কথা কোৱাটো বিবেচনা কৰিবনে? আপুনি মনপালটনৰ প্ৰাৰ্থনা কৰিব নে, তেতিয়া খ্ৰীষ্টত নতুন সৃষ্টি হ’ব? “তথাপি যিমান মানুহে তেওঁক গ্ৰহণ কৰিলে, অৰ্থাৎ তেওঁৰ নামত বিশ্বাস কৰিলে, সেই সকলোকে ঈশ্বৰৰ সন্তান হ’বলৈ তেওঁ ক্ষমতা দিলে। তেওঁলোকে তেজৰ পৰা, ব মাংসৰ ইচ্ছাৰ পৰা, বা মানুহৰ ইচ্ছাৰ পৰা জন্ম পালে, এনে নহয়, কিন্তু ঈশ্বৰৰ পৰাহে পালে”(যোহন ১১২-১৩)।\nযদি আপুনি যীচু খ্ৰীষ্টক আপোনাৰ ব্যক্তিগত ত্ৰাণকৰ্তাহিচাপে গ্ৰহণ কৰিব বিচাৰে আৰু নতুন জন্ম হ’ব বিচাৰে, তেন্তে এইয়া এটা প্ৰাথনাৰ উদাহৰণ। মনত ৰাখিব যে এই প্ৰাৰ্থনা বা আন যিকোনো প্ৰাৰ্থনা কৰিলেই আপুনি পৰিত্ৰাণ নাপায়। কেৱল যীচুক বিশ্বাস কৰিহে আপুনি পাপৰ পৰা পৰিত্ৰাণ পাব। এই প্ৰাৰ্থনা কেৱল আপোনাৰ বিশ্বাস ঈশ্বৰক জনোৱাৰ এটা উপায় আৰু তেওঁক ধন্যবাদ দিয়ক আপোনাৰ পৰিত্ৰাণৰ বাবে। “ঈশ্বৰ, মই জানো যে আপোনাৰ বিৰুদ্ধে মই পাপ কৰিলো আৰু শাস্তি পোৱাৰ যোগ্য। কিন্তু যীচুৱে মই পাবলগীয়া শাস্তি ল’লে যাতে তেওঁক বিশ্বাস কৰা যোগেদি মই ক্ষমা পাওঁ। পৰিত্ৰাণৰ বাবে মই আপোনাত বিশ্বাস স্থাপন কৰিছোঁ। আপোনাৰ আচৰিত অনুগ্ৰহ আৰু ক্ষমাৰ বাবে ধন্যবাদ- অনন্ত জীৱনৰ দান! আমেন!”


সম্পৰ্ক আৰু শান্তিৰ পথছোৱা -জয়ন্ত কুমাৰ ডেকা - সাহিত্য ডট অৰ্গ\n“দৰাচলতে , মই ভাৱো মানুহৰ গাত অতিবাদী চৰিত্ৰ সৃষ্টি কৰাত আমাৰ দেশখনৰ বিপজ্জনক ভূমিকা আছে | মই ভাৱো – শ শ বছৰ ধৰি চলি অহা প্ৰব্ৰজনৰ বাবে ভাৰতীয় মানুহে অপাৰ কষ্ট ভোগ কৰিছে আৰু সমৃদ্ধওঁ হৈছে | ভিন্ ভিন্ শাসনকৰ্তাৰ প্ৰতি আনুগত্যই আমাৰ একক ৰাজ-অনুগত্য নিষ্প্ৰভ কৰি দিছে | তাৰ পৰিবৰ্তে , একে সময়তে দয়ালু আৰু নিষ্ঠুৰ , সংবেদনশীল আৰু নিস্পৃহ বা কাঠচিতীয়া ,গম্ভীৰ আৰু চঞ্চল হোৱাৰ এক অসাধাৰণ শক্তি হৈছে আমাৰ | অভিজ্ঞ চকু নহ’লে , দেখাত আমাক ৰঙীন ছবিৰ দৰে লাগিব পাৰে | আৰু সমালোচনাৰ দৃষ্টিত , আমি আমাৰ বিভিন্ন গৰাকীৰ নিকৃষ্ট অনুকৰণহে | ”\n– এ.পি.জে. আব্দুল কালাম\nকালামদেবৰ কথাখিনি এইবাবেই উল্লেখ কৰি লৈছো যে আমাৰ দেশৰ মানুহৰ যিকোনো বিষয় এটাকে ৰাজহুৱা আড্ডাত এটা , ফেচবুকত আন এটা …বন্ধুৰ লগত আৰু আন কিবা এটা কোৱাৰ প্ৰবনতা আন সমাজতকৈ বহু বেছি | সকলোকে সন্তুষ্ট কৰাৰ দূৰ্বাৰ হেপাহে (?) নে নিজকে সকলো স্তৰৰ পৰাই দোষমুক্ত কৰাৰ স্বাৰ্থ সেইয়া সচাঁই এক ৰহস্য ……\nআহিছো মূল কথালৈ | ৪৯৭ আইনখনক বাতিল কৰাক লৈ হৈ-হাল্লা কৰাৰ যুক্তি অলপো নাই | বৃটিছে বনোৱা আইন হে আছিল সেইখন | বেদ-পুৰাণৰ দিশেৰে চালে এইয়া আগৰে পৰাই গ্ৰহনযোগ্য আছিল | মহাভাৰত-ৰামায়ণৰ কাহানী উপকাহিনীত ভৰপুৰ হৈ পৰি আছে এনেবোৰ বিষয় | সৰুকালৰে পৰা আমি সকলোৱে সাধু-গল্পত আদিতো পঢ়িলো ” এজন সদাগৰৰ সাতগৰাকী ঘৈনীয়েক আছিল “…, ” এজন ৰজাৰ ৫ গৰাকী পত্নি আছিল ” আদি ঘটনা সমূহেই | এগৰাকী পত্নি থকা সাধুবোৰত গিৰীয়েক সদায় দুখীয়া বুঢ়াই আছিল |\nবৃটিছ সকলে ভাৰতীয় সংস্কৃতি কিমান অধ্যয়ন কৰি এই আইনখন নিৰ্মান কৰিছিল সেইয়া সদায়ে সন্দেহৰ আৱৰ্তত | মোৰ ধাৰণাত কেৱল ধৰ্ম ,ঘৰ-পৰিয়াল , জাত-পাত আদিত ব্যস্ত ৰখোৱাৰ প্ৰতিটো প্ৰক্ৰিয়াকৈ তেওঁলোকে ছলে-বলে আমাৰ ওপৰত প্ৰয়োগ কৰিছিল | যাৰ ফলতে সমগ্ৰ দেশ গোলামীৰ গ্ৰাসত পৰিল | ভাৰতীয় সংস্কৃতিৰ বৰ্তমানত আমি দেখা স্তৰ খিনি ৰূপান্তৰৰ প্ৰক্ৰিয়াৰে হোৱাৰ ফলাফলখিনিহে | য’ত পুৰুষতন্ত্ৰৰ প্ৰভাৱৰ লগতে আব্দুল কালামদেবে উল্লেখ কৰা কথাখিনিৰ প্ৰভাব বহু বেছি | প্ৰকৃত ভাৰতীয় সংস্কৃতিৰ ওপৰত ধুলি-বালি পৰা বহু যুগে হ’ল | যি এচামৰ স্বাৰ্থৰ বাবেই চাফা কৰা হোৱা নাই বা নহ’ল |\nসমস্যা বিবাহ বহিৰ্ভূত সম্পৰ্কক লৈ নহয় , মূল সমস্যাটো হৈছে ‘ হ’বলৈ কিয় পাই !’ তাক বিবেচনা নকৰাটোহে | আৰু যদি হয় সদায়ে ই এক অপৰাধে নে ? ভাৰতীয় সমাজত এটা সময়ৰ পৰা বিবাহ কেৱল যৌনজীৱন আৰু বংশৰক্ষাৰ ( সম্পৰ্কৰ ফলত সন্তান জন্ম দিয়া আৰু বংশ ৰক্ষাৰ ধাৰণা দুটা পৃথক বিষয় ) বাবেই কৰিব লাগে বুলিও যে এটা নিকৃষ্ট ধাৰণা প্ৰচলিত …. ; এই কথাক লৈ কেইজন সচেতন ?? দ্বিতীয় কথা ; দুজন ব্যক্তিৰ মনৰ মিলনেৰেহে সম্পৰ্কৰ পাতনি হোৱা উচিত | এই সত্য প্ৰতিজন শিক্ষিত-অশিক্ষিত ব্যক্তিয়ে জীৱনৰ এটা স্তৰত প্ৰকৃতিৰ পৰা শিকিয়ে যায় | কিন্তু আমাৰ সমাজত ধৰ্ম-জাত-পাত-ষ্টেচাছ-কুণ্ডলী আদিৰেহে সম্পৰ্কৰ পাতনি হয় | ব্যক্তি দুজনৰ মনৰ আগ্ৰহ বহু সময়ত সেয়ে উপেক্ষিতই হৈ ৰয় | সেয়ে যেতিয়াই মনৰ সংযম ক্ষমতাই শেষ স্তৰ পাই প্ৰকৃতিৰ প্ৰভাৱত পৰম্পৰা পৰাজিত হৈ পলাই যায় | ক্ষমা কৰিব পলাই নাযায় | প্ৰদৰ্শন এটা হৈ ৰয় …..\nকিন্তু সমাজৰ ভয়তে ( শ্ৰদ্ধাত নহয় ) পৰম্পৰাৰ প্ৰদৰ্শন আৰু মনৰ ইচ্ছাকো স্থাপনৰ খেলখন নিয়াৰিকৈ চলাই যোৱাত আমি ভাৰতীয় সকল পাকৈত হৈ উঠিছো | পাৰদৰ্শিতা আৰু প্ৰদৰ্শনৰ ভিতৰত প্ৰদৰ্শনৰ গ্ৰহনযোগ্যতা আমাৰ সমাজত বহু বেছি | সেইয়া সামাজিক সন্মান লাভৰ ক্ষেত্ৰতে হওঁক বা মাংগলিক (?) কাৰ্যতে | পাকৈতসকলে এই প্ৰদৰ্শনৰ সুত্ৰত ( পাৰদৰ্শিতাত নহয় ) নিজকে সুন্দৰভাবে উপস্থাপন কৰিবলৈ সদায়ে সক্ষম | কিন্তু যিসকল পাকৈত নহয় তেওঁলোকৰ ?? মনৰ অনিচ্ছাৰে প্ৰদৰ্শনৰ আনুষ্ঠানিকতাৰ বাবে তেওঁলোকক মানসিক অৱস্থা চূড়ান্ত যন্ত্ৰণাদায়ক অৱস্থাত থাকে | এই খেলখনত বলি হৈ আছিল প্ৰধানতঃ মহিলাসকল আৰু একাংশ পুৰুষ | পাকৈত সকলৰ বাবে এই আইনখন থকা বা নথকা একেই কথা | কিন্তু যিসকল পাকৈত নহয় তেওঁলোকৰ জীৱন দূৰ্বিষহ হৈ পৰে |\nবিবাহে জীৱনত সুখৰ চাৰ্টিফিকেট কাহানিও দিয়া নাছিল , ভৱিষ্যতেও নিদিয়ে | বিবাহ এটা মাধ্যম হে | জীৱনৰ যাত্ৰাত এজনক বাচি লোৱাৰ | সেই সংগীজনৰ ব্যৱহাৰ , মনৰ মিলন তথা সহযোগিতাই হে সুখ-শান্তিৰ পথ নিৰ্মান কৰে | এই মাধ্যমেৰে বাচি লওঁতে একাংশৰ ভুল হোৱাটো একেবাৰে স্বাভাবিক কথা | আমাৰ ইয়াত সম্পৰ্কৰ কাৰক সমূহ কুণ্ডলী,জাত-পাত,ধৰ্ম আদিহে | সেইয়ে ভুলৰ লগত জীৱন নিৰ্বাহ কৰাতকৈ ভুলৰ শুধৰনি খুবেই প্ৰয়োজনীয় | বিবাহৰ আগৰ সম্পৰ্কবোৰ যদি গ্ৰহনযোগ্য ; ভুল বুলি ক্ষমা কৰাৰ যোগ্য , বিবাহৰ পাছৰ খিনি সম্পূৰ্ণকৈয়ে অপৰাধ নে ? | “বিবাহ” শব্দটোৰ লগতে “ডিভোৰ্চ” নামৰ এটা শব্দও যে জড়িত এইয়া নজনাৰ ফলতে বহুতৰে জীৱন দুৰ্বিসহ হৈ পৰে |বিবাহ বিষয়ত ফেচবুকত বা ৰাজহুৱাকৈ যিয়ে যি লিখি নাথাকক বা কৈ নাথাকক প্ৰতিজন ব্যক্তিয়েই নিৰ্জনতাত নিজকে সত্যবোৰ কি ধৰনে কৈ থাকে সেয়া চাগে লিখাৰ প্ৰয়োজন নাই |\nআইনখনে পৰকীয়া প্ৰেম অথবা সম্পৰ্কক বৈধ বুলি কোৱা নাই | আনৰ স্ত্ৰীৰ লগত সম্পৰ্ক স্থাপন হোৱাৰ পাছত কেৱল অভিযোগৰ ভিত্তিতে জেল হ’ব পৰা পুৰুষখিনিক এটা সকাহ দিয়ালে | আৰু নাৰীগৰাকীৰ ভাষ্যকো গুৰত্ব প্ৰদান কৰাৰ পথ এটা খুলিলে | গোপনীয়তা ৰক্ষা এটা স্তৰলৈহে ভাল … কিন্তু সম্পৰ্কৰ গোপনীয়তা শেষলৈ ভয়াবহে হয় | সমাজত ইয়াৰ প্ৰভাৱ slow poison ৰ দৰে | পৰম্পৰাৰ গতিতকৈ প্ৰকৃতিৰ গতি ক্ষীপ্ৰ নহ’ব পাৰে কিন্তু প্ৰহাৰ বহু তীব্ৰ হয় | সেয়ে বিবেচনা নকৰাকৈ চিধাই অপৰাধ বুলি স্বীকৃতি দিয়াতকৈ ‘হ’বলৈ কিয় পালে?’ আৰু ‘প্ৰদৰ্শন আৰু মনৰ সত্যৰ কোনটোৰ লগত আগুৱাই যোৱা উচিত ?’ এই দুটা দিশ ভাবিবলৈ সুবিধা দিলে | আৰু উচিত যি তাক কৰাৰ সুযোগ দিলে ।\nআইন-কানুন যিমানেই সৃষ্টি নকৰক ..; জীৱনৰ ওপৰত যিদৰে কোনো ব্যাখ্যাই নচলে , ঠিক তেনেদৰে এই পৃথিবীত পুৰুষ নাৰীৰ সম্পৰ্কৰ ওপৰতো কোনো প্ৰতিষ্ঠিত গ্ৰহনযোগ্য সুত্ৰ নাই |\nআৰু অনুগ্ৰহ কৰি ভাৰতীয় সংস্কৃতি কেনেকুৱা তাৰ ব্যাখ্যা ওপৰোৱাকৈ দিব নাযাব | আপুনি মই ভৱাতকৈ ভাৰতীয় সংস্কৃতি বহুত বিশাল আৰু গ্ৰহনযোগ্য | “বসুদৈব কুটুম্বকম” দৰে শ্ৰেষ্ঠ আৰু উদাৰ মানসিকতা ভাৰতীয় সংস্কৃতিৰে বিশ্বলৈ অৱদান | “সৰ্বে ভৱন্তু সুখীনা ; সৰ্বে সন্তু নিৰাময়া” কেৱল আওৰাবলৈ নহয় ….ইয়াৰ গভীৰতাও ভাৰতীয় দৰ্শনেই বিশ্বৰ আগত দাঙি ধৰিছে |\n← মাতৃ চৰিত —– হেমকান্ত বৰা\nন-হন্যতে –জোনমণি দাস →


আফগানিস্তানলৈ ভাৰতীয় সমৰ্থকৰ কাকূতি বাণীঃকি আছে কোহলীৰ ভাগ্যদশাত? -\nHomeক্ৰীড়াআফগানিস্তানলৈ ভাৰতীয় সমৰ্থকৰ কাকূতি বাণীঃকি আছে কোহলীৰ ভাগ্যদশাত?\nআফগানিস্তানলৈ ভাৰতীয় সমৰ্থকৰ কাকূতি বাণীঃকি আছে কোহলীৰ ভাগ্যদশাত?\nনতুন দিল্লীঃ আজি নিউজিলেণ্ড-আফগানিস্তানৰ মাজত নিৰ্ণায়ক যুঁজ। টি-২০ বিশ্বকাপৰ গ্ৰুপ-২ৰ ছেমিফাইনেলত স্থান নিশ্চিত কৰাৰ মানসেৰে সমুখ-সমৰত অৱতীৰ্ণ হ’ব দুয়োটা দল। পাকিস্তানে ইতিমধ্যে ছেফ জ’নত আছে। আজিৰ খেলখনত কোন হ’ব বিজয়ী তাকে লৈ উত্‍কন্ঠাৰ সীমা নাই। উত্‍কন্ঠা বৃদ্ধি কৰিছে ভাৰতীয় দলে। স্কটলেণ্ডক বৃহত্ ব্যৱধানত হৰুৱাৰ পাছত আশা সজীৱ হৈ উঠিছে ভাৰতৰ। অৱশ্যে, উন্নত ৰান ৰেট আদায় কৰিলেও শংকা আঁতৰা নাই ভাৰতীয় দলৰ। আজি নিৰ্ণায়ক খেলখনৰ ফলাফলৰ ওপৰতহে নিৰ্ভৰ কৰিব ভাৰতৰ ভাগ্যদশা। আফগানিস্তানে নিউজিলেণ্ডক হৰুৱাব পাৰিলেই ছেমিফাইনেলত প্ৰৱেশৰ বাট খোল খাব ভাৰতৰ। ভাৰতীয় সমৰ্থকসকলেও বিচাৰিছে আফগানিস্তানৰ বিজয়। আফগানিস্তান ব’ৰ্ড তথা ক্ৰিকেটাৰ সকলক টুইটাৰত শুভেচ্ছাৰে উপচাই দিছে ভাৰতীয় সমৰ্থকে। আজিৰ খেলখনত যিকোনো প্ৰকাৰে নিউজিলেণ্ডক পৰাস্ত কৰাৰ কাকূতি বাণী ভাৰতীয় সমৰ্থকৰ।\nৰছিদ খান, মহম্মদ নবীৰ ওপৰতেই নিৰ্ভৰ কৰিছে ভাৰতৰ ভৱিষ্যত! লাখ লাখ ভাৰতীয় অনুৰাগী আৰু কোহলী বাহিনীয়ে আফগানিস্তানৰ বিজয়ৰ বাবে প্ৰাৰ্থনা কৰাতো আচৰিত যেন লাগিলেও সম্প্ৰতি টি-২০ বিশ্বকাপত সেয়াই হৈ আছে। ইয়াৰ কাৰণো সকলোৰে অৱগত। কেন উইলিয়ামছনৰ বিৰুদ্ধে ৰছিদ খানে শেষ হাঁহি মাৰিলেহে ভাৰতে টি-২০ বিশ্বকাপৰ ছেমি ফাইনেললৈ অগ্ৰসৰ হোৱাৰ সুযোগ পাব। আৰু যদি নিউজিলেণ্ডে আফগানিস্তানক পৰাস্ত কৰে তেন্তে কি হ’ব? ৰবীন্দ্ৰ জাদেজাই এখন সংবাদমেলত এই বিষয়ে ইতিমধ্যে সদৰী কৰিছে। ভাৰতীয় অলৰাউণ্ডাৰ গৰাকীয়ে কয়, ‘তেতিয়া আমি টালি-টোপোলা বান্ধি ঘৰলৈ যাম।’ এনে কথা-বতৰা চলি থাকোতেই আফগানিস্তানৰ বেটছমেন হাছমাতুল্লাহ শ্বাহিদীক ভিডিঅ’ কলৰ জৰিয়তে খেলখনত তেওঁলোকৰ স্থিতিৰ বিষয়ে সোধা হৈছিল। প্ৰবীণ আফগান ক্ৰিকেটাৰজনে আইচিচিৰ সংবাদমেলত উপস্থিত আছিল। তেওঁ কয়, ‘আফগানিস্তানে এই খেলখন ভাৰতৰ বাবে নহয়, নিজৰ বাবে খেলিব। আমি কেৱল আমাৰ কথা ভাবিছো। কোনে ক’ত আছে তাক আমি গুৰুত্ব দিয়া নাই। আমাৰ লক্ষ্য হৈছে ছেমিফাইনেলত উপনীত হোৱা। আৰু সেই লক্ষ্যৰ সৈতে, আমি খেলপথাৰলৈ যাম।এই সুযোগ হেৰুৱাব নোৱাৰি।’\nPrevious articleঅপহৃত হৈছিল আৰিয়ান! সমীৰৰ ‘প্ৰাইভেট আৰ্মী’-এ কৰিছিল অপহৰণ,আঁৰত কোন এই মোহিত কাম্বোজ?\nNext articleভাৰতীয় দল এতিয়া অতীত! হৰেক ৰকমৰ অফাৰ আহিছে শাস্ত্ৰীলৈ…\nঅসমৰ ক্ৰীড়া উত্তৰণৰ বাবে ১০০০ কোটি টকা ঘোষণা…


সুখ-দুখৰ বতৰাঃ ২৭নৱেম্বৰ - অসমীয়াৰ সুখ-দুখ\nHome goodnews ভাল খবৰ সুখ-দুখৰ বতৰাঃ ২৭নৱেম্বৰ\nxukhdukh.com November 27, 2015 goodnews, ভাল খবৰ,\n১. উত্তৰ-পূৱ সীমান্ত ৰে’লৱেই যাত্ৰীৰ সুৰক্ষা নিশ্চিত কৰিবলৈ শুল্কবিহীন হেল্পলাইন ১৮২ৰ সেৱা আগবঢ়াইছে। ৰে’লৱে পুলিচ বাহিনীক যিকোনো সুৰক্ষাজনিত অসুবিধাৰ বিষয়ে এই নম্বৰলৈ ফোন কৰিলে ততালিকে ব্যৱস্থা গ্ৰহণ কৰা হব বুলিও জানিব পৰা গৈছে।\n২. কালি অসম সাহিত্য সভাৰ প্ৰথমগৰাকী সভাপতি পদ্মনাথ গোহাঞিবৰুৱাৰ ১৪৪ সংখ্যক ওপজা দিন উপলক্ষে তেজপুৰত কেইবাটাও সংগঠনে অনুষ্ঠানৰ আয়োজন কৰি শ্ৰদ্ধাঞ্জলি জ্ঞাপন কৰে। তেজপুৰ সাহিত্য সভা, অসমীয়া ক্লাৱ, বাণ থিয়েটাৰ আদিতো জন্মদিনৰ কাৰ্যসূচী পালন কৰা হয়।\n৩. ডিব্ৰুগড় গ্ৰন্থমেলাত এক মনোজ্ঞ কবি সন্মিলনৰ পাছতে কৌস্তুভ প্ৰকাশনৰ তিনিখনকৈ গ্ৰন্থ উন্মোচন কৰা হয়। মঞ্জু দেৱী ভাগৱতীৰ ‘ভাৰতীয় শাস্ত্ৰীয় সংগীতৰ তৃতীয় ধাৰা’, মৌচুমী দত্তৰ কবিতা পুথি ‘বুকুৰ ভিতৰে-বাহিৰে হেঁপাহৰ ৰঙচুৱা’, অধ্যাপক বীৰেন বৰুৱাৰ ত্ৰিভাষিক কাব্যগ্ৰন্থ ‘নামি আহে লাহে লাহে হালধীয়া বৰষুণ’ও উন্মোচিত হয়। এই বৰ্ষত কৌস্তুভ প্ৰকাশনে এই গ্ৰন্থমেলাতে ১২খনকৈ গ্ৰন্থ উন্মোচন কৰিছে। ২৫ নৱেম্বৰৰ দিনা বিশিষ্ট সাংবাদিক বেদব্ৰত বৰাৰ গ্ৰন্থ ‘দেওবৰীয়া ডায়েৰী’ উন্মোচন কৰে স্বনামধন্য ঔপন্যাসিক পূৰৱী বৰমুদৈয়ে।\n৪. সাম্প্ৰদায়িকতাৰ বিৰুদ্ধে আৰু জনগণৰ মৌলিক সমস্যাৰ সমাধানৰ দাবীত বিশাল পদযাত্ৰা কৰি দিছপুৰ অভিমুখে আহি থকা কৃষক মুক্তি সংগ্ৰাম সমিতিৰ অংশগ্ৰহণকাৰী সকলৰ সৈতে আলোচনাত বহিব ৰাজ্য চৰকাৰ। বিভিন্ন দাবী সমূহৰ সংশ্লিষ্ট দাবী সমূহৰ বিষয়ত মন্ত্ৰীগোটৰ সৈতে আজি দিনৰ ১১বজাৰ পৰা অনুষ্ঠিত হৈছে।\n৫. দিল্লীত থকা উত্তৰ-পূৰ ছাত্ৰী-ছাত্ৰী তথা নাগৰিক সমাজৰ বাবে ‘ৱান টাচ্চ ৰেছপঞ্চ’ নামৰ এটা সুৰক্ষা আৰু সাহাৰ্য সেৱা দিল্লীত আৰম্ভ কৰা হৈছে। মোবাইলৰ এই এপযোগে জৰুৰী বাৰ্তা প্ৰেৰণ কৰাও সম্ভৱপৰ হব বুলি জানিব পৰা গৈছে।\n৬. কেনিয়া ভ্ৰমণৰত পোপ ফ্ৰেন্সিছে বিশ্ব শান্তিৰ বাবে খ্ৰীষ্টান আৰু মুছলমান সকলৰ মাজত আলোচনাত বহাটো জৰুৰী হৈ পৰিছে বুলি মন্তব্য কৰিছে। তেখেতে নাইৰোবিত ৰাষ্ট্ৰ-সংঘৰ আঞ্চলিক মুখ্য কাৰ্যালয়ত পাৰিপাৰ্শ্বিক বিষয়তো বক্তৃতা প্ৰদান কৰে।\n৭. দুলীয়াজানৰ কঠীয়া মাইম এণ্ড ড্ৰামা একাডেমীৰ উদ্যোগত যোৱা ১৬নৱেম্বৰৰ পৰা অনুষ্ঠিত দিলীপ ভট্টাচাৰ্য সোঁৱৰণী সদৌ অসম পূৰ্ণাংগ নাট প্ৰতিযোগিতাত শ্ৰেষ্ঠ দলৰ সন্মান লাভ কৰে অসম নাট্য সন্মিলনৰ মধ্য বৰপেটা শাখাৰ ‘মমতাৰ চিঠি’ নামৰ নাটখনে। বিজয়ীদলটোক ৪০হাজাৰ টকাৰ প্ৰাইজমানী প্ৰদান কৰা হয়।\n৮. মৰাণৰ তাই অধ্যয়ন আৰু গৱেষণা প্ৰতিষ্ঠানৰ বিদ্যায়তনিক পৰিষদৰ উদ্যোগত আয়োজিত ত্ৰয়োদশ বাৰ্ষিক ডঃ লীলা গগৈ স্মাৰক বক্তৃতানুষ্ঠানত মুখ্য বক্তা ৰূপে অংশ লয় ভাষাবিদ ডঃ উপেন ৰাভা হাকাচামে। অসমীয়া ভাষাৰ গঠনত লোকভাষাৰ অৰিহনা অপৰিসীম বুলিও তেখেতে ভাষণত উল্লেখ কৰে।\n৯. গোপন কোডিঙৰ সহায়ত সুৰক্ষিত কৰি ৰখা সন্ত্ৰাসবাদী সংগঠন আইছিছৰ বেৱচাইট এননিমাছ গ্ৰুপৰ হেকাৰ সকলে বিকল কৰিবলৈ সক্ষম হয় বুলি জানিব পৰা গৈছে। সেই বেৱচাইটৰ ঠাইত এতিয়া দৰৱ বিক্ৰীৰ সেৱাহে উপলদ্ধ কৰা বুলিও জানিব পৰা গৈছে।\n১০. ১৫গৰাকী হিন্দু লোকৰ আদালতৰ জৰিমনা ৫০হাজাৰকৈ টকা জমা কৰি জেলৰ পৰা উলিয়াই আনিলে ৰায়বেৰেলীৰ মুছলিম লোক সকলে। এই সম্প্ৰীতিৰ বাৰ্তাই লাভ কৰিলে ৰাষ্ট্ৰীয় বাতৰি কাকতৰ সংবাদ শিৰোনামাও।


Job3| AsmULB | STEP | পাছে ইয়োবে মুখ মেলি তেওঁৰ জন্ম-দিনক শাও দিলে।\n1পাছে ইয়োবে মুখ মেলি তেওঁৰ জন্ম-দিনক শাও দিলে। 2ইয়োবে মাত লগাই কলে, 3যি দিনা মোৰ জন্ম হৈছিল সেই দিন বিনষ্ট হওক, আৰু পুত্ৰ-সন্তান গৰ্ভত স্থিতি হল বুলি কোৱা ৰাতি বিনষ্ট হওক।\n4সেই দিন অন্ধকাৰময় হওক; ঈশ্বৰে ওপৰৰ পৰা তললৈ দৃষ্টি নকৰক, আৰু দীপ্তি তাৰ ওপৰত প্ৰকাশিত নহওক 5অন্ধকাৰ আৰু মৃত্যুচ্ছায়াই তাক নিজৰ বুলি গ্ৰহণ কৰক; মেঘে তাক ঢাকি ধৰক; দিনক আন্ধাৰ কৰোতা সকলোৱে তাৰ ভয় জন্মাওক।\n6সেই ৰাতিক ঘোৰ অন্ধকাৰে ধৰক। বছৰৰ দিনবোৰৰ মাজত সি আনন্দ নকৰক, আৰু মাহৰ লেখতো নপৰক। 7চোৱা, সেই ৰাতি সন্ধ্যা হওক, তাত কোনো আনন্দ-ধ্বনি নহওক।\n8দিনক শাও দিওঁতাবোৰ তাক শাও দিয়ক; বাহুক উচটাবলৈ নিপুণ লোকবিলাকে তাক শাও দিয়ক। 9তাৰ প্ৰভাতৰ তৰাবোৰ আন্ধাৰময় হওক; সি দীপ্তিলৈ আশা কৰক, কিন্তু নাপাওক; আৰু অৰুণৰ পিৰঠি নাচাওক। 10কিয়নো সি মোৰ মাতৃৰ গৰ্ভৰ দুৱাৰ বন্ধ নকৰিলে, আৰু মোৰ চকুৰ পৰা ক্লেশ ঢাকি নথলে।\n11মই কিয় গৰ্ভতে নমৰিলোঁ? উদৰৰ পৰা বাহিৰ হোৱামাত্ৰে মই কিয় প্ৰাণত্যাগ নকৰিলোঁ? 12কোলাই মোক কিয় ললে? আৰু মই পিয়াহ খাবলৈ স্তনে বা মোক কিয় গ্ৰহণ কৰিলে?\n13কিয়নো সেয়ে নোহোৱা হলে, মই শুই শান্তি পালোহেঁতেন, সেয়ে নোহোৱা হলে, মই নিদ্ৰিত হলোহেঁতেন। 14তেতিয়া, যিবিলাকে নিজৰ নিমিত্তে ধ্বস-স্তান নিৰ্ম্মাণ কৰিছিল এনে ৰজাবিলাকৰ আৰু পৃথিৱীৰ মন্ত্ৰীবিলাকৰ লগত,\n15বা যিবিলাকৰ সুন আছিল, আৰু যিবিলাকে নিজ নিজ ঘৰ ৰূপেৰে পৰিপুৰ্ণ কৰিছিল, এনে অধিপতিবিলাকৰ লগত থাকি মই বিশ্ৰাম পালোঁহেঁতেন, 16বা গুপ্ত গৰ্ভস্ৰাবৰ দৰে মই একো নহলোঁহেঁতেন, পোহৰ দেখিবলৈ নোপোৱা সন্তানৰ দৰে হলোঁহেঁতেন।\n17সেই ঠাইত দুষ্টবোৰে আৰু উপদ্ৰৱ নকৰে; ভাগৰুৱাই তাত জিৰণি পায়। 18কাক বন্ধীয়াবিলাক একেলগে নিৰাপদে থাকে; তেওবিলাকে কাৰ্য্যাধ্যক্ষবিলাকৰ ডাবি-হুকি আৰু নুশুনে। 19তাত সৰু কি বৰ সকলো একে; আৰু বন্ধী তেওঁৰ গৰাকীৰ পৰা মুক্ত হয়।\n20দুৰ্ভগীয়াক কিয় পোহৰ দিয়া যায়? মনত বিষাদ পোৱাবিলাকক কিয় জীয়াই থাকিবলৈ দিয়া হয়? 21তেওঁবিলাকে মৃত্যুলে অপেক্ষা কৰে, কিন্তু সেয়ে নাহে, আৰু গুপ্ত ধনতকৈয়ো তাক বৰকে বিচাৰে; 22তেওঁবিলাকে মৈদাম পাব পাৰিলে, আনন্দৰে উল্লাসিত হয়, আৰু হৰ্ষ কৰে।\n23যাৰ পথ গুপ্ত থাকে, আৰু ঈশ্বৰে যাৰ চাৰিওফালে বেৰা দিলে, এনে মানুহক কিয় পোহৰ দিয়া যায়? 24কিয়নো মই খাবলৈ নৌ পাওঁতেই মোৰ হুমুনিয়াহ .আহে, আৰু মোৰ কেঁতনি পানীৰ ধাৰৰ দৰে ওলাই থাকে।\n25কিয়নো মই যিহকে ভয় কৰোঁ, সেয়ে মোলৈ ঘটে, আৰু যিহলৈ আশঙ্কা কৰোঁ, সেয়ে মোলৈ আহে। মোৰ সুখ নাই, শান্তি নাই, বিশ্ৰামো নাই, কিন্তু দুখহে আহি থাকে।


শংকৰদেৱ-মাধৱদেৱে পৰিৱৰ্তনমুখী চিন্তা আৰু চেতনাৰে সাংস্কৃতিক সমলক সমাজ পৰিৱৰ্তনৰ আহিলালৈ পৰিৱৰ্তিত কৰিছিল।\nঅতি সচেতনভাৱে আৰম্ভ কৰা এই প্ৰক্ৰিয়া দুয়োজনা গুৰুৱে অভিন্নভাৱে সম্পন্ন কৰিছিল।\nনৱ চিন্তা-চেতনাৰে কীৰ্তন, নামঘোষা আদি গ্ৰন্থ, ভাওনা, বৰগীত আদিৰ মাজেৰে সমাজ-জীৱনৰ মংগল আৰু জীৱৰ মুক্তিৰ পথৰ সন্ধান বিচাৰিছিল।\nড০ হীৰেণ গোঁহায়ে ‘শ্ৰীমন্ত শংকৰ আৰু অসমৰ ইতিহাস’ শীৰ্ষক এটি প্ৰৱন্ধত উল্লেখ কৰিছে এনেদৰে- ‘‘তৰ্কাতীত আৰু সৰ্ববাদীসন্মত কথা হ’ল এয়ে যে ভাগৱতী ধৰ্মৰ যোগেদি অসমত এক নতুন আৰু ব্যাপক সামাজিক তথা সাংস্কৃতিক সংগঠন গঢ়ি উঠাত শংকৰদেৱৰ অৱদান মৌলিক আৰু তুলনাহীন।”\nপ্ৰনিধানযোগ্য যে ভাৰতবৰ্ষৰ [উত্তৰ] প্ৰাদেশিক ভাষাত শংকৰদেৱৰ আগতে পূণাংগ নাট লিখাৰ পৰম্পৰা নাই।\nএই ক্ষেত্ৰত শংকৰদেৱ বাটকটীয়া।\nশংকৰদেৱ-মাধৱদেৱে ‘অংকীয়া ভাওনা’ শব্দটো ব্যৱহাৰ কৰা নাছিল।\nএয়া পৰৱৰ্তী সংযোজনহে।\nনিজা প্ৰতিভাৰে শংকৰদেৱে আৰম্ভ কৰা এই নাট্য পৰম্পৰা স্ব-মহিমাৰে মহিমামণ্ডিত।\nআলি হাইদৰে উল্লেখ কৰিছে- ‘‘স্বয়ং শংকৰদেৱে এটা নতুন নাট্যৰীতি উদ্ভাৱন কৰিছিল।\nযিটো নাট্যশাস্ত্ৰ আৰু লোকনাট্যৰ সংমিশ্ৰণত গঢ় লৈ উঠিছিল।\nশাস্ত্ৰীয় কলা আৰু লোক কলাৰ সংযোগ এটা জটিল কাম।\nচাবলৈ গ’লে যিটো কাম তদানীন্তন ভাৰতবৰ্ষত কোনো মহাপুৰুষৰ দ্বাৰা সম্ভৱ হোৱা নাছিল।\nকেৱল শংকৰদেৱৰ ক্ষেত্ৰতহে সম্ভৱ হৈছিল।\nসেইবাবে শ্ৰীমন্ত শংকৰদেৱ আধুনিক।”\nআজিও শংকৰদেৱ মাধৱদেৱৰ অংকীয়া নাটৰ উৎস বিচাৰি সততে ভাৰতবৰ্ষৰ বিভিন্ন প্ৰান্তত ভুমুকি মৰা দেখা যায়।\nএনে কিছু উৎস আৰু তাৰ যুক্তিযুক্ততা সৰ্ম্পকে আলোচনা কৰিলে দেখা যায়-\nওজা পালি, ভাৰীগান, কুশান গান লোক পৰিৱেশ্য কলা। ইয়াৰ আৰম্ভণি, প্ৰাচীনতা সম্পৰ্কে খাটাংকৈ দিনবাৰ ঠিক কৰিব নোৱাৰি।\nঢপ কীৰ্তন শংকৰদেৱৰ পৰৱৰ্তী সৃষ্টি।\nসংস্কৃত নাট নাট্য শাস্ত্ৰৰ বিভিন্ন বিধি নিষেধ শংকৰদেৱ-মাধৱদেৱে মানি চলা নাই। যুদ্ধ, বিবাহ, মৃত্যু আদিৰ প্ৰয়োগ।\nহনুমন্তী কাব্য আৰু হনুমান্নাটক প্ৰথমে হনুমন্তী কাব্য নে হনুমান্নাটকৰ সৃষ্টি হৈছিল? শংকৰদেৱৰ সমসাময়িক, পূৰ্ব নে পৰৱৰ্তী? দ্বিজ ভূষণৰ চৰিত পুথিত উল্লেখ থকা হনুমৎ নাটক দামোদৰৰ খননে মধুসুধন মিশ্ৰৰ খন·\nঅসমৰ পুতলা নাচ, দেওধনি নাচ. ঢুলীয়া ভাও আদি নাট সৃষ্টিৰ বাবে ই আৰ্হি হ’ব পাৰেনে?\nসংস্কৃত নাট বিজ্ঞজনৰ কাৰণে৷ অংকীয়া ভাওনা সৰ্বসাধাৰণজনৰ বাবে ৰচিত।\nকথাকলি কথাকলিৰ উদ্ভাৱকজনৰ জন্ম কেতিয়া?\nদশৰূপকৰ উৎসৃষ্টিকাংক নাটকীয় লক্ষণৰ মিল নাই। মাথোঁ এটা অংকহে মিল দেখা যায়।\nনবীন চন্দ্ৰ শৰ্মাৰ মতে- ‘‘শংকৰদেৱে ‘অংকীয়া নাট’ ৰচনা কৰাৰ ক্ষেত্ৰত সংস্কৃত নাটকৰ বৈশিষ্ট্যসমূহ হুবহু ধাৰ কৰি তেওঁৰ অংকীয়া নাট-পৰম্পৰা সৃষ্টি কৰিছে বুলিও ক’ব নোৱাৰি।”\nযি কোনো বিষয়ৰ কিছু সাদৃশ্য দেখিলেই তাক প্ৰভাৱ বুলি ক’ব নোৱাৰি।\nপ্ৰভাৱ বুলি কওঁতে সৃষ্টি কৰোতাজনৰ মৌলিক প্ৰতিভাক অস্বীকাৰ কৰা হয় নেকি সিও চিন্তনীয় বিষয়।\nবদন চন্দ্ৰ শইকীয়াই কৈছে- ‘‘ইমান স্পষ্ট আৰু পোনপটীয়াভাৱে সংস্কৃত ৰূপকৰ আৰ্হি চকুৰ আগত ওলাই থকা স্বত্বেও আমি কিয় যে অংকীয়া নাটৰ উৎস বিচাৰি সিংহলৰ পৰা নেপাললৈ, গুজৰাটৰ পৰা কামৰূপলৈ তলৰ মাটি ওপৰ কৰি ফুৰিছোঁ সি দুবোধ্য।\nএয়া যেন শংকৰদেৱৰ উন্মেষ শক্তি আৰু মৌলিকতা অস্বীকাৰ এক প্ৰৱণতা।\nশংকৰী নাটৰ উৎস বিচাৰি আমি যিবোৰ ভাৰতীয় নাট্যনুষ্ঠানৰ কাষ চাপিছোঁ, তাৰ কিছুমান যে শংকৰদেৱৰ পৰৱৰ্তী কালৰ সৃষ্টি সেই বিষয়ৰ পৰ্যালোচনা অৱকাশ কিন্তু আমাৰ হোৱা নাই।”\nএই আলোচনাত কেইটামান উৎসৰ বিষয়ে যুক্তি বিচৰাৰ প্ৰয়াস কৰা হৈছে।\nদেখা গ’ল পোনপটীয়া প্ৰভাৱৰ বিষয়টো গ্ৰহণ কৰিব নোৱাৰি।\nবদন চন্দ্ৰ শইকীয়াৰ মতে – ‘‘দেখাতেই এইবোৰ পণ্ডিতসকলৰ জল্পনা-কল্পনা।\nশংকৰদেৱে অংকীয়া নাটৰ সৃষ্টিৰ বাবে ইমানবোৰ অনুষ্ঠানৰ কাষ চাপিছিল বুলি ভাবিবৰ অৱকাশ নাই।\nসঁচা কথা, অংকীয়া নাট তৎকালীন ভাৰতৰ নাট্যধৰ্ম অনুষ্ঠানৰ একক বা অকলশৰীয়া বিকাশ নহয়।\nএকে যুগ, আদৰ্শ আৰু বাতাবৰণত গঢ়ি উঠা বিভিন্ন প্ৰান্তীয় অনুষ্ঠানৰ মাজত দুই-এক ঐক্য ওলাই পৰাটো একো অস্বাভাৱিক কথা নহয়।\nকিন্তু সেইবোৰ পোনপটীয়াভাৱে প্ৰভাৱ বুলি স্বীকাৰ কৰিব নোৱাৰি।”\nশংকৰদেৱ-মাধৱদেৱৰ অংকীয়া ভাওনা এক উদ্দেশ্যধৰ্মী সাংস্কৃতিক বিষয়।\nনাট্যকাৰ হোৱা বাবে নহয়, ধৰ্ম প্ৰচাৰৰ উদ্দেশ্যহে ই সৃষ্টি হৈছিল।\nঅংকীয়া ভাওনা সৃষ্টি পৰ্বত হয়তো কোনোবা উপাদানৰ পৰা অনুপ্ৰাণিত হৈছিল।\nঅনুপ্ৰেৰণাক প্ৰভাৱ বুলি ক’ব পৰা যাবনে?\n১৷ প্ৰফুল্ল মহন্ত, ঐতিহাসিক প্ৰেক্ষাপটত জনজাতীয় সমস্যা, শংকৰদেৱ আৰু বড়ো জাতি, সৃজন প্ৰকাশন, ২০১৪।\n২৷ কেশৱানন্দ দেৱগোস্বামী, শংকৰদেৱ অধ্যয়ন প্ৰসংগ, বাণী মন্দিৰ, ২০১৫।\n৩৷ দিলীপ বৰা, সমাজ সাহিত্য আৰু সংস্কৃতি, ভবানী অফছেট এণ্ড ইমেইজিং ছিষ্টেমছ প্ৰাঃলিঃ২০০৮।\n৪৷ সম্পাঃ দেৱজিৎ শইকীয়া, ৰস তৰংগিণী, অসম ভাওনা সমাৰোহ, মাজুলী, ২০১২।\n৫৷ সম্পাঃ চন্দ্ৰ হাজৰিকা, অংকীয়া নাটঃ ৰূপ, ৰস আৰু তত্ব, সদৌ অসম অংকীয়া ভাওনা সমাৰোহ ২০১১, নাৰায়ণপুৰ।\n৬৷ সম্পাঃ সুৰেশ দত্ত, লক্ষীনাথ পেগু, অৰবিন্দ ৰাজখোৱা, সমাজ সাহিত্য সংস্কৃতি, উত্তৰ লক্ষীমপুৰ মহাবিদ্যালয় প্ৰকাশন সমিতি, ২০১১।\nCategories প্ৰবন্ধ Tags অংকীয়া নাট, অংকীয়া ভাওনা, অংকীয়া ভাওনাৰ উৎস বিচাৰ, উৎসৃষ্টিকাংক, নাট্যশাস্ত্ৰ, পূণাংগ নাট, সংস্কৃত নাট Post navigation